(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΘ΄

Παρασκευή 23 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Γ. Κουμουτσάκου και Α. Ασημακοπούλου, σελ.
3. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Κισσάμου Χανίων, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Επικρατείας και Κυβερνητικό Εκπρόσωπο, με θέμα: «Εργαζόμενοι στις εταιρείες ΠΗΓΑΣΟΣ, ΕΘΝΟΣ Α.Ε.», σελ.
 β) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης κ. Παππά, σχετικά με τη μετάβαση στο ψηφιακό σήμα για μεγάλα τμήματα της επαρχίας, σελ.
2. Συζήτηση της υπ’ αριθμόν 28/20/19-5-2017 επίκαιρης επερώτησης των Βουλευτών της Νέας Δημοκρατίας κ.κ. Άννας-Μισέλ Ασημακοπούλου, Σοφίας Βούλτεψη, Γεωργίου Γεωργαντά, Κωνσταντίνου Γκιουλέκα, Γεωργίου Καρασμάνη, Δημητρίου Κυριαζίδη, Νικολάου Παναγιωτόπουλου, Σταύρου Καλαφάτη, Γεωργίου Κουμουτσάκου, Ελευθερίου Αυγενάκη, Κωνσταντίνου (Κωστή) Χατζηδάκη, Ιωάννη Ανδριανού, Ιωάννη Αντωνιάδη, Μαρίας Αντωνίου, Γεωργίου Βαγιωνά, Στέργιου Γιαννάκη, Βασιλείου Γιόγιακα, Αθανασίου Δαβάκη, Χρίστου Δήμα, Αναστάσιου (Τάσου) Δημοσχάκη, Κωνσταντίνου Αχ. Καραμανλή, Θεόδωρου Καράογλου, Ανδρέα Κατσανιώτη, Χρήστου Κέλλα, Νίκης Κεραμέως, Όλγας Κεφαλογιάννη, Ιωάννη Κεφαλογιάννη, Εμμανουήλ (Μάνου) Κόνσολα, Κωνσταντίνου Κοντογεώργου, Κωνσταντίνου Κουκοδήμου, Θεοδώρας (Ντόρας) Μπακογιάννη, Χρήστου Μπουκώρου, Αθανασίου Μπούρα, Βασιλείου Οικονόμου, Κωνσταντίνου Σκρέκα, Γεωργίου Στύλιου, Ιωάννη Τραγάκη προς τον Υπουργό Ψηφιακής Πολιτικής, Τηλεπικοινωνίων και Ενημέρωσης, με θέμα: «Σχετικά με την έλλειψη σχεδίου και τη μη ανάληψη δράσεων για τον ψηφιακό μετασχηματισμό της Ελλάδας», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΚΑΛΑΦΑΤΗΣ Σ. , σελ.
ΚΑΤΣΗΣ Μ. , σελ.
ΛΟΒΕΡΔΟΣ Α. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΛΟΒΕΡΔΟΣ Α. , σελ.
ΜΠΓΙΑΛΑΣ Χ. , σελ.
ΠΑΠΠΑΣ Ν. , σελ.
ΤΖΑΝΑΚΟΠΟΥΛΟΣ Δ. , σελ.

Γ. Επί της επίκαιρης επερώτησης:
ΑΣΗΜΑΚΟΠΟΥΛΟΥ Ά. , σελ.
ΓΕΩΡΓΑΝΤΑΣ Γ. , σελ.
ΓΙΟΓΙΑΚΑΣ Β. , σελ.
ΓΡΕΓΟΣ Α. , σελ.
ΚΑΛΑΦΑΤΗΣ Σ. , σελ.
ΚΑΤΣΗΣ Μ. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΥΜΟΥΤΣΑΚΟΣ Γ. , σελ.
ΛΟΒΕΡΔΟΣ Α. , σελ.
ΜΑΥΡΩΤΑΣ Γ. , σελ.
ΜΠΟΥΡΑΣ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΣΤΥΛΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΘ΄

Παρασκευή 23 Ιουνίου 2017

Αθήνα, σήμερα στις 23 Ιουνίου 2017, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-6-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΗ΄ συνεδριάσεώς του, της Πέμπτης 22 Ιουνίου 2017, σε ό,τι αφορά την ψήφιση στο σύνολο της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106/Α΄/24.6.1987) και Μέρος Β΄ (ΦΕΚ 51/Α΄/10.4.1997), όπως ισχύουν»)

Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων

έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 26 Ιουνίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1067/20-6-2017 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ. Ανδρέα Ριζούλη προς τον Υπουργό Υγείας, με θέμα: «Συμπλήρωση της ΚΥΑ ΔΥΓ 3(α)/ΟΙΚ 104747/26-10-2012 για μηδενική συμμετοχή στα φάρμακα και στα αναλώσιμα στους πάσχοντες με καρδιακή ανεπάρκεια τελικού σταδίου και ποσοστό αναπηρίας ίσου ή άνω του 80%».

2. Η με αριθμό 1074/20-6-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνιδος Γεωργιάδη προς τον Υπουργό Εθνικής Άμυνας, με θέμα: «Επικοινωνία του Υπουργού Εθνικής Άμυνας, κ. Πάνου Καμμένου με τον ισοβίτη κ. Γιαννουσάκη».

3. Η με αριθμό 1027/14-6-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών, με θέμα: «Μέτρα ενίσχυσης της οικονομίας της Δωδεκανήσου».

4. Η με αριθμό 1042/19-6-2017 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Καταγγελίες για παρεμβάσεις στο έργο της δικαιοσύνης, σχετικά με την υπόθεση «NOOR 1»».

5. Η με αριθμό 1032/16-6-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1037/16-6-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υγείας, με θέμα: «Επιτακτική ανάγκη ολοκληρωμένων πολιτικών διαχείρισης στην καταπολέμηση των κουνουπιών από την πολιτεία».

2. Η με αριθμό 1041/19-6-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Αντιθεσμικές παρεμβάσεις στο έργο της δικαιοσύνης από τον κ. Πάνο Καμμένο».

3. Η με αριθμό 1026/14-6-2017 επίκαιρη ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Προοπτική και ανάγκες του Διεθνούς Αερολιμένα Καλαμάτας».

4. Η με αριθμό 976/6-6-2017 επίκαιρη ερώτηση της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, με θέμα: «Ελλείψεις ασθενοφόρων στον Νομό Χαλκιδικής θέτουν σε κίνδυνο τη ζωή πολιτών».

5. Η με αριθμό 979/7-6-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ένταξη του εμβολίου κατά της μηνιγγιτοδόκοκκου οροομάδας τύπου Β΄ στο Εθνικό Σύστημα Εμβολιασμών.

6. Η με αριθμό 1005/12-6-2017 επίκαιρη ερώτηση του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Υγείας, με θέμα: «Θα πληρώσουν οι επώνυμοι τα νοσήλια;».

7. Η με αριθμό 933/2-6-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη συνεπιμέλεια τέκνων.

8. Η με αριθμό 923/1-6-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του «τάματος του έθνους»».

9. Η με αριθμό 929/2-6-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος.

10. Η με αριθμό 931/2-6-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS».

11. Η με αριθμό 942/6-6-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, με θέμα: «Δραματική η κατάσταση στη Β΄ Παθολογική Κλινική Βόλου».

12. Η με αριθμό 943/6-6-2017 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Υπάρχει τελικά εθνική και περιφερειακή στρατηγική για την ανάπτυξη του ιατρικού τουρισμού;».

13. Η με αριθμό 924/1-6-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον διορισμό υπόδικης στη διοίκηση του υπερταμείου.

14. Η με αριθμό 948/6-6-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟΑΒΕ».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1679/2-12-2016 ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την προσωρινή δικαστική προστασία απολυμένου.

2. Η με αριθμό 4382/22-3-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά με την εθνική πολιτική καταπολέμησης του καρκίνου.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς να ανακοινώσω ότι δεν θα συζητηθεί λόγω απουσίας του αρμοδίου Υπουργού κ. Παπαδημητρίου στο εξωτερικό, η δεύτερη με αριθμό 1069/20-6-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. ΒασιλείουΚεγκέρογλου προς τον Υπουργό Οικονομίας και Ανάπτυξης, με θέμα: «Τι τελικά ισχύει με τα κόκκινα αγροτικά δάνεια και τον εξωδικαστικό συμβιβασμό; - Επιτακτική ανάγκη η βιώσιμη ρύθμισή τους».

Επίσης δεν θα συζητηθούν και θα επαναπροσδιοριστούν για συζήτηση οι εξής επίκαιρες ερωτήσεις:

Η δεύτερη με αριθμό 1035/16-6-2017 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. ΑικατερίνηςΠαπακώστα – Σιδηροπούλουπρος τον Υπουργό Περιβάλλοντος και Ενέργειας, σχετικά με την ενεργειακή ευστάθεια της χώρας μετά την κατολίσθηση στο Αμύνταιο. Επρόκειτο να απαντήσει ο κ. Σταθάκης. Λόγω φόρτου εργασίας δεν είναι παρών.

Επίσης προς τον κ. Σταθάκη, τον Υπουργό Περιβάλλοντος και Ενέργειας, ήταν η πρώτη με αριθμό 5043/19-4-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου, σχετικά με την αναβολή του προγράμματος «Εξοικονομώ κατ’ Οίκον».

Επίσης η πρώτη με αριθμό 1036/16-6-2017 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον ΥπουργόΠεριβάλλοντος και Ενέργειας, με θέμα: «Θα δοθεί επιτέλους λύση στο θέμα της «ΑΜΙΑΝΤΙΤ»;» δεν θα συζητηθεί λόγω κωλύματος -ταξίδι εκτός Αθηνών- του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου.

Για τις αιτιολογίες που ακούσατε υπάρχει η και σχετική επιστολή του κ. Μιχάλη Καλογήρου, του Γραμματέα του Υπουργικού Συμβουλίου.

Προχωρούμε τώρα στη συζήτηση της τρίτης με αριθμό 1025/13-6-2017 επίκαιρης ερώτησης πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Επικρατείας και Κυβερνητικό Εκπρόσωπο, με θέμα: «Εργαζόμενοι στις εταιρείες «ΠΗΓΑΣΟΣ», «ΕΘΝΟΣ Α.Ε.»».

Κύριε Λοβέρδε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, ο κοινοβουλευτικός έλεγχος δίνει την ευκαιρία μιας έντονης αντιπαράθεσης με την Κυβέρνηση αλλά δίνει και την ευκαιρία κάποιες φορές, να υπάρξουν συνεννοήσεις για να βρεθεί μια λύση για κοινωνικά θέματα.

Πριν από ενάμιση μήνα –συγγνώμη για την παρένθεση- είχα ρωτήσει την κ. Γεροβασίλη –με την νομική μου ιδιότητα περισσότερο- τι θα κάνει με τους εργαζομένους με συμβάσεις στο δημόσιο, γιατί δεν πρέπει να είσαι προφήτης ή μάντης ή μέντιουμ, για να εκτιμήσεις αποφάσεις δικαστηρίων που επίκεινται, πού περίπου μπορούν να κινηθούν.

Της είχα πει ότι αν έφερνε το θέμα στην Επιτροπή Δημόσιας Διοίκησης, είχαμε να της πούμε προτάσεις για λύση του προβλήματος. Δεν το είδε θετικά και υπαινίχθηκε μονιμοποίηση των συμβασιούχων. Την άλλη μέρα οι εφημερίδες ήταν γεμάτες από τις δηλώσεις της στη Βουλή περί μονιμοποίησης των συμβασιούχων και ιδού τα αποτελέσματα.

Με το ίδιο πνεύμα της συνεννόησης –σας το δηλώνω ρητά και απερίφραστα- σας ρωτώ σήμερα. Συνάντησα τους εργαζομένους των εταιρειών τις οποίες ανέγνωσε ο κύριος Πρόεδρος από την ερώτησή μου, τις εταιρείες «ΠΗΓΑΣΟΣ» και «ΕΘΝΟΣ Α.Ε.». Μου είπαν ότι σας είδαν. Έβλεπαν όμως και ανθρώπους από όλα τα κόμματα, δεν έβλεπαν μόνο εμάς.

Μετά τη συζήτηση που είχαμε μαζί τους και την εμπειρία του Δημοσιογραφικού Οργανισμού Λαμπράκη –που δεν είναι ίδια περίπτωση η «ΠΗΓΑΣΟΣ» και η «ΕΘΝΟΣ Α.Ε.».- είπαμε πως αν η Κυβέρνηση χρειάζεται μια συνεννόηση, γιατί σκοπεύει να κάνει κάποια νομοθετική ρύθμιση, εμείς είμαστε εδώ.

Αν αυτό δεν είναι εφικτό, η Κυβέρνηση πρέπει να βρει έστω έναν τρόπο άσκησης πίεσης, ούτως ώστε οι εργαζόμενοι να πληρωθούν κάποια χρήματα από τα οφειλόμενα, γιατί είναι πάρα πολλούς μήνες απλήρωτοι, ώστε να μπορεί να σταθεί στην πράξη το ενδεχόμενο να γίνει μία πώληση της εταιρείας, ενώ αυτή βρίσκεται εν λειτουργία. Άλλη αξία έχει ένας τίτλος εφημερίδας που είναι «νεκρό γράμμα» και άλλη αξία ένας τίτλος εφημερίδας που παραπέμπει σε εργαζόμενους και σε εφημερίδα που κυκλοφορεί. Αν έχετε κάτι να πείτε, σας ακούνε και οι εργαζόμενοι, σας ακούμε κι εμείς. Είμαστε πάντως στη διάθεσή σας για οποιαδήποτε συνεννόηση.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Ευχαριστώ, κύριε Πρόεδρε.

Κατ’ αρχάς να ευχαριστήσω τον κ. Λοβέρδο για τον εποικοδομητικό τρόπο με τον οποίο τοποθετείται στο συγκεκριμένο ζήτημα, όχι μόνο στο θέμα των εργαζομένων της «ΠΗΓΑΣΟΣ» και της «ΕΘΝΟΣ Α.Ε.» αλλά και στο θέμα των συμβασιούχων.

Γνωρίζετε πάρα πολύ καλά ότι εξαιτίας πολιτικών πρακτικών του παρελθόντος, υπάρχει μία πανσπερμία εργασιακών σχέσεων στο δημόσιο, η οποία έχει οδηγήσει σε μία κατάσταση εργασιακής ομηρίας χιλιάδες εργαζόμενους. Η ελληνική Κυβέρνηση προσπάθησε και στα νοσοκομεία αλλά και σε σχέση με τους συμβασιούχους που δουλεύουν στην καθαριότητα, να ομαλοποιήσει αυτή την κατάσταση, να δημιουργήσει εργασιακές σχέσεις που θα σέβονται κατ’ αρχάς την εργασιακή αξιοπρέπεια αυτών των ανθρώπων, τους οποίους ξέρετε πολύ καλά ότι το ελληνικό κράτος πολλές φορές εκμεταλλεύτηκε, τους χρησιμοποίησε ως εκλογική πελατεία και δημιούργησε προβλήματα εξαιρετικά δύσκολα στη διαχείριση, με δεδομένους και τους γνωστούς νομικούς και συνταγματικούς περιορισμούς.

Αυτό που είπε ο Πρωθυπουργός και στο Υπουργικό Συμβούλιο αλλά και αυτό που προσπαθούν αυτή τη στιγμή οι συναρμόδιοι Υπουργοί, είναι να βρούμε μια λύση που θα είναι η βέλτιστη δυνατή, ξαναλέω, βέβαια, δεδομένων των συνταγματικών περιορισμών και της δύσκολης κατάστασης που δημιουργείται από μία νομοθεσία που είναι ανελαστική και δεν παίρνει υπ’ όψιν της κατά κύριο λόγο τα συμφέροντα των εργαζομένων αλλά πολύ περισσότερο -και αυτό το ξέρετε πολύ καλά- των διαφόρων εργολάβων που πουλούν υπηρεσίες, πολλές φορές με δυσμενή δημοσιονομικά αποτελέσματα για το ελληνικό δημόσιο. Καλωσορίζουμε την προαίρεση της Δημοκρατικής Συμπαράταξης να βοηθήσει σε αυτή την προσπάθεια.

Τώρα σε ό,τι αφορά την κατάσταση στην «ΠΗΓΑΣΟΣ» και στη «ΕΘΝΟΣ Α.Ε.», ξέρετε ότι οι δυσμενείς εξελίξεις στις συγκεκριμένες επιχειρήσεις, αποτελούν το σύμπτωμα μιας χρονίζουσας κρίσης στον ελληνικό Τύπο. Η κρίση αυτή συνεχίζεται με αμείωτη ένταση και ξέρετε ότι πολλές φορές έχει όψεις, που σχετίζονται με το έδαφος το οποίο δημιουργήθηκε όλα τα προηγούμενα χρόνια.

Ξέρετε πάρα πολύ καλά -αν και πολιτικά η παράταξή σας και εσείς είχατε μια διαφορετική άποψη- ότι η όλη κατάσταση έχει προκύψει και από τον τρόπο με τον οποίο δανείζονταν αυτές οι επιχειρήσεις, όχι μόνο η συγκεκριμένη για την οποία συζητάμε αλλά το σύνολο των επιχειρήσεων Τύπου στη χώρα, που ήταν με μειωμένες εξασφαλίσεις, χωρίς να προκύπτει η δυνατότητα να αποπληρώνουν τα δάνεια που έπαιρναν.

Η δεύτερη αιτία έχει να κάνει με τη δεκαετή οικονομική κρίση, που έχει πλήξει κυρίαρχα τον ελληνικό Τύπο και η τρίτη αιτία που δημιουργεί το σημερινό έδαφος, αφορά τις αλλαγές που έχουν συντελεστεί στους όρους της ενημέρωσης.

Ξέρετε ότι σε αυτό το φόντο διεξάγεται σήμερα ένας ανηλεής επιχειρηματικός πόλεμος για αλλαγές συσχετισμών στο εσωτερικό του ελληνικού Τύπου και πολλές φορές στις πλάτες των εργαζομένων. Αυτός ο πόλεμος ο οποίος διεξάγεται και στον οποίο συμμετέχουν επιχειρηματικά συμφέροντα, τράπεζες και πολιτικές δυνάμεις, έχει ισοπεδώσει παραδόσεις, πολιτικές καταγωγές, ιδεολογικές ταυτίσεις, όλα στον βωμό μιας σκληρής πολεμικής η οποία διεξάγεται κατά κύριο λόγο εναντίον της ελληνικής Κυβέρνησης.

Εν πάση περιπτώσει θεωρώ ότι η κατάσταση στην «ΠΗΓΑΣΟΣ» και την «ΕΘΝΟΣ Α.Ε.», αποτελούν ακόμη ένα επεισόδιο σε αυτή την επιχείρηση αναδιάρθρωσης, η οποία συντελείται στα μέσα μαζικής ενημέρωσης. Προηγήθηκαν πολλά επεισόδια με πιο πρόσφατο την κατάρρευση του ΔΟΛ, ο οποίος, βεβαίως, οδηγήθηκε σε μια διαδικασία εκκαθάρισης εν λειτουργία, με τα γνωστά αποτελέσματα.

Με ρωτάτε για νομοθετική πρωτοβουλία και σας απαντώ.

**ΠΡΟΕΔΡΕΥΩΝ (Νικήτας Κακλαμάνης):** Με αυτό το κομμάτι κλείνετε την πρωτολογία σας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Ναι.

Σας λέω, λοιπόν, ότι πριν από λίγους μήνες –θα το θυμάστε πολύ καλά- ο Πρωθυπουργός εδώ στο Κοινοβούλιο είχε προτείνει σε όλα τα κόμματα, να συμμετέχουν σε μια διακομματική πρωτοβουλία, έτσι ώστε να μπορέσει να παρθεί μια νομοθετική πρωτοβουλία, η οποία θα ορίσει τους όρους διαχείρισης της σοβούσας κρίσης στον ελληνικό Τύπο.

Τότε η κ. Γεννηματά, αν και λίγο καθυστερημένα, προς τιμήν της Δημοκρατικής Συμπαράταξης, είχε συμφωνήσει σε αυτή την πρωτοβουλία και είχε πει ότι είναι διατεθειμένη να δουλέψει μαζί με την Κυβέρνηση, έτσι ώστε να επιλυθούν τα προβλήματα.

Όμως, από τότε, ξέρετε, κύριε Λοβέρδε, ότι έχει κυλήσει πάρα πολύ νερό στο αυλάκι. Έχει σχεδόν ολοκληρωθεί η διαδικασία του εκπλειστηριασμού του ΔΟΛ και έχουμε οδηγηθεί σε εξελίξεις και στην «ΠΗΓΑΣΟΣ» αλλά και την «ΕΘΝΟΣ. Α.Ε.», οι οποίες εξαρτώνται αυτή τη στιγμή σε πολύ μεγάλο βαθμό από τις πρωτοβουλίες των τραπεζών.

Θέλω να κλείσω λέγοντάς σας –και θα συνεχίσω στη δευτερομιλία μου- ότι αναμένουμε από τις τράπεζες, που είναι και οι κύριοι πιστωτές αυτών των επιχειρήσεων, να πράξουν το δέον, έτσι ώστε να μη θεωρηθεί από κανέναν ότι υπάρχει διακριτική μεταχείριση σε σχέση με τη διαχείριση των δανείων των συγκεκριμένων επιχειρήσεων, απ’ ό,τι έγινε με την προηγούμενη περίπτωση του ΔΟΛ.

Εδώ γνωρίζετε ότι οι θεσμικές δυνατότητες της Κυβέρνησης είναι περιορισμένες, καθώς οι τράπεζες λειτουργούν με τους δικούς τους όρους στο νομικό πλαίσιο το οποίο έχει τεθεί, αλλά θεωρώ ότι θα έχουν τη σύνεση και τη σωφροσύνη, να μη διαχειριστούν με διαφορετικό τρόπο όμοιες καταστάσεις.

**ΠΡΟΕΔΡΕΥΩΝ (Νικήτας Κακλαμάνης):** Επειδή έχουμε μόνο δύο επίκαιρες ερωτήσεις, είμαι ανεκτικός εις τον χρόνο, αλλά μην το παρατραβάμε. Εξυπακούεται ότι και ο κ. Λοβέρδος θα έχει την ανοχή εις τον χρόνο του.

Ορίστε, κύριε Λοβέρδε.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Σε ό,τι αφορά τα θέματα των απορριμμάτων και το ευρύτερο θέμα, όπως κι εσείς το θέσατε, των συμβασιούχων, λέτε ότι καλοδέχεστε την πρότασή μας για συνεννόηση.

Είναι μια θετική εξέλιξη, αλλά είναι, κύριε Υπουργέ, κατόπιν εορτής σχεδόν, αφού ξέσπασε ένα θέμα. Η δική μας πρόταση ήταν προ ενάμιση και πλέον μηνός και την περιφρόνησε η κ. Γεροβασίλη. Είμαστε τώρα «στο και πέντε» και όχι «στο παρά πέντε». Διατηρείται στο ακέραιο η πρότασή μας για συμβολή.

Δεν μπορεί αυτό το θέμα να αφεθεί στις πολιτικές συγκρούσεις και τους πολιτικούς διαλόγους χωρίς ουσία. Υπάρχει πρόβλημα και για εργαζομένους και για την ελληνική κοινωνία. Συνεπώς, αν έστω και εκ των υστέρων αλλάζει άποψη η Κυβέρνηση και θέλει συνεννόηση, η Βουλή είναι εδώ.

Τώρα, ως προς την ερώτησή μου, κοιτάξτε, υπάρχει ένα πρόβλημα που έχει δημιουργηθεί στον χώρο του Τύπου -όπως σωστά λέτε εν μέρει- και με βάση τις εξελίξεις στην αγορά εργασίας αλλά και στην οικονομία ευρύτερα, αλλά υπάρχουν και ορισμένα θέματα που σχετίζονται, κύριε Υπουργέ, με τις τράπεζες.

Όπως είπατε κι εσείς και ενημερώθηκα από τους εργαζομένους, και ο τραπεζικός κλοιός είναι πια ασφυκτικός.

Έχετε ευθύνη για τη δημιουργία αυτού του ασφυκτικού κλοιού, διότι έχετε προκαλέσει μια κατάσταση όπου όλη η Ελλάδα, δηλαδή ο τραπεζικός τομέας αλλά και πάρα πολλοί άλλοι τομείς, είναι υπόδικοι στα δικαστήρια. Κάθε μέρα δικάζονται, κάθε μέρα καταδικάζονται ή αθωώνονται. Έχετε δημιουργήσει στην οικονομία τον ασφυκτικό κλοιό της υποδικίας. Οι δε υπάλληλοι των τραπεζών, όση διακριτική ευχέρεια και αν είχαν, σκέφτονται πια τον εαυτό τους και λένε: «Δεν μπορώ εγώ να δώσω μια λύση που μπορεί να συμφέρει σήμερα τετρακόσιους τριάντα εργαζομένους της «ΕΘΝΟΣ Α.Ε.» και της «ΠΗΓΑΣΟΣ Α.Ε» και αύριο να είμαι υπόδικος». Είναι όλοι κρατημένοι, πιεσμένοι, γιατί έχουν περάσει αυτά που έχουν περάσει.

Θα ήθελα να σας θυμίσω, επίσης, για τη συγκεκριμένη εταιρεία το κοινοπρακτικό των τραπεζών τον Απρίλιο του 2016, επί των ημερών σας, μιας και μιλήσατε για δάνεια. Μα, δεν ήρθα εδώ για να αντιδικήσουμε. Αυτά έχουμε άλλο χώρο να τα πούμε. Έχουμε και τον ευρύτερο δημόσιο διάλογο και άλλες διαδικασίες της Βουλής.

Ήρθα εδώ για κάτι πάρα πολύ συγκεκριμένο. Έχετε κατά νου να φέρετε μια νομοθετική πρωτοβουλία; Υπάρχει η περίπτωση του «ΔΟΛ». Τι είχαμε εκεί; Είχαμε κάποια στιγμή το κλείσιμο της βρύσης των τραπεζών, το κλείσιμο της «στρόφιγγας» και την επιχείρηση να πηγαίνει προς διάλυση. Είχαμε αποχώρηση του επιχειρηματία και δικαστική απόφαση από το Πρωτοδικείο Αθηνών, του Τμήματος Εκούσιας Δικαιοδοσίας, που αποφάσισε ότι η εταιρεία θα μεταβιβαστεί εν λειτουργία, θα γίνει δηλαδή μια διαχείριση, λειτουργούσης όμως της εταιρείας. Στη συνέχεια είχαμε το επόμενο στάδιο που ήταν οι προσφορές κ.λπ..

Αυτό που έγινε από την πλευρά σας –γιατί αναφερθήκατε και σ’ αυτό, εγώ δεν είχα σκοπό να κάνω τέτοιες νύξεις- στον χώρο του Τύπου, στον χώρο των media, που ξεκίνησε από τον Οκτώβριο του 2015 με τις περίφημες τέσσερις άδειες, συνεχίζεται τώρα με άλλον τρόπο, με πιέσεις ή ακόμα και με εκβιασμούς, θα έλεγα, όπως έχουμε μάθει και για την περίπτωση του «ΔΟΛ» πριν φτάσει στο άνοιγμα των προσφορών.

Δεν με ενδιαφέρουν αυτά σήμερα. Αυτά θα τα πούμε κάποια άλλη στιγμή. Σας ρωτώ το εξής: Υπάρχει περιθώριο από την πλευρά σας μιας νομοθετικής παρέμβασης; Τότε είμαστε εδώ. Δεν υπάρχει; Μπορεί με κάποιον τρόπο να πιεστεί η εργοδοσία που δεν αποχωρεί να καταβάλει κάποια από τα δεδουλευμένα, ώστε όποια και αν είναι η εξέλιξη –αποχώρηση ή μη της ιδιοκτησίας, δεν είναι δικό μας θέμα να το πούμε αυτό ούτε και ξέρουμε- με δική σας παρέμβαση να επιτευχθεί εν τέλει μια διαχείριση της εταιρείας εν λειτουργία, με σκοπό και οι εργαζόμενοι να είναι εκεί και να μπορούν να βγάλουν τον μήνα;

Είναι μια σύνθετη κατάσταση. Δεν το κρύβω, ούτε σας ζητώ να κάνετε θαύματα. Πείτε μας, όμως, ποια είναι η διάθεσή σας επί του συγκεκριμένου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Θα ήθελα να κάνω ένα σχόλιο για τους συμβασιούχους. Ξέρετε πάρα πολύ καλά ότι όλη η κατάσταση που έχει προκύψει έχει να κάνει –σας το είπα και στην πρωτολογία μου- με τις πρακτικές ομηρίας του παρελθόντος. Η ελληνική Κυβέρνηση προσπάθησε να επιλύσει αυτό το ζήτημα θεωρώντας ότι το κάνει στο πλαίσιο της συνταγματικής τάξης. Αναμένουμε το σκεπτικό της απόφασης του Ελεγκτικού Συνεδρίου, προκειμένου να δούμε με ποιον τρόπο διαχειρίζεται –σε ό,τι αφορά την ερμηνεία και της νομοθετικής διάταξης, αλλά και τη συνταγματική ερμηνεία που θα κάνει- το σύνολο της υπόθεσης και από εκεί και πέρα θα δούμε τον τρόπο με τον οποίο θα κινηθούμε.

Όμως, σας λέω ξανά ότι στόχος αυτής της Κυβέρνησης δεν είναι να αναπαράγει μια σειρά από νομικές πρακτικές του παρελθόντος οι οποίες στόχευαν κατά κύριο λόγο στο να δημιουργήσουν εκλογικές πελατείες χρησιμοποιώντας εργαζομένους ως ομήρους ή να δημιουργήσει συνθήκες έτσι ώστε να αποδοθούν μια σειρά από υπηρεσίες του ελληνικού δημοσίου –πολλές φορές με πολύ μεγάλο δημοσιονομικό κόστος- στους εργολάβους, αλλά να προσπαθήσει να επιλύσει το ζήτημα. Οι αρμόδιοι Υπουργοί, προφανώς, είναι στη διάθεσή σας για να κάνετε αναλυτικά αυτή τη συγκεκριμένη συζήτηση.

Τώρα, δεν θέλω να επεκταθώ στις συνθήκες δανειοδότησης της ελληνικής αγοράς και σ’ αυτό το οποίο εσείς ονομάζετε «γενικευμένη κατάσταση υποδικίας». Έχουμε διαφορετική άποψη που έχει καταγραφεί στα πορίσματα της Εξεταστικής Επιτροπής για τα Μέσα Μαζικής Ενημέρωσης.

Με βάση το πόρισμα της εξεταστικής επιτροπής, από τη δική μας πλευρά θεωρούμε –το ίδιο θεωρεί και η ελληνική Βουλή- ότι επί μία δεκαπενταετία η λογική των «θαλασσοδανείων», δηλαδή των δανείων χωρίς εξασφαλίσεις, έφτιαξε το έδαφος της σημερινής κατάστασης στον ελληνικό Τύπο.

Νομίζω ότι έχετε άδικο να θεωρείτε ότι οι κρίσεις στον Τύπο, είτε πρόκειται για τον ηλεκτρονικό Τύπο είτε πρόκειται για τα έντυπα, εκκίνησε από το 2015 και μετά. Νομίζω ότι δεν συζητούμε περί αυτού.

Σε ό,τι αφορά τη νομοθετική πρωτοβουλία, επίσης, ξέρετε ότι στον ν.4307/2014 η διαδικασία της εκκαθάρισης εν λειτουργία αποτελεί πρωτοβουλία την οποία οφείλουν να πάρουν οι πιστωτές, δηλαδή ξεκινάει με αίτηση του 40% των πιστωτών, οι οποίοι από εκεί και πέρα θα πρέπει να ορίσουν τις διαδικασίες για την εκκαθάριση εν λειτουργία.

Αυτό έγινε στον «ΔΟΛ» και για έναν παραπάνω λόγο. Για ποιον λόγο; Διότι η ιδιοκτησία αρνούνταν επί πάρα πολύ καιρό να βάλει το χέρι στην τσέπη, δηλαδή να εξυπηρετήσει δάνεια, να κάνει πιθανές αυξήσεις κεφαλαίου και να δημιουργήσει όρους βιωσιμότητας για την επιχείρηση.

Σε ό,τι αφορά τη σημερινή κατάσταση, σας είπα και προηγουμένως ότι αναμένουμε από τις τράπεζες, οι οποίες έχουν και τον πρώτο λόγο σε αυτή τη διαδικασία, καθώς από τον ίδιο τον νόμο ορίζεται ότι αυτές πρέπει να πάρουν την πρωτοβουλία για να εκκινήσει η διαδικασία της εκκαθάρισης εν λειτουργία, να διαχειριστούν την υπόθεση της «ΕΘΝΟΣ Α.Ε.» και της «ΠΗΓΑΣΟΣ Α.Ε.» με τον ίδιο τρόπο που διαχειρίστηκαν την υπόθεση του «ΔΟΛ».

Σε ό,τι αφορά τους εργαζόμενους και τις πληρωμές -πράγματα που ήθελα να σας πω στην πρωτολογία μου, αλλά δεν μου επέτρεψε ο χρόνος- εκ μέρους του Υπουργείου Εργασίας και του Σώματος Επιθεώρησης Εργασίας, οφείλω να σας πω ότι οι επιχειρήσεις του Τύπου και ειδικά αυτές που αντιμετωπίζουν προβλήματα βιωσιμότητας αποτελούν απόλυτη προτεραιότητα. Έτσι, μόνο για τον «ΤΗΛΕΤΥΠΟ», τον «ΠΗΓΑΣΟ» και τον «ΔΟΛ» από τον Σεπτέμβρη του 2015 μέχρι και σήμερα έχουμε οκτώ ελέγχους, οκτώ πρόστιμα, πέντε μηνύσεις για δεδουλευμένα, επτά εργατικές διαφορές, ενώ σε εξέλιξη βρίσκονται μία εργατική διαφορά και ένας έλεγχος.

Επομένως, αυτό το οποίο μπορώ να σας πω είναι ότι από τη δική μας πλευρά και με δεδομένη την αποδυνάμωση των συνδικαλιστικών φορέων των εργαζομένων, εξαιτίας μιας σειράς εξελίξεων στην αγορά εργασίας και κυρίως εξαιτίας της υψηλής ανεργίας, γνωρίζουμε πάρα πολύ καλά ότι πλέον η μοναδική προστασία που μπορεί να προσφερθεί στους εργαζόμενους γίνεται από τους κρατικούς μηχανισμούς ελέγχου. Πιστέψτε με, εξαντλούμε την αυστηρότητά μας σε αντίθεση με όσα γίνονταν στο παρελθόν.

Εξαντλούμε, λοιπόν, την αυστηρότητά μας, εξαντλούμε οποιοδήποτε θεσμικό και νομικό εργαλείο υπάρχει, έτσι ώστε να μπορέσουμε, με πρώτιστο σκοπό την εξυπηρέτηση του συμφέροντος των εργαζομένων, να οδηγήσουμε σε αποπληρωμές των οφειλομένων.

Σας ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορείτε να μου δώσετε λίγα δευτερόλεπτα; Είναι πολύ λογικό.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Έχετε τον λόγο για δέκα δευτερόλεπτα, αλλά δεν θα υπάρχει…

**ΑΝΔΡΕΑΣ ΛΟΒΕΡΔΟΣ:** Προς Θεού!

Αναφερθήκατε στην πρωτοβουλία του Πρωθυπουργού για τον «ΔΟΛ». Είχαμε ανταποκριθεί και καλά κάνετε και αναφέρεστε στην κ. Γεννηματά. Το συνεχίσαμε, όμως, αλλά υπήρξε άρνηση στη συνέχεια από τη δική σας πλευρά.

Τώρα επαναλάβαμε την πρόταση και είναι στο τραπέζι, κύριε Υπουργέ. Απαντήστε, εάν θέλετε, αυτή τη στιγμή. Δεν θέλω να σας πω πού έχουμε καταθέσει την πρόταση, γιατί δεσμεύομαι, αλλά οι συνεννοήσεις πρέπει να γίνονται για να αποδίδουν, όχι για να τσακωνόμαστε στη Βουλή.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Το γνωρίζω.

**ΑΝΔΡΕΑΣ ΛΟΒΕΡΔΟΣ:** Υπάρχει ακέραιη η πρόταση της κ. Γεννηματά και για την «ΠΗΓΑΣΟΣ Α.Ε.». Εάν έχετε την διάθεση να ανταποκριθείτε και τα άλλα κόμματα είναι εδώ, να κάνουμε μια διακομματική.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε και εσείς τριάντα δευτερόλεπτα να απαντήσετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας):** Τριάντα δεύτερα και λιγότερο, κύριε Πρόεδρε.

Σας είπα ότι προς τιμήν της, η κ. Γεννηματά αποδέχθηκε την πρόταση του Πρωθυπουργού. Ωστόσο, καταλαβαίνετε ότι για ένα θέμα τόσο λεπτό, όπως είναι η διαχείριση μιας εταιρείας η οποία αντιμετωπίζει ή πολλών εταιρειών που αντιμετωπίζουν προβλήματα βιωσιμότητας, πρέπει να υπάρχει απόλυτη καθαρότητα, απόλυτη διαφάνεια και όσο το δυνατόν μεγαλύτερου μεγέθους συναίνεση.

Η Νέα Δημοκρατία γνωρίζετε πάρα πολύ καλά ότι τορπίλισε εκείνη τη διαδικασία για τους δικούς της λόγους, τους οποίους οφείλει κάποια στιγμή να εξηγήσει. Δηλαδή, δεν αποδέχθηκε μια διακομματική συναίνεση, για να μπορέσουμε να καταθέσουμε μια συγκεκριμένη τροπολογία, μια συγκεκριμένη πρόταση η οποία θα αντιμετώπιζε οριζόντια και σφαιρικά το συγκεκριμένο πρόβλημα και έχει δώσει τη δυνατότητα αυτή τη στιγμή για μια άναρχη εξέλιξη των οικονομικών διαφόρων επιχειρήσεων και έχει οδηγηθεί η κατάσταση έτσι ώστε τον πρώτο λόγο να τον έχουν οι τράπεζες.

Εκτιμώ το γεγονός ότι επαναφέρετε την πρόταση. Νομίζω όμως ότι πλέον είναι και η σειρά της Νέας Δημοκρατίας να πάρει συγκεκριμένη θέση στο ζήτημα και, εφόσον υπάρξει από τη δική της πλευρά συναίνεση, ώστε να διαχειριστούμε το πρόβλημα με διακομματική συναίνεση, βεβαίως, να προχωρήσουμε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στη δεύτερη και τελευταία επίκαιρη ερώτηση. Είναι η πρώτη με αριθμό 1068/20-6-2017 επίκαιρη ερώτηση πρώτου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Ψηφιακής Πολιτικής, Τηλεπικοινωνιών και Ενημέρωσης κ. Παππά, σχετικά με τη μετάβαση στο ψηφιακό σήμα για μεγάλα τμήματα της επαρχίας.

Κύριε συνάδελφε, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Κύριε Υπουργέ, πριν από περίπου δύο χρόνια ολοκληρώθηκε η ψηφιακή μετάβαση στη χώρα μας. Όπως όλοι, όμως, θυμόμαστε προηγήθηκαν οι γνωστές σε όλους εξελίξεις με το κλείσιμο της ΕΡΤ και με τον ιδιαίτερο διαγωνισμό της Εθνικής Επιτροπής Τηλεπικοινωνιών και Ταχυδρομείων για τον πάροχο δικτύου, όπου στον διαγωνισμό αυτόν υπήρξε μόνο ένας υποψήφιος που κάλυπτε τις ιδιαίτερες απαιτήσεις.

Με το πέρας της διαγωνιστικής διαδικασίας η «DIGEA» έγινε ο αποκλειστικός πάροχος της επίγειας ψηφιακής τηλεόρασης για τα ιδιωτικά κανάλια εθνικής και περιφερειακής εμβέλειας. Ως εκ τούτου στην Ελλάδα όλοι οι ιδιωτικοί τηλεοπτικοί σταθμοί υποχρεώνονται να εισέλθουν στην πλατφόρμα της. Η τελική φάση της ψηφιακής μετάβασης ολοκληρώθηκε με καθυστέρηση τον Φεβρουάριο του 2015, με συνέπεια σταδιακά να έχουν σταματήσει να εκπέμπουν οι αναλογικές συχνότητες.

Παρά, όμως, τη μετάβαση στο ψηφιακό σήμα, μεγάλα τμήματα της επαρχίας εξακολουθούν να μην έχουν κάλυψη από το σήμα της «DIGEA», αφού το «κρυστάλλινο» σήμα της ψηφιακής τηλεόρασης δεν έχει φτάσει ακόμα σε αυτές τις περιοχές.

Είναι γνωστό πως στην αναλογική εποχή η ΕΡΤ κάλυπτε ανέκαθεν όλη την επικράτεια με δικούς της πομπούς σε σχεδόν χίλιες πεντακόσιες θέσεις, ενώ τα ιδιωτικά κανάλια επέλεξαν να εκπέμπουν μόνο από εκατόν τριάντα θέσεις. Οι υπόλοιπες περιοχές καλύφθηκαν με το σήμα των ιδιωτικών καναλιών με αναλογικούς αναμεταδότες, οι οποίοι τοποθετήθηκαν με πρωτοβουλία των τοπικών κοινωνιών, κυρίως από τους δήμους, οι οποίοι κάλυψαν φυσικά και το σχετικό κόστος από τους προϋπολογισμούς τους.

Στον Νομό Γρεβενών υπάρχουν πάρα πολλά ορεινά χωριά και πολλές περιοχές οι οποίες ολόκληρες δεν έχουν καθόλου ψηφιακό σήμα και η αναλογική συχνότητα είναι πολύ κακής ποιότητας. Το θέμα, βέβαια, δεν αγγίζει μόνο τον Νομό Γρεβενών, αλλά πολλούς επαρχιακούς νομούς, όπου από το ανάγλυφο της περιοχής τους αντιμετωπίζουν το ίδιο πρόβλημα. Για το ζήτημα αυτό, βέβαια, υπάρχουν έντονες διαμαρτυρίες των τοπικών κοινωνιών, οι πολίτες των οποίων αισθάνονται πολίτες δεύτερης κατηγορίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, το άρθρο 15 παράγραφος 2 του Συντάγματος –τελευταία πολύς λόγος γίνεται- εξασφαλίζει ότι η μετάδοση πληροφοριών και ειδήσεων θα πρέπει να γίνεται αντικειμενικά και με ίσους όρους προς όλους τους πολίτες της χώρας.

Να επισημάνουμε, κύριε Υπουργέ, εδώ ότι αυτές οι περιοχές και αυτά τα χωριά, κατά κύριο λόγο, κατοικούνται από συνταξιούχους. Είναι περιοχές με γερασμένο πληθυσμό. Είναι περιοχές με ανθρώπους οι οποίοι όχι μόνο στερούνται της ενημέρωσης, αλλά η τηλεόραση και τα κανάλια τους είναι η διασκέδαση, είναι η συντροφιά τους, είναι εν τέλει το ότι αισθάνονται και αυτοί ότι δεν βρίσκονται σε έναν κοινωνικό αποκλεισμό ιδιαίτερου τύπου.

Σύμφωνα, λοιπόν, με τις συμβατικές της υποχρεώσεις η εταιρεία πρέπει να καλύψει με ψηφιακό σήμα το σύνολο της επικράτειας και όχι απλά τη συντριπτική πλειοψηφία του πληθυσμού. Θα πρέπει να ελεγχθεί τελικά η εταιρεία για την πλημμελή εκπλήρωση των συμβατικών της υποχρεώσεων και να της οριστεί προθεσμία προς συνεπή ολοκλήρωση του έργου. Στην περίπτωση μη συμμόρφωσης να καταστεί υπερήμερη και να δεχθεί τις ανάλογες του νόμου επιβαρύνσεις.

**ΠΡΟΕΔΡΕΥΩΝ (Νικήτας Κακλαμάνης):** Κάντε το ερώτημα. Εσείς κάνετε τοποθέτηση. Είναι σαν να απαντάει ο Υπουργός.

**ΧΡΗΣΤΟΣ ΜΠΓΙΑΛΑΣ:** Κύριε Πρόεδρε, κλείνω σε δύο δεύτερα.

Κύριε Υπουργέ, σε ποιες ενέργειες προτίθεστε να προβείτε, ώστε ο πάροχος να τηρήσει τις υποχρεώσεις του και να σταματήσει αυτός ο κοινωνικός αποκλεισμός μεγάλων τμημάτων πολιτών μας της επαρχίας;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κύριε Μπγιάλα, η ερώτησή σας είναι μια ερώτηση η οποία έχει παράλληλο και πανομοιότυπο περιεχόμενο με ερωτήσεις που έχουμε δεχθεί εμείς από όλες τις πτέρυγες της Βουλής. Αυτές οι ερωτήσεις αποτυπώνουν ακριβώς την κατάσταση. Νομίζω ότι γίνεστε και εσείς δέκτης αυτής της πραγματικότητας και αυτών των παραπόνων από τους πολίτες οι οποίοι δεν έχουν πρόσβαση στο ψηφιακό σήμα και δεν μπορούν να δουν τηλεόραση.

Είναι αλήθεια, δυστυχώς, ότι οι περιοχές οι οποίες αναφέρονται στον Νομό Γρεβενών δεν έχουν ψηφιακή κάλυψη. Και δεν αφορά, βεβαίως, αυτό μόνο τη δυτική Μακεδονία. Αφορά και άλλους νομούς, δυστυχώς όχι μόνο παραμεθόριους. Όπου γίνονται και δειγματοληπτικοί έλεγχοι, ανακαλύπτουμε και οικισμούς οι οποίοι δεν μπορούν να έχουν ψηφιακό σήμα. Μιλάμε για ελέγχους οι οποίοι γίνονται από την Εθνική Επιτροπή Τηλεπικοινωνιών.

Υπάρχουν δε περιπτώσεις των οποίων εμείς έχουμε γίνει γνώστες και εκ του σύνεγγυς, όπως για παράδειγμα ο Δήμος Αργιθέας στον Νομό της Καρδίτσας, που έχει τριάντα οικισμούς και κανένας δεν μπορεί να δει τηλεόραση. Μιλάμε για μια πραγματικότητα ντροπιαστική για τη χώρα αυτήν τη στιγμή.

Βεβαίως, εδώ πέρα πρέπει τα πράγματα να ειπωθούν με το όνομά τους. Οι συμβατικές υποχρεώσεις της εταιρείας έχουν να κάνουν με την πληθυσμιακή κάλυψη. Πού βρίσκεται το πρόβλημα; Το πρόβλημα ήταν ότι η πληθυσμιακή κάλυψη στη σύμβαση η οποία έχει υπογραφεί αφορούσε το σύνολο της επικράτειας και όχι την κάθε περιφέρεια ξεχωριστά. Αν η υποχρέωση της πληθυσμιακής κάλυψης ήταν ανά περιφέρεια, θα ήταν πολύ μεγαλύτερο και το ποσοστό κάλυψης το οποίο υπάρχει. Αυτήν τη στιγμή καλύπτεται γύρω στο 96,2% του πληθυσμού και η Κυβέρνηση θα λάβει τα μέτρα της, ούτως ώστε να καλυφθεί το σύνολο του πληθυσμού. Θα έρθω αργότερα στα συγκεκριμένα μέτρα τα οποία λαμβάνουμε.

Το Τμήμα Εποπτείας και Ελέγχου Φάσματος της Εθνικής Επιτροπής Τηλεπικοινωνιών, με τον κατάλληλο μετρητικό εξοπλισμό προβαίνει στις ανάλογες καταγραφές και ελέγχει τη δυνατότητα λήψης σήματος ψηφιακής τηλεόρασης σε όλες τις περιοχές της χώρας. Εκεί που διαπιστώνεται ότι η συγκεκριμένη εταιρεία δεν καλύπτει τις συμβατικές της υποχρεώσεις, πρέπει να μπαίνουν και τα ανάλογα, τα προβλεπόμενα διοικητικά πρόστιμα ή να γίνονται οι αναγκαίες κινήσεις.

Όπως είπα πριν, είναι ντροπή να έχουμε αυτόν τον καιρό περιοχές της χώρας, στις οποίες οι κάτοικοι δεν μπορούν να δουν τηλεόραση. Θα πω πάρα πολύ επιγραμματικά και θα επανέλθω στη δευτερολογία μου.

Η Ελλάδα έχει μπει με τρόπο δυναμικό και συμπαγή στις διαπραγματεύσεις με τις γειτονικές χώρες, ούτως ώστε να γίνει η κατανομή συχνοτήτων, για να μπορέσουμε να ολοκληρώσουμε έναν χάρτη, ο οποίος θα ανταποκρίνεται στις ανάγκες της χώρας, του πληθυσμού και θα λαμβάνει υπ’ όψιν το πάρα πολύ ιδιαίτερο ανάγλυφο της χώρας.

Δεύτερον, έχουμε ξεκινήσει μια προσπάθεια με επιτροπές μέσα στη Γενική Γραμματεία Τηλεπικοινωνιών, για να δούμε πώς, με βέλτιστο τρόπο, μπορούμε να λύσουμε αυτό το σύστημα. Υπάρχει μια επιτροπή, η οποία μελετάει τεχνικά ζητήματα και μια επιτροπή, η οποία μελετάει ζητήματα ανώτατης οριακής τιμής. Και βεβαίως, έχουμε ήδη ξεκινήσει και αναπτύσσουμε το πρόγραμμα κάλυψης τηλεοπτικού σήματος, μέσω δορυφορικής λήψης στις παραμεθόριες περιοχές.

Υπάρχει πάρα πολύ μεγάλη ανταπόκριση και δεσμεύομαι ενώπιον και της Εθνικής Αντιπροσωπείας να εξαντλήσουμε κάθε δυνατότητα -και πιστεύω πραγματικά ότι θα το πετύχουμε- μέχρι το τέλος του χρόνου αυτό το πρόγραμμα να γενικευτεί και να καταφέρουμε να φτάσουμε στο 100% του πληθυσμού. Διότι το πρόβλημα, το οποίο εσείς αυτήν τη στιγμή αναδεικνύετε με την ερώτησή σας, δεν αφορά μόνο περιοχές παραμεθόριες. Υπάρχουν και περιοχές στην Καλαμάτα, οικισμοί στην Τρίπολη, οι οποίοι δεν μπορούν να δουν τηλεόραση. Και με αυτήν την πραγματικότητα, πρέπει πραγματικά να τελειώνουμε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπγιάλα, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Κύριε Υπουργέ, θα δεχτώ ως θετική τη δέσμευσή σας ότι, μέχρι το τέλος του χρόνου, θα λυθεί ένα ζήτημα, που όντως, όπως είπατε, αφορά πάρα πολλές περιοχές. Θα ήθελα να σας επισημάνω απλώς, ότι στην περιοχή των Γρεβενών –το λέω ενημερωτικά, για να καταγραφεί και στα Πρακτικά- υπάρχουν είκοσι επτά κοινότητες, οι οποίες δεν λαμβάνουν σήμα.

Δράττομαι, όμως, της ευκαιρίας, μιας και το θέμα έχει κλείσει, να σας θέσω ένα άλλο ζήτημα και να σας ρωτήσω εάν και κατά πόσο είναι δυνατή η δική σας παρέμβαση –δεν αναφέρεται, βέβαια, στην ερώτηση, αλλά επιτρέψτε μου- όσον αφορά τη ραδιοφωνία της ΕΡΤ. Στην περιοχή της Δυτικής Μακεδονίας εκπέμπει η ΕΡΑ Κοζάνης, που όμως η πόλη των Γρεβενών και η πόλη της Δεσκάτης, τα δύο αστικά κέντρα του Νομού Γρεβενών, όπως και πολλές περιοχές δεν λαμβάνουν σήμα. Θα ήθελα, επί τη ευκαιρία, λοιπόν, να ρωτήσω εάν μπορείτε να κάνετε την παρέμβασή σας και να διατεθούν δύο αναμεταδότες, για να υπάρχει έστω η ραδιοφωνική κάλυψη του νομού μας και έτσι να σταματήσει ο αποκλεισμός της ενημέρωσης για έναν ολόκληρο νομό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Μπγιάλα, με την τελευταία σας επισήμανση, μου δίνετε τη δυνατότητα να δεσμευτώ και να επανέλθω γραπτώς, να κοιτάξω το πρόβλημα στη λεπτομέρειά του, σε σχέση με τη λήψη ραδιοφωνικού σήματος στις περιοχές, που αναφέρατε και να μπορέσουμε να δούμε τι ενέργειες πρέπει να γίνουν γρήγορα, ούτως ώστε να λυθεί το πρόβλημα.

Θέλω να πω ότι η κατάσταση με το τηλεοπτικό σήμα ήταν ντροπιαστική, διότι φάνηκε ότι προϋπέθετε δύο «μαύρα». Ένα «μαύρο» εκ των προτέρων και ένα «μαύρο» εκ των υστέρων. Το «μαύρο» εκ των προτέρων ήταν το «μαύρο» της ΕΡΤ, το οποίο την κατέστησε ανενεργή και σε αδυναμία να συμμετάσχει στο διαγωνισμό για τον πάροχο ψηφιακού σήματος. Και το «μαύρο» εκ των υστέρων, έχει να κάνει με το «μαύρο», που βιώνουν οι πολίτες στις περιοχές, τις οποίες συζητάμε τώρα. Δηλαδή, έχουμε ένα παράδειγμα πάρα πολύ προφανές, μια πάρα πολύ σοβαρή απόδειξη ότι οι μεγάλες υποδομές πρέπει να αναπτύσσονται στη χώρα, με ισχυρή δημόσια παρουσία και παρέμβαση. Και ο ιδιωτικός τομέας είναι ο πλέον ακατάλληλος για να το κάνει αυτό και να καλύψει τις κοινωνικές ανάγκες.

Πριν από λίγες ημέρες, βρέθηκα στο πανέμορφο νησί της Τήλου. Ήταν τόσο δύσκολη η θέση μου, διότι εμείς πήγαμε, για να δώσουμε στους πολίτες το δικαίωμα να βλέπουν τηλεόραση, ενώ οι πολίτες και η δημοτική αρχή αυτού του νησιού εκείνα τα εικοσιτετράωρα περίμεναν τα αποτελέσματα του διαγωνισμού της Ευρωπαϊκής Ένωσης για τα πράσινα νησιά, όπου κέρδισαν το πρώτο βραβείο.

Τι θέλω να πω; Ενώ υπάρχουν πολίτες και ζωντανές κοινωνικές δυνάμεις, οι οποίες δείχνουν ότι και τις νέες δυνατότητες της τεχνολογίας αντιλαμβάνονται και είναι σε θέση να τις αξιοποιούν, είχαμε μια πολιτεία η οποία δεν ανταποκρινόταν στα στοιχειώδη, σε σχέση με τα δικαιώματά τους.

Νομίζω, όμως, και εδώ θα είμαστε να τα συζητήσουμε, ότι στο τέλος του χρόνου θα έχουμε κάνει πάρα πολύ σημαντικά βήματα και το στοιχειώδες δικαίωμα των πολιτών θα έχει πραγματικά καλυφθεί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 28/20/19-5-2017 επίκαιρη επερώτηση των Βουλευτών της Νέας Δημοκρατίας κ.κ. Άννας - Μισέλ Ασημακοπούλου, Σοφίας Βούλτεψη, Γεωργίου Γεωργαντά, Κωνσταντίνου Γκιουλέκα, Γεωργίου Καρασμάνη, Δημητρίου Κυριαζίδη, Νικολάου Παναγιωτόπουλου, Σταύρου Καλαφάτη, Γεωργίου Κουμουτσάκου, Ελευθερίου Αυγενάκη, Κωνσταντίνου (Κωστή) Χατζηδάκη, Ιωάννη Ανδριανού, Ιωάννη Αντωνιάδη, Μαρίας Αντωνίου, Γεωργίου Βαγιωνά, Στέργιου Γιαννάκη, Βασιλείου Γιόγιακα, Αθανασίου Δαβάκη, Χρίστου Δήμα, Αναστάσιου (Τάσου) Δημοσχάκη, Κωνσταντίνου Αχ. Καραμανλή, Θεόδωρου Καράογλου, Ανδρέα Κατσανιώτη, Χρήστου Κέλλα, Νίκης Κεραμέως, Όλγας Κεφαλογιάννη, Ιωάννη Κεφαλογιάννη, Εμμανουήλ (Μάνου) Κόνσολα, Κωνσταντίνου Κοντογεώργου, Κωνσταντίνου Κουκοδήμου, Θεοδώρας (Ντόρας) Μπακογιάννη, Χρήστου Μπουκώρου, Αθανασίου Μπούρα, Βασιλείου Οικονόμου, Κωνσταντίνου Σκρέκα, Γεωργίου Στύλιου, Ιωάννη Τραγάκη προς τον Υπουργό Ψηφιακής Πολιτικής, Τηλεπικοινωνίων και Ενημέρωσης, με θέμα: «Σχετικά με την έλλειψη σχεδίου και τη μη ανάληψη δράσεων για τον ψηφιακό μετασχηματισμό της Ελλάδας».

Τον λόγο έχει η πρώτη επερωτώσα Βουλευτής Β΄ Αθηνών της Νέας Δημοκρατίας κ. Άννα - Μισέλ Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όταν ιδρύθηκε το Υπουργείο Ψηφιακής Πολιτικής, Τηλεπικοινωνιών και Ενημέρωσης, τον Νοέμβριο του 2016, οι κακές γλώσσες έλεγαν ότι εσείς τοποθετηθήκατε εκεί, για να υπάρξει μια απόσταση μεταξύ εσάς και του Πρωθυπουργού, μετά την αντισυνταγματικότητα του νόμου σας για τις τηλεοπτικές άδειες, και ότι το Υπουργείο αυτό -το οποίο αποτελείται από τρεις Γραμματείες, τη Γενική Γραμματεία Ενημέρωσης, τη Γενική Γραμματεία Ψηφιακής Πολιτικής και τη Γενική Γραμματεία Τηλεπικοινωνιών και Ταχυδρομείων, που ήλθε από το Υπουργείο Μεταφορών- ουσιαστικά ήταν ένα Υπουργείο «αχταρμάς», το οποίο δημιουργήθηκε, όπως είπα, για να εξυπηρετήσει εσάς.

Εμείς, όμως, το αντιμετωπίσαμε θετικά. Από τον θεσμικό μου ρόλο, ως τομεάρχη της Νέας Δημοκρατίας αρμόδια για τα θέματα σας, τον Δεκέμβριο του 2016 -πρώτη φορά που συναντηθήκαμε, νομίζω ήταν στο Digital Government Conference, εδώ, στην Αθήνα- σας είπα ότι εμείς θα δείξουμε μια αντιπολιτευτική διάθεση, καταλαβαίνοντας και αξιολογώντας ότι η ψηφιακή στρατηγική πρέπει να είναι εθνική, πρέπει να έχει μια συνέχεια, μια συνέπεια και δεν προσφέρεται σε κάθε περίπτωση για μικροκομματικούς διαξιφισμούς.

Νομίζω ότι έχουμε υπάρξει συνεπείς ως προς την αντιμετώπιση αυτή και εγώ και οι συνάδελφοι, οι οποίοι αναδεικνύουν κατά καιρούς θέματα που άπτονται του Υπουργείου σας. Σημειώνω ότι η σημερινή επίκαιρη επερώτηση δεν αφορά στα θέματα της Γενικής Γραμματείας Ενημέρωσης, στην ΕΡΤ και σε όλα αυτά τα κομμάτια και στο Διάστημα, το οποίο έρχεται με ξεχωριστό νομοσχέδιο. Αφορά μόνο στα άλλα δύο κομμάτια.

Θα σας πω, λοιπόν, για να ξεκινήσω από την δομή, την οργάνωση και λειτουργία του Υπουργείου, ότι το έχετε αφήσει ως «αχταρμά» των τριών αυτών Γραμματειών και ότι μετά σχεδόν εννιά μήνες ούτε καν υπάρχει οργανόγραμμα. Οπότε ας ξεκινήσουμε απ’ αυτό. Τι γίνεται με το οργανόγραμμα του Υπουργείου; Θα το δούμε κάποια στιγμή να παίρνει σάρκα και οστά;

Πάμε στην πρώτη γραμματεία, τη Γραμματεία Ψηφιακής Πολιτικής. Όταν βγάλατε το κείμενο της Εθνικής Ψηφιακής Στρατηγικής 2016-2021, το οποίο αναρτήθηκε στη Διαβούλευση τον Νοέμβριο του 2016, θα παρατηρήσατε ότι τηρήσαμε σιγή ιχθύος ως Αντιπολίτευση, γιατί πάνω από το 80% του κειμένου έχει επικάλυψη με αυτό που εμείς είχαμε προτείνει.

Το καλοδεχτήκαμε. Εγώ επισκέφτηκα εσάς, επισκέφτηκα και τον Γενικό Γραμματέα κ. Ταφύλλη, για να δω πώς θα κινηθεί. Καλοπροαίρετα σας κάναμε ερωτήσεις στο πλαίσιο του κοινοβουλευτικού ελέγχου για το πώς η ψηφιακή στρατηγική θα υλοποιηθεί από διάφορα Υπουργεία, Πολιτισμού και Υγείας. Πήραμε απαντήσεις, οι οποίες ήταν –επιτρέψτε μου την έκφραση- κοινοβουλευτική κονσέρβα, δηλαδή έλεγαν «όπως λέει στη σελίδα τάδε της Ψηφιακής Πολιτικής κ.λπ.».

Επανερχόμαστε και σας ρωτάμε πάρα πολύ συγκεκριμένα τι ακριβώς γίνεται, ποια είναι τα έργα, πώς θα υλοποιηθούν, με ποιο χρονοδιάγραμμα, ποιος είναι ο προϋπολογισμός τους. Η απάντηση είναι η γνωστή: «Φταίτε εσείς, το παρελθόν κ.λπ.».

Ο τομέας της ψηφιακής πολιτικής είναι ένας τομέας που έχει πολλά τεχνοκρατικά θέματα. Πώς να το κάνουμε; Εγώ σήμερα ειλικρινά, κύριε Υπουργέ, θα σας κάνω πολύ συγκεκριμένες ερωτήσεις και ελπίζω οι απαντήσεις σας να μην έχουν το γενικόλογο «φταίτε για σαράντα χρόνια διακυβέρνησης», που ακούμε συγκεκριμένα. Σε κάθε περίπτωση –κι αυτό είναι επιλογή του καθενός- εγώ δεν κοιτάζω το παρελθόν, γιατί δεν πηγαίνω προς αυτή την κατεύθυνση. Πηγαίνουμε μπροστά. Ελπίζουμε πως θα μας ακολουθήσετε σ’ αυτό.

Να μην μου δώσετε, επίσης, και την απάντηση, την οποία έχουμε και που έχει δώσει ο κ. Χαρίτσης στις 27-3-2017, ο οποίος μας λέει για τις πληρωμές από το ΕΠΑΝΕΚ. Η πραγματικότητα είναι ότι και στα δυο τομεακά επιχειρησιακά προγράμματα και στο ΕΠΑΝΕΚ και στο δημόσιας διοίκησης –θα τα αναδείξουν οι συνάδελφοι αυτά- μόνο μεταφερόμενα έργα υπάρχουν αυτή τη στιγμή. Κανένα καινούργιο έργο δεν υπάρχει. Καμμία πρόσκληση δεν έχει βγει. Δεν ξέρω τι έχει πάρει ο κ. Ταφύλλης από τα άλλα Υπουργεία. Εσείς θα μου πείτε. Και στην καλύτερη των περιπτώσεων, και όλα να τρέξουν, πότε θα πέσουν τα πρώτα χρήματα στην αγορά, κύριε Υπουργέ; Εγώ υπολογίζω το 2019. Εσείς, αν κάνετε κάποιον άλλον υπολογισμό με τον κ. Ταφύλλη, να μου το πείτε.

Προχωρώ στη Γενική Γραμματεία Τηλεπικοινωνιών και Ταχυδρομείων, στον δεύτερο πυλώνα του Υπουργείου σας. Αυτός ο πυλώνας, πρέπει να ομολογήσω ότι είναι πιο δραστήριος, ας το πούμε έτσι. Δεν υπάρχει απόλυτη απραξία έργου, όπως υπάρχει στη Γενική Γραμματεία Ψηφιακής Πολιτικής. Σας έχει δώσει τη δυνατότητα να ταξιδεύετε ανά την Ελλάδα, να κάνετε διάφορες εξαγγελίες και να κόβετε κορδέλες ψηφιακού τύπου. Αναφέρομαι στα έργα Rural Broadband, αναφέρομαι στο Super Fast Broadband και το Rural Extension, το οποίο η Νέα Δημοκρατία είχε προβλέψει έγκαιρα να ενταχθεί στο NGA Plan, το οποίο είχε εγκριθεί στο ΕΠΑΝΕΚ από τον Δεκέμβριο του 2014. Και εσείς έρχεστε τώρα τον Μάιο να μας πείτε ότι έγινε τυπικά η ένταξή του, την ημέρα μάλιστα, που θα μας επισκεπτόταν ο επίτροπος Άνσιπ, για να έχουμε και κάτι να λέμε. Αυτά θα τα αναπτύξουν ο κ. Κουμουτσάκος και ο κ. Καλαφάτης με μεγάλη λεπτομέρεια. Εγώ τα αναφέρω.

Πάω στο νομοθετικό έργο που προέκυψε από τη Γραμματεία αυτή. Συγκεκριμένα, πάω στο cost reduction. Εδώ δείξαμε την καλή αντιπολιτευτική μας διάθεση. Στηρίξαμε τη νομοθεσία του cost reduction, η οποία ήρθε από εσάς με δύο χρόνια καθυστέρηση, επειδή πλέον είχε δυσανασχετήσει όλη η αγορά για την ολιγωρία σας. Το ερώτημα είναι πού βρισκόμαστε.

Ξέρετε ότι το cost reduction βασίζεται στο πληροφοριακό σύστημα του Μητρώου Υποδομών, ένα σύστημα γεωγραφικών δεδομένων GIS, το οποίο είχε προκηρυχθεί και είχε ξεκινήσει να υλοποιείται στις αρχές του 2014. Το Υπουργείο τα παρέλαβε στα μέσα του 2016, χωρίς να είναι λειτουργικό. Μόνο οι κεραίες του ΣΗΛΥΑ από την ΕΕΤΤ έχουν αποτυπωθεί. Για λόγους ασφάλειας, οι πάροχοι διστάζουν να ανεβάσουν τα δεδομένα των τηλεπικοινωνιακών υποδομών, όπως τις bit οπτικές ίνες. Όμως, επειδή δεν έχουν λυθεί τα προβλήματα ασφάλειας, το cost reduction δεν έχει ούτε έναν χρήστη σήμερα. Και επειδή ξέρετε πολύ καλά ότι η ΕΕΤΤ από τη δεύτερη πάει στην τρίτη φάση του VDSL Vectoring, οι πάροχοι θα υλοποιήσουν δίκτυα που είναι πάνω από δεκαοκτώ χιλιάδες καμπίνες, χωρίς να μπορούν να δουν, με βάση το cost reduction, πού ακριβώς υπάρχουν υφιστάμενες αξιοποιήσιμες υποδομές. Οπότε, επειδή σκάβουν παντού άναρχα, μπορείτε μας πείτε, κύριε Υπουργέ, πού βρίσκεται αυτό;

Άλλο θέμα για το οποίο θα ήθελα την τοποθέτησή σας, είναι το NGA Plan. Δεν βλέπω πότε θα οριστικοποιηθεί το NGA Plan, ενώ υπήρχε και είχε υλοποιηθεί το 2014 και είχε εγκριθεί από τις υπηρεσίες της Ευρωπαϊκής Ένωσης. Ο κ. Μαγκλάρας κάτι θέλει να αλλάξει. Έτσι λέει, τουλάχιστον. Το έχουμε συζητήσει αυτό με την ΕΕΤΤ, η οποία έχει κάνει ένα πρόγραμμα, που βασίζεται στο παλιό εγκεκριμένο NGA Plan και έχει πάρει και η ΕΕΤΤ συγκρίσεις της; Πώς αυτά τα δύο πράγματα θα πάνε μαζί;

Πάω στο θέμα με τις κεραίες, το οποίο, επίσης, θα αναδείξουν οι συνάδελφοι ξεχωριστά. Υποτίθεται -κι εγώ το δέχομαι και θα σας πω γιατί το δέχομαι- ότι αναγνωρίζετε τη σημασία του ψηφιακού μετασχηματισμού, γι’ αυτό και πάμε στο 5G, γι’ αυτό και το 5G θέλει μεγαλύτερη πυκνότητα από κεραίες, γι’ αυτό και ασχολούμαστε με το θέμα αυτό.

Όποιος παρακολούθησε, βεβαία, τη δεύτερη συνεδρίαση της Ειδικής Μόνιμης Επιτροπής Περιβάλλοντος, μπορεί να αμφιβάλλει για το εάν τελικά σας στηρίζει η κοινοβουλευτική σας πλειοψηφία. Διότι, εγώ πρέπει να σας πω ότι διέκρινα ότι υπάρχουν συνάδελφοι, οι οποίοι διακατέχονται από τεχνοφοβικά -θα τα έλεγα- σύνδρομα και εν πάση περιπτώσει, δείχνουν και από τις κοινοβουλευτικές τους ερωτήσεις να έχουν αποστασιοποιηθεί λίγο από τις τεχνολογικές εξελίξεις και να αγνοούν λίγο αυτά που υπάρχουν από τους αρμόδιους διεθνείς οργανισμούς, αλλά και τους εθνικούς φορείς.

Εγώ, λοιπόν, θέλω να μου πείτε, επειδή η κομματική, η κυβερνητική διγλωσσία καλά κρατεί, ποια είναι η θέση σας. Ξέρω ότι είναι σημαντικό θέμα αυτό για εσάς. Πώς το ξέρω; Το ξέρω γιατί, απ’ ό,τι είχα διαβάσει, είχε γίνει μία επιτροπή με διακεκριμένους συμμετέχοντες από την Ελληνική Επιτροπή Ατομικής Ενέργειας, από την ΕΕΤΤ, την οποία συντόνιζε, αν δεν απατώμαι, ένας υψηλόβαθμος σύμβουλος του Πρωθυπουργού. Ο κ. Καρανίκας ασχολείται με αυτό το θέμα. Οπότε, παρακαλώ πάρα πολύ, δεν ξέρω τι έγινε με αυτή την επιστημονική επιτροπή, ποιο είναι το πόρισμα, αν θα μπορούσαμε, να έχουμε μία ενημέρωση γι’ αυτό.

Κλείνω με τα δύο τελευταία θέματα. Το ένα είναι το SEDDIF και το άλλο είναι το Action Plan για το 5G.

Για το SEDDIF -εγώ το είπα και δημόσια, κύριε Υπουργέ- ο κ. Σπίρτζης φρόντισε να έχουμε εθνική εκπροσώπηση. Αυτό που θέλω εγώ να ακούσω από εσάς σήμερα -κι εσείς θα καταλάβετε γιατί θέλω να το ακούσω- είναι η πρώτη εκτίμηση για το πόσους δίαυλους, πόσους πολυπλέκτες βλέπει να διεκδικούμε ως χώρα. Γιατί, όπως ξέρετε, αυτό επηρεάζει και το μέγεθος του φάσματος και τι χωράει στο φάσμα και το «Μέρισμα 2». Ακούω για επτά. Οπότε, αν μπορείτε, μας απαντάτε.

Για το Action Plan για το 5G For Europe, ξέρετε πάρα πολύ καλά ότι μας έχουν βάλει ένα συγκεκριμένο χρονοδιάγραμμα, μέσα στο οποίο είναι το θέμα των «έξυπνων πόλεων». Μέχρι το 2020, λοιπόν, μία ελληνική πόλη πρέπει, πιλοτικά, να αναδειχθεί «έξυπνη πόλη». Εγώ ρωτώ, επειδή θέλει δουλειά αυτό το πράγμα, όπως και να το κάνει κανείς, εάν υπάρχει κάποιος καθορισμός κριτηρίων, βάσει του οποίου θα αναδειχθεί ή θα επιλεγεί μία πόλη ή αν θα είναι και περισσότερες, αν είστε και πιο φιλόδοξος στους στόχους αυτούς.

Παρεμπιπτόντως, σε σχέση με το Action Plan για το 5G For Europe, έχετε δημιουργήσει τον οδικό χάρτη για την ανάπτυξη του 5G; Πού είμαστε σε αυτό; Έχετε επικαιροποιήσει το εθνικό ευρυζωνικό σχέδιο πρόσβασης της επόμενης γενιάς, έτσι ώστε να το συμπεριλάβουμε; Έχετε ταυτοποιήσει σε ποια πιλοτική ζώνη συχνοτήτων θα γίνει η αρχική εκκίνηση των δικτύων 5G; Έχουν γίνει ενέργειες για την επικαιροποίηση του Εθνικού Κανονισμού Κατανομής Ζωνών Συχνοτήτων, έτσι ώστε να συμπεριλάβει το φάσμα συχνοτήτων για το 5G;

Αυτά είναι τα θέματα. Επαναλαμβάνω, κύριε Υπουργέ, όπως βλέπετε, στην πρωτολογία μου, με πολύ καλή διάθεση θέτω συγκεκριμένα και κατά βάση τεχνοκρατικά ζητήματα σχεδιασμού και υλοποίησης, με την ελπίδα ότι οι απαντήσεις σας θα κοιτάζουν στο μέλλον και όχι στο παρελθόν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο δεύτερος επερωτών, ο συνάδελφος Βουλευτής της Νέας Δημοκρατίας από το Κιλκίς, κ. Γεώργιος Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Θα χρησιμοποιήσω και τη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, αλλά μέχρι εκεί, με μια μικρή ανοχή, γιατί στην ουσία παρερμηνεύω τον Κανονισμό.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε συνάδελφε, κύριε Υπουργέ, εγώ δεν θα έχω την ίδια καλή διάθεση, την οποία επέδειξε η εισηγήτρια μας, καθώς έχω να ασχοληθώ με τα πεπραγμένα στο Υπουργείο Ηλεκτρονικής Διακυβέρνησης, όπως λεγόταν και με τα πεπραγμένα που έχει να επιδείξει η κ. Γεροβασίλη.

Διαβάζω μια δήλωσή της στις 18 Ιουνίου, προχθές. Το δημόσιο χρειάζεται ανθρώπους με ψηφιακές δεξιότητες. Χρειάζεται όλα εκείνα τα εργαλεία της ψηφιακής διακυβέρνησης που εξασφαλίζουν τη διαφάνεια, εξοικονομούν χρόνο και απελευθερώνουν πολύτιμους πόρους, προκειμένου τελικά να αντιμετωπιστεί αποτελεσματικά η γραφειοκρατία. Για εμάς, επομένως, είναι αυτονόητο ότι η βελτίωση των παρεχομένων υπηρεσιών προς τους πολίτες και επιχειρήσεις περνά μέσα από την ενίσχυση του ανθρώπινου δυναμικού και την ενσωμάτωση της ηλεκτρονικής διακυβέρνησης σε όλες βαθμίδες της διοίκησης. Πάνω σε αυτήν την λογική σχεδιάζουμε και υλοποιούμε την πολιτική του Υπουργείου Διοικητικής Ανασυγκρότησης. Με αυτό ξεκινάω, με αυτό θα κλείσω.

Εύλογο ερώτημα: Τι έχει να επιδείξει το συγκεκριμένο Υπουργείο που ταυτίζεται βεβαίως πλέον και με τις αρμοδιότητες, τις οποίες έχετε αναλάβει εσείς σε σχέση με τα πολύ καλά προσδοκώμενα οφέλη από την ηλεκτρονική διακυβέρνηση, τα οποία όλοι ευελπιστούμε;

Δυστυχώς, τίποτα. Και λέω δυστυχώς τίποτα, γιατί πραγματικά στο συγκεκριμένο Υπουργείο, το οποίο έχει να κάνει με τον πυρήνα της δημόσιας διοίκησης και με την επαφή του πολίτη με το κράτος και την γρηγορότερη και ποιοτικότερη εξυπηρέτησή του αυτήν τη στιγμή δεν έχει να επιδειχθεί τίποτα που έχει βελτιώσει αυτές τις συνθήκες.

Βασικά, υπάρχουν ζητήματα στην ίδια την κεντρική κατεύθυνση του Υπουργείου. Το Υπουργείο δεν κατάφερε εδώ και ενάμισι χρόνο να θέσει σε λειτουργία το νόμο περί του μητρώου επιτελικών στελεχών του δημοσίου. Διαφημίστηκε ως μια τομή στη δημόσια διοίκηση. Δημιουργήθηκε μια εφαρμογή στο ΑΣΕΠ, η οποία έκανε πολλούς μήνες για να μπορέσει να λειτουργήσει. Ο νόμος έχει ψηφιστεί από τον Φεβρουάριο του 2016 με την προοπτική να λειτουργήσει από τον Ιούλιο του 2016. Είμαστε στον Ιούνιο του 2017 και δεν έχει ξεκινήσει καν η διαδικασία επιλογής, δεν είναι έτοιμο τίποτα.

Ένα άλλο νομοθέτημα του συγκεκριμένου Υπουργείου ήταν αυτό με την κινητικότητα των δημοσίων υπαλλήλων και με την αξιολόγηση. Η αξιολόγηση προϋπόθετε τα σχετικά ψηφιακά οργανογράμματα. Δεν έχουν γίνει καν τα ψηφιακά οργανογράμματα στα Υπουργεία και αυτήν τη στιγμή μιλάμε για μια ψηφιακή πολιτική.

Πώς να μιλήσουμε για ψηφιακή πολιτική όταν δεν έχουν γίνει καν τα οργανογράμματα, τα οποία απαιτούνται όχι μόνο στο Υπουργείο σας, αλλά σε όλα τα Υπουργεία. Απαιτεί ο νόμος σε όλα τα Υπουργεία να γίνουν τα οργανογράμματα και ιδίως δε τα ψηφιακά, έτσι ώστε να μπορέσουν στη συνέχεια να κριθούν και οι αιτήσεις κινητικότητας και όλες οι άλλες δεσμεύσεις που προκύπτουν μέσα από νομοθετήματα, τα οποία ψήφισε η Κυβέρνηση. Η ανεπάρκεια του κυβερνητικού συντονισμού στα θέματα της ηλεκτρονικής διακυβέρνησης νομίζω ότι είναι καταφανέστατη.

Να πω, επίσης, ότι ένα άλλο δείγμα αυτής της ανεύθυνης πολιτικής είναι η απαξίωση των ΚΕΠ. Τα ΚΕΠ κατάφεραν όλο αυτό το διάστημα των τελευταίων ετών στη συνείδηση του κόσμου να έχουν μια αξία πολύ σημαντική για την πραγματικά άμεση και γρήγορη εξυπηρέτησή τους. Πλην όμως με την υποστελέχωση την οποία εσείς δεν φροντίσατε να αποτρέψετε, γιατί έχουμε μετακινήσεις παλαιότερα από το ΚΕΠ με τις επιπλέον αρμοδιότητες τις οποίες δώσατε χωρίς όμως την αντίστοιχη και ηλεκτρονική και στελεχιακή ενδυνάμωσή του, τα ΚΕΠ έχουν αυτήν τη στιγμή απαξιωθεί και στη συνείδηση του κόσμου και στη λειτουργία τους, καθώς επίσης έχουμε και αντιδράσεις ακόμα και από τους ίδιους τους εργαζόμενους, οι οποίοι μάλιστα έχουν κάνει και αποχές από την εργασία τους.

Η προηγούμενη κυβέρνηση είχε βάλει τις βάσεις για να αρχίσουμε πραγματικά να περνάμε σε μια άλλη σελίδα σε όλα τα ζητήματα της ηλεκτρονικής διακυβέρνησης, η οποία είναι ένα αναγκαίο στοιχείο και μια προϋπόθεση πράγματι για την ανάπτυξη της χώρας. Δεν μπορεί να προσβλέπουμε σε καμμία ανάπτυξη αν η κεντρική διοίκηση δεν μπορεί να παράσχει πλέον αυτές τις υπηρεσίες προς τον πολίτη, προς τους επιχειρηματίες, προς κάθε συναλλασσόμενο με το κράτος.

Η ηλεκτρονική διακυβέρνηση είναι το μέσο για τον εκσυγχρονισμό της δημόσιας διοίκησης. Συγχρόνως, όμως, είναι και το μέσο πραγματικά για όσα καλύτερα αποτελέσματα στην ανάπτυξη μπορούμε να ευελπιστούμε. Τα ανοιχτά δεδομένα, τα οποία ψηφίστηκαν με τον ν.4305/2014 από την προηγούμενη κυβέρνηση είναι ένα απτό δείγμα μιας συγκεκριμένης πολιτικής, η οποία αποφασίζεται, ψηφίζεται, υλοποιείται, οργανώνεται και προχωράει. Επίσης, υπήρχε μια διετής στρατηγική για την ηλεκτρονική διακυβέρνηση με συγκεκριμένα μετρήσιμα αποτελέσματα. Αυτή τη στιγμή σε τίποτα, όσον αφορά την ηλεκτρονική διακυβέρνηση, όχι απλά δεν έχει οργανωθεί, δεν έχει αρχίσει να υλοποιείται, αλλά δεν βλέπουμε καμμία εικόνα βελτίωσης των συνθηκών παροχής υπηρεσιών και προς τον πολίτη και προς κάθε συναλλασσόμενο. Και αυτό νομίζω είναι μια γενική παραδοχή, η οποία υπάρχει. Γιατί να είστε σίγουροι ότι δεν θα απαξιώναμε οποιαδήποτε θετική ενέργεια προς αυτό τον τομέα. Πλην, όμως, εγώ προσπάθησα να αναζητήσω και να δω μετρήσιμα αποτελέσματα από τα δυόμισι χρόνια της δικής σας διακυβέρνησης επί του συγκεκριμένου τομέα και δυστυχώς δεν μπόρεσα να τα βρω. Εδώ είμαι για να ακούσω οτιδήποτε άλλο από την πλευρά σας.

Αυτό, το οποίο εδώ και δυόμισι χρόνια ακούμε -και είναι πολύ εύκολο να το ακούμε, αλλά ξέρετε οι Υπουργοί μετριούνται από τα αποτελέσματά τους, από τις συγκεκριμένες παρεμβάσεις τους, από τις συγκεκριμένες νομοθετικές πρωτοβουλίες τους- είναι την ανάγκη η ψηφιακή πολιτική να μπορέσει να αποτελέσει έναν κεντρικό πυρήνα της επιλογής της Κυβέρνησης για τη βελτίωση της παροχής των δημοσίων υπηρεσιών. Πλην, όμως, αυτό δεν το βλέπουμε ούτε σε σχέση με το προσωπικό των δημοσίων υπαλλήλων, όπου δεν έχει γίνει καμμία προσπάθεια για τη βελτίωση της εικόνας τους, καμμία ουσιαστική προσπάθεια για την επιμόρφωσή τους επί των συγκεκριμένων αρμοδιοτήτων, ούτε βεβαίως με τις στοχευμένες εκείνες παρεμβάσεις, τις οποίες θα έπρεπε να έχετε κάνει.

Και, βεβαίως, εγώ είμαι από αυτούς που είναι απαισιόδοξοι ότι θα μπορέσετε ποτέ να κάνετε κάτι αντίστοιχο και να το επιτύχετε. Και μετά από δυόμισι χρόνια δικαιούμαι να το πω αυτό. Τελευταία νομίζω ότι δικαιούμαι ακόμη περισσότερο γιατί σ’ αυτή τη διαπίστωση της κ. Γεροβασίλη προχθές ότι το δημόσιο χρειάζεται ανθρώπους με ψηφιακές δεξιότητες, εγώ είμαι υποχρεωμένος να απαντήσω ότι η συγκεκριμένη Κυβέρνηση χρειάζεται Υπουργούς με τουλάχιστον βασική γνώση της χρήσης των ηλεκτρονικών μέσων επικοινωνίας. Και, βεβαίως, δικαιούμαι να το πω και να είμαι πολύ απογοητευμένος για το τι μπορεί να συμβεί όταν μέσα σε μια μέρα την προηγούμενη εβδομάδα δύο κορυφαίοι Υπουργοί δεν μπόρεσαν να χειριστούν ούτε το προσωπικό τους twitter.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ.

Προχωρούμε στον τρίτο επερωτώντα, τον συνάδελφο κ. Σταύρο Καλαφάτη, Βουλευτή Α΄ Θεσσαλονίκης της Νέας Δημοκρατίας.

Θέλετε κι εσείς τη δευτερολογία σας;

**ΣΤΑΥΡΟΣ ΚΑΛΑΦΑΤΗΣ:** Υπάρχει η πιθανότητα να πάρω ή μέρος ή το σύνολο της δευτερολογίας.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Καλαφάτη.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα μιλάμε για ευρυζωνικότητα, κάτι άυλο και ταυτόχρονα ίσως πολύ τεχνικό, για να το κατανοήσουν εύκολα όσοι μας παρακολουθούν από τα θεωρεία ή βεβαίως από το κανάλι της Βουλής. Εμείς όλοι εδώ, κύριοι συνάδελφοι, δεν είμαστε ειδικοί επιστήμονες πληροφορικής. Δεν δικαιούμαστε, όμως, να μην ξέρουμε τι σημαίνει. Ας το πούμε, λοιπόν, για να κατανοήσουν οι πολίτες τι ακριβώς σημαίνει, γιατί αφορά τη δική τους ζωή.

Ευρυζωνικότητα σημαίνει ταχύτερο διαδίκτυο, καλύτερη επικοινωνία, ταχύτερη διάδοση πληροφοριών και γνώσης, ταχύτερη και ασφαλέστερη ψηφιακή υποστήριξη της ανάπτυξης. Ενίσχυση της ευρυζωνικότητας σημαίνει ευκολότερες και γρηγορότερες συναλλαγές για την επιχειρηματικότητα, για το εμπόριο, για τους ελεύθερους επαγγελματίες, για κάθε πολίτη που συναλλάσσεται με το δημόσιο. Σημαίνει δυνατότητα γρηγορότερης μείωσης της γραφειοκρατίας. Σημαίνει καλύτερη ηλεκτρονική διακυβέρνηση. Σημαίνει ανάπτυξη, κυρίες και κύριοι συνάδελφοι.

Η Ευρωπαϊκή Επιτροπή εκτιμά ότι η πλήρης υλοποίηση της ψηφιακής ατζέντας ως το 2020 και μετά από αυτό αναμένεται να συμβάλει στην αύξηση του ευρωπαϊκού ΑΕΠ κατά 5% και στη δημιουργία 3,8 εκατομμυρίων νέων θέσεων εργασίας. Σύμφωνα με όλες τις σχετικές μελέτες, η ανάπτυξη της ευρυζωνικότητας δημιουργεί σημαντικές προοπτικές για οικονομική ανάπτυξη, απασχόληση, εξωστρέφεια και καινοτομία. Μια αύξηση κατά 10% της διείσδυσης της ευρυζωνικότητας έχει διαπιστωθεί ότι μπορεί να οδηγήσει σε ετήσια αύξηση του ΑΕΠ έως 1,5%.

Όλα αυτά είναι σημεία κοινής παραδοχής. Δεν μπορεί να τα αμφισβητήσει κανείς. Είναι σε αυτά που συμφωνούμε λίγο-πολύ όλοι, Αντιπολίτευση και Κυβέρνηση. Όμως υπάρχει μια λέξη-κλειδί. Αυτή η λέξη-κλειδί είναι η «υλοποίηση». Και υπάρχουν και σημαντικές παράμετροι. Παράμετροι και έννοιες, σύμφωνα με τις οποίες είναι σε πολύ μακρινή απόσταση η Κυβέρνηση, όπως είναι οι ταχύτητες.

Υλοποίηση: Είναι αυτό στο οποίο χωλαίνει η Κυβέρνηση και μαζί της χωλαίνει η Ελλάδα παραμένοντας στις τελευταίες θέσεις κάθε λίστας αξιολόγησης της προόδου στον τομέα της ευρυζωνικότητας.

Εντάξει, είχαμε έγκριση του εθνικού σχεδίου ευρυζωνικής πρόσβασης της επόμενης γενιάς τον Σεπτέμβριο του 2015. Σας το είχαμε αφήσει έτοιμο, κύριοι συνάδελφοι της Κυβέρνησης. Καθυστερήσατε να το εγκρίνετε κι ας είναι βασική προϋπόθεση του συμφώνου εταιρικής σχέσης 2014-2020. Και τι έγινε δηλαδή που εγκρίθηκε; Οι προβλεπόμενες δράσεις ανάπτυξης ευρυζωνικών υποδομών και διαμόρφωσης ευνοϊκού νομοθετικού περιβάλλοντος για ιδιωτικές επενδύσεις σε δίκτυα επόμενης γενιάς καθυστέρησαν τόσο που τέθηκαν εκτός χρονοδιαγράμματος του εθνικού σχεδίου. Και ύστερα αναρωτιούνται κάποιοι γιατί κατηγορούμε την Κυβέρνηση ότι εχθρεύεται τις ιδιωτικές επενδύσεις.

Το εθνικό σχέδιο περιελάμβανε είκοσι δύο εξειδικευμένες δράσεις μείωσης του κόστους επένδυσης, απλοποίησης διοικητικών διαδικασιών, τόνωσης της ζήτησης βασικών ευρυζωνικών υπηρεσιών, σωστής εστίασης επενδύσεων. Έπρεπε όλες να είχαν ολοκληρωθεί μέσα στο 2015. Αντί αυτού, σε έναν χρόνο από τη δημοσίευση του εθνικού σχεδίου συντάχτηκε νέο σχέδιο με τίτλο «Εθνική Ψηφιακή Στρατηγική 2016-2021» από το Υπουργείο Ψηφιακής Πολιτικής. Ανακοινώθηκε στα μέσα του περασμένου Νοεμβρίου και σε αυτό μεταφέρθηκαν οι δράσεις του πρώτου σχεδίου, δημιουργώντας νέες καθυστερήσεις. Δικαιολογία; Το γεγονός ότι η Ευρωπαϊκή Επιτροπή έθεσε στο μεταξύ νέους στόχους για το 2025 τη δημιουργία της Ευρώπης των gigabit, να ξεπεράσουμε δηλαδή τους στόχους της ευρυζωνικότητας των 100Mbps του 2020 και να μπούμε στην εποχή των ταχυτήτων σε Gbps, σε Giga bps, άρα χρειαζόταν νέο σχέδιο κατά την Κυβέρνηση.

Όμως κυρίες και κύριοι συνάδελφοι, κύριε Υπουργέ, ο νέος στόχος δεν ακυρώνει τους προηγούμενους. Δεν θα πετάξουμε αυτόματα στο κεφαλόσκαλο των gigabits αν δεν περάσουμε από το σκαλοπάτι των 100Mbps.

Αλλά η Κυβέρνηση αντί να υλοποιεί, προτιμά να σχεδιάζει και να ξανασχεδιάζει γιατί γνωρίζει ότι το αδύνατο σημείο της είναι ακριβώς η υλοποίηση. Αντί της ολοκλήρωσης των έργων εντός του 2015 ή εντός του 2016 ή έστω μέχρι σήμερα, η Κυβέρνηση παραμένει όμηρος καθυστερήσεων και δυσλειτουργιών καθιστώντας τη χώρα μας ουραγό της Ευρωπαϊκής Ένωσης με τους χαμηλότερους ρυθμούς προόδου.

Μόλις στα τέλη Μαρτίου ολοκληρώθηκε η ψήφιση του νόμου περί μείωσης του κόστους ευρυζωνικών υπηρεσιών ανάπτυξης δικτύων ευρυζωνικών υποδομών και περί απλοποίησης διοικητικών διαδικασιών. Ας μας ενημερώσει ο κύριος Υπουργός για τους λόγους της καθυστέρησης παρά τις επισημάνσεις της Ευρωπαϊκής Επιτροπής όσον αφορά τη σημασία για τη μεγιστοποίηση του αντικτύπου των ιδιωτικών επενδύσεων ως προς την κάλυψη NGA, δίκτυα νέας γενιάς, ώστε να καλύψει η Ελλάδα τη διαφορά.

Αξίζει να σημειώσουμε ότι η Ελλάδα έλαβε δύο προειδοποιήσεις από την επιτροπή για την καθυστέρηση στην ενσωμάτωση της σχετικής οδηγίας. Πρώτη προθεσμία δόθηκε η 1-1-2016 ενώ με την τελευταία προειδοποίηση δόθηκε προθεσμία ως τον Δεκέμβριο του 2016, προθεσμία που και πάλι δεν τηρήθηκε από την Κυβέρνηση.

Στην ευρωπαϊκή έκθεση ψηφιακής προόδου για το 2017 αναφέρεται ότι «η Ελλάδα βρίσκεται σε πολύ πρώιμο στάδιο ως προς την υλοποίηση των επενδύσεων ύψους περίπου 1 δισεκατομμυρίου ευρώ που έχουν σχεδιαστεί για επενδύσεις τεχνολογιών πληροφορικής και επικοινωνιών για την περίοδο 2014-2020».

Επισημαίνεται, κυρίες και κύριοι συνάδελφοι, ότι είναι ιδιαίτερα σημαντικό για τη χώρα μας, εφόσον η ευρυζωνική στρατηγική της στηρίζεται στον ιδιωτικό τομέα, να διοχετεύει τις περισσότερες επενδύσεις σε υψίρρυθμα δίκτυα, περιορίζοντας τη δημόσια παρέμβαση κυρίως σε περιοχές όπου έχει εντοπιστεί αποτυχία της αγοράς. Και όμως, τελευταία η Ελλάδα στην κάλυψη των δικτύων νέας γενιάς, NGA, τελευταία στις υποδομές δικτύων οπτικών ινών, προτελευταία ως προς τη συνδεσιμότητα με βάση τις ευρυζωνικές συνδέσεις με ταχύτητα πάνω από 30Mbps.

Το 2015 όταν ανέλαβαν οι ΣΥΡΙΖΑ - ΑΝΕΛ τη διακυβέρνηση της χώρας βρισκόταν σε εξέλιξη το έργο –δεν μπορώ να μη χρησιμοποιήσω ξενικούς όρους- Rural Broadband. Θα εξηγήσω τι είναι. Δηλαδή, η ανάπτυξη ευρυζωνικών υποδομών σε πέντε χιλιάδες τετρακόσιες ενενήντα τρεις αγροτικές και νησιωτικές περιοχές που δεν έχουν ούτε πρόσβαση στο διαδίκτυο και αντιστοιχούν περίπου στο 50% της ελληνικής επικράτειας. Οι συμβάσεις υπογράφηκαν τον Δεκέμβριο του 2014. Σε ποιο ποσοστό βρίσκεται η υλοποίηση του έργου σήμερα; Εν όψει του 2017, βάσει της συμφωνίας, ξεκινάει η δεκαπενταετής περίοδος λειτουργίας και η χονδρική παροχή ευρυζωνικών υπηρεσιών από τους ιδιώτες φορείς σύμπραξης σε παρόχους λιανικής. Αυτό είναι έργο με απτά αποτελέσματα, το οποίο αν και παραλάβανε οι κυβερνώντες με υπογεγραμμένες συμβάσεις, φτάσανε σε σημείο να καθυστερούν οι αδειοδοτήσεις έως και τρεις μήνες.

Βρισκόταν επίσης σε εξέλιξη το έργο ολοκλήρωσης μητροπολιτικών δακτυλίων, γνωστό ως ΜΑΝ, με εθνικά δίκτυα με στόχο τρεις χιλιάδες επτακόσια κτήρια του δημοσίου να αποκτούν πολλή γρήγορη πρόσβαση ταχύτητας 1 Gbps, από λίγα Mbps που είχαν πριν, πολλαπλασιάζοντας την ταχύτητα της σύνδεσης σε κρίσιμα εθνικά δίκτυα και στο ίντερνετ. Οι συμβάσεις έχουν υπογραφεί από 14-2-2014.

Ψηφιακό μητρώο διαδικτυακών υποδομών που αφορά την καταγραφή όλων των τηλεπικοινωνιακών δικτύων της χώρας για τη δημιουργία ψηφιακού μητρώου διαδικτυακών υποδομών. Οι συμβάσεις υπογράφηκαν τον Ιούνιο του 2014. Τι υλοποιήθηκε; Τίποτα μήπως;

Βρισκόταν επίσης σε εξέλιξη η διάθεση ραδιοφάσματος στα 800 MHz και 2,6 GHz για σύνδεση σε πολύ υψηλές ταχύτητες στο διαδίκτυο. Είχε ξεκινήσει και η αντιμετώπιση των προβλημάτων στην αδειοδότηση των εγκαταστάσεων κεραιών και ύστερα ήρθαν ΣΥΡΙΖΑ και ΑΝΕΛ. Το εθνικό σχέδιο που ξανασχεδίασε η Κυβέρνηση προέβλεπε ήδη πριν από τον επανασχεδιασμό του δύο δράσεις που εστιάζουν στην επίτευξη των στόχων του:

Πρώτη δράση, η γνωστή Rural Extension, σε όσους γνωρίζουν, προϋπολογισμού 160 εκατομμυρίων ευρώ, στόχος της η κάλυψη των περιοχών που προβλέπεται ότι θα παραμείνουν λευκές περιοχές δικτύων νέας γενιάς μετά την υλοποίηση των ανακοινωμένων επενδυτικών σχεδίων και του προαναφερθέντος έργου που σας είπα προηγουμένως, Rural Broadband, για να φτάσουν παντού τουλάχιστον συνδέσεις 30 Mbps.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό, αν έχετε την καλοσύνη.

Δεύτερη δράση η Superfast Broadband, προϋπολογισμού 200 εκατομμυρίων ευρώ. Αυτή στοχεύει στην ανάπτυξη εκτεταμένου δικτύου οπτικών ινών σε πυκνοκατοικημένες αστικές περιοχές και αποσκοπεί στην επίτευξη σύνδεσης τουλάχιστον του 50% των νοικοκυριών με ταχύτητες τουλάχιστον εκατό MPPS σε συνδυασμό με την κάλυψη που έχει επιτευχθεί από ιδιωτικές επενδύσεις.

Κλείνω λέγοντας πως αυτά τα δύο που περιλαμβάνονταν στο εθνικό σχέδιο που έχει εγκριθεί από την Ευρωπαϊκή Ένωση ήδη από τον Σεπτέμβριο του 2015 και έκτοτε και μέχρι σήμερα ανακοινώνονται και εξαγγέλλονται, ανακοινώνονται και εξαγγέλλονται.

Είχαμε το χρονοδιάγραμμα προκηρύξεων το πρώτο εξάμηνο του 2016. Εγκρίθηκαν μόλις στις 10 Μαΐου του 2017 από την ειδική γραμματεία διαχείρισης τομεακών προγραμμάτων του ΕΤΠΑ και του ταμείου συνοχής, αλλά πρέπει κάποιος να μας εξηγήσει τους λόγους καθυστέρησης, κύριε Υπουργέ. Ή μάλλον θα τους παραδεχθεί κατ’ αρχάς κάποιος από την Κυβέρνηση; Διότι οι λόγοι της καθυστέρησης, κυρίες και κύριοι, έχουν σάρκα και οστά και κάθονται στα κυβερνητικά έδρανα.

Επιτέλους, λοιπόν, κύριοι της κυβέρνησης, σταματήστε να σχεδιάζετε και ξεκινήστε να υλοποιείτε. Ο εικοστός πρώτος αιώνας προχωρά. Η Ελλάδα χρειάζεται μια κυβέρνηση fast forward, αλλά δυστυχώς έχει μια Κυβέρνηση που την κρατά σταθερά στο pause.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Καλείται στο Βήμα ο κ. Γεώργιος Κουμουτσάκος, Βουλευτής Β΄ Αθηνών της Νέας Δημοκρατίας, στον οποίο ευχόμεθα και καλή επιτυχία στο βιβλίο που παρουσίασε χθες.

Σας βάζω κι εσάς τη δευτερολογία σας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ πολύ, κύριε Πρόεδρε, και για τα καλά σας λόγια και τις ευχές σας.

Κυρίες και κύριοι Βουλευτές, καθημερινά διαπιστώνεται ό,τι υστερούμε ως χώρα σε θέματα ψηφιακής φύσης. Και αυτό είναι λυπηρό, ειδικά αν αναλογιστεί κανείς πόσες εφαρμογές μπορεί να έχει η ψηφιακή μεταμόρφωση της χώρας στις επιχειρήσεις, στη δημόσια υγεία, στη δημόσια διοίκηση, στην καθημερινότητα του πολίτη.

Δυστυχώς, σήμερα αναγκαζόμαστε να επανέλθουμε ως Νέα Δημοκρατία στο θέμα του ψηφιακού μετασχηματισμού της χώρας. Το κάνουμε γιατί ανησυχούμε. Ο ψηφιακός μετασχηματισμός της χώρας για εμάς δεν είναι ένα σύνθημα κενό περιεχομένου. Είναι αξία, είναι όχημα προόδου, τελικά είναι ζήτημα εθνικό. Είναι εθνικό όχι μόνο γιατί αφορά τη θέση και το κύρος της χώρας σε μια νέα ψηφιακή πραγματικότητα και παγκοσμιότητα, αλλά γιατί είναι ζήτημα ψηφιακών ίσων ευκαιριών για όλους τους πολίτες.

Πολλές εφαρμογές του αφορούν σε μη ευνοημένες περιοχές, αφορούν στην εμπέδωση όρων ίσων ευκαιριών και δυνατοτήτων και σε ευαίσθητες περιοχές της χώρας, αφορούν στην ισότιμη συμμετοχή των πολιτών στις ψηφιακές υπηρεσίες παροχής τηλεοπτικού σήματος, σε περιοχές που υπάρχει ανισότητα, σε περιοχές όπως η Θράκη και το βόρειο Αιγαίο.

Είναι παρήγορο ότι ακολουθείτε τώρα τα χνάρια μας. Μόνο που το κάνετε πολύ πιο αργά, πολύ πιο ακριβά, πιο μικρόπνοα, πιο περιορισμένα. Και εξηγούμαι:

Γιατί ήταν η Κυβέρνηση της Νέας Δημοκρατίας που για λόγους εθνικούς αποφάσισε να διασφαλίσει αποτελεσματικά το θέμα σε δύο ευαίσθητα εθνικά περιφέρειες: την ανατολική Μακεδονία και Θράκη και το βόρειο Αιγαίο. Συγκεκριμένα, με δύο αποφάσεις του τότε Γενικού Γραμματέα Τηλεπικοινωνιών και Ταχυδρομείων κ. Δασκαλάκη εντάχθηκαν στις 23-1-2015 οι παραπάνω περιφέρειες στο ΕΣΠΑ και συγκεκριμένα, στο πρόγραμμα «Ψηφιακή Σύγκλιση» και χρηματοδότηση των δαπανών «παροχής ψηφιακού τηλεοπτικού σήματος σε ακριτικές περιοχές της Περιφέρειας Ανατολικής Μακεδονίας και Θράκης και υπηρεσίες ψηφιακού τηλεοπτικού σήματος σε περιοχές της Περιφέρειας βορείου Αιγαίου».

Αυτό έγινε προκειμένου να επιτραπεί η κάλυψη αυτών των ακριτικών περιοχών με έργα προϋπολογισμού 638.700 ευρώ για την Ανατολική Μακεδονία και Θράκη και 559.500 ευρώ για το Βόρειο Αιγαίο. Προσοχή, με συγχρηματοδότηση από το Ευρωπαϊκό Ταμείο Περιφερειακής Ανάπτυξης.

Η χρονική διάρκεια υλοποίησης των έργων αυτών ήταν σχεδόν έξι μήνες για την Ανατολική Μακεδονία και Θράκη και επτά μήνες για το βόρειο Αιγαίο.

Με τον τρόπο αυτό ως το καλοκαίρι του 2015 θα είχε λυθεί το πρόβλημα τηλεοπτικής κάλυψης στις ευαίσθητες αυτές περιοχές της πατρίδας μας, καλύπτοντας την ανάγκη για ενημέρωση περίπου διακοσίων χιλιάδων συμπατριωτών μας.

Και έχουμε την αλλαγή της κυβέρνησης. Λίγο μετά από την αλλαγή της κυβέρνησης, στις 14 Μαΐου του 2015, ο προκάτοχος του κ. Παππά στο Υπουργείο, ο τότε Αναπληρωτής Υπουργός Οικονομίας, Υποδομών, Ναυτιλίας και Τουρισμού κ. Σπίρτζης με την απόφαση -να σας δώσω και το νούμερο- 151/664/ΨΣ2695Α2 ανακάλεσε την ένταξη μεταξύ άλλων και των συγκεκριμένων έργων με το προσχηματικό αιτιολογικό ότι αποτελούν κρατική ενίσχυση, παρά το γεγονός ότι είχαν έγκριση από τις αρμόδιες υπηρεσίες της Ευρωπαϊκής Επιτροπής και ουδέποτε ήρθε καταγγελία ή εκκίνησε η Ευρωπαϊκή Ένωση διαδικασία, τη γνωστή διαδικασία EU PILOT.

Και μιλάτε τώρα με τρόπο διθυραμβικό για την τοποθέτηση δορυφορικής κεραίας σε ακριτικά χωριά, δηλώνοντας ότι λύσατε ένα πρόβλημα. Το διατυμπανίσατε, βέβαια, σε όλα τα μέσα μαζικής ενημέρωσης τους τελευταίους μήνες. Μόνο που αυτό το πρόβλημα είχε ήδη λυθεί μέσω κοινοτικών ενισχύσεων από την κυβέρνηση της Νέας Δημοκρατίας, με έργο προϋπολογισμού 1,2 εκατομμυρίου ευρώ, σε αντίθεση με τη δράση του Υπουργού Ψηφιακής Πολιτικής, Τηλεπικοινωνιών και Ενημέρωσης, όπου ο εκτιμώμενος τώρα προϋπολογισμός ανέρχεται στο ποσό των 1,9 εκατομμυρίου ευρώ και η χρηματοδότησή του προέρχεται από την Ελληνική Επιτροπή Τηλεπικοινωνιών και Ταχυδρομείων, σύμφωνα με την απόφαση που βγάλατε στις 4-4-2017.

Να τα πούμε απλά, για να μην μπερδευόμαστε.

Προϋπολογισμός απενταγμένων έργων της Νέας Δημοκρατίας: 1,1 εκατομμύριο ευρώ. Συγκεκριμένα, για τη Θράκη 637.700 ευρώ και για το βόρειο Αιγαίο 559.500 ευρώ με χρήματα από το ΕΣΠΑ.

Προϋπολογισμός των έργων της Κυβέρνησης ΣΥΡΙΖΑ-ΑΝΕΛ: 1,9 εκατομμύριο με χρήματα από την Ελληνική Επιτροπή Τηλεπικοινωνιών και Ταχυδρομείων.

Πληθυσμιακή κάλυψη από τα έργα της Νέας Δημοκρατίας: Διακόσιες χιλιάδες μόνιμοι κάτοικοι. Συγκεκριμένα: Θράκη, εκατόν πενήντα χιλιάδες έως εκατόν ογδόντα χιλιάδες κάτοικοι και βόρειο Αιγαίο, είκοσι τρεις χιλιάδες πεντακόσιοι εβδομήντα τέσσερις.

Πληθυσμιακή κάλυψη από την Κυβέρνηση ΣΥΡΙΖΑ-ΑΝΕΛ: Σαράντα δυο χιλιάδες τετρακόσιοι ογδόντα έξι μόνιμοι κάτοικοι που αναλύεται ως εξής: Νομός Έβρου, δέκα χιλιάδες οκτακόσιοι εξήντα οκτώ. Δωδεκάνησα, τέσσερις χιλιάδες τριακόσιοι τριάντα. Ξάνθη, δεκαεπτά χιλιάδες πεντακόσιοι ενενήντα. Ροδόπη, επτά χιλιάδες επτακόσιοι ογδόντα. Σάμος, χίλιοι τετρακόσιοι πενήντα εννέα. Χίος, τετρακόσιοι πενήντα οκτώ. Σύνολο, σαράντα δύο χιλιάδες τετρακόσιοι ογδόντα έξι μόνιμοι κάτοικοι.

Επί Νέας Δημοκρατίας η πρόβλεψη ήταν για διακόσιες χιλιάδες κατοίκους. Συγχαρητήρια! Και σε αυτό δεν συμπεριλάβατε καν τη Δράμα και την Καβάλα. Και ακούω πανηγυρισμούς.

Υπάρχει, όμως, και κάτι θετικό σε όλα αυτά, γιατί υπάρχουν κάποιες παραδοχές, κύριε Υπουργέ, που είναι ενδιαφέρουσες. Σε δηλώσεις σας στη Θράκη, για να προωθήσετε αυτό που εμείς αρχίσαμε και σχεδόν είχε τελειώσει, λέγατε ότι μπορεί κάποιος να παρακολουθεί πενήντα κανάλια. Ωριμάζετε!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δορυφορικά, κύριε Κουμουτσάκο. Μην ψεύδεστε έτσι. Έλεος!

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ωριμάζετε!

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δορυφορική λήψη.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Είναι σίγουρα ελπιδοφόρο να ακούει κανείς τέτοιες δηλώσεις από κάποιον που προσπάθησε επί πολύ καιρό, εναγώνια, να επιβάλλει με το ζόρι τέσσερα μόνο κανάλια στον ελληνικό λαό.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ελεύθερης λήψης.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Υπουργέ, όλα αυτά που εξαγγείλατε,θα ήταν χειροπιαστή πραγματικότητα αν η Κυβέρνησή σας δεν τα είχε σταματήσει. Πρέπει να ξέρετε ότι στις μέρες μας όλα εξελίσσονται πολύ γρήγορα και η ψηφιακή στασιμότητα ισοδυναμεί, τελικά, με οπισθοδρόμηση. Και αυτό απέχει πολύ από την ψηφιακή ωριμότητα στην οποία θέλουμε να φτάσει η πατρίδα μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Η εκτίμησή μου είναι ότι γίνεται μια πάρα πολύ σοβαρή συζήτηση, υψηλού επιπέδου από όλες τις πλευρές. Δεν χρειάζονται εντάσεις. Είναι τέτοιο το θέμα. Όταν πάρει τον λόγο ο καθένας, θα πει την άποψή του, γιατί γίνεται μια ωραία συζήτηση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Κύριε Πρόεδρε, θα ήθελα τον λόγο μόνο για δέκα δευτερόλεπτα επί διαδικαστικού ζητήματος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παρασκευόπουλε, με βάση τον Κανονισμό δεν έχετε το δικαίωμα, διότι είναι συγκεκριμένη η διαδικασία των επερωτήσεων. Επειδή, όμως, έχουμε τον χρόνο, ορίστε, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Θα έλεγα μόνο, περισσότερα ελληνικά, κύριε Πρόεδρε. Ούτε «cost reduction» χρειαζόμαστε, ούτε «action plan». Έχουμε άριστες ελληνικές λέξεις για να τα λέμε.

**ΑΝΔΡΕΑΣ ΛΟΒΕΡΔΟΣ:** Σωστό είναι αυτό.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι και οι ομιλητές το επεσήμαναν αυτό, αλλά φαίνεται ότι υπάρχουν οι τεχνικοί όροι που δεν μπορεί κανείς να τους παραβλέψει. Προσωπικά δεν με βρίσκετε αντίθετο.

**ΣΤΑΥΡΟΣ ΚΑΛΑΦΑΤΗΣ:** Κύριε Πρόεδρε, όπου μπορούμε το περιγράφουμε. Υπάρχει μια ορολογία.

**ΠΡΟΕΔΡΕΥΩΝ (Νικήτας Κακλαμάνης):** Νομίζω ότι στην παρατήρηση του κ. Παρασκευόπουλου δεν υπάρχει αντίρρηση από κανέναν. Απλά κάποιες φορές δεν μπορεί να ξεπεραστεί.

Τον λόγο έχει ο κ. Βασίλειος Γιόγιακας, Βουλευτής Θεσπρωτίας της Νέας Δημοκρατίας.

Σας έχω βάλει και τη δευτερολογία σας, κύριε συνάδελφε.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, κοντά στα όσα πολύ ενδιαφέροντα έχουν τεθεί από τους συναδέλφους ομιλητές, παίρνω ως αφορμή ένα σημαντικό μέρος της πρότασης της Ευρωπαϊκής Επιτροπής για τη στρατηγική της ψηφιακής ενιαίας αγοράς, αυτό που αναφέρεται στη μεταρρύθμιση της νομοθεσίας για τα προηγμένα ψηφιακά δίκτυα και τις καινοτόμες υπηρεσίες, με σκοπό την ενίσχυση των επενδύσεων και της ανταγωνιστικότητας.

Αναγνωρίζεται στην πρόταση ότι οι τεχνικές επιλογές που κάνει σήμερα κάθε χώρα, θα επηρεάσουν για πολλά χρόνια την ανάπτυξη της ψηφιακής αγοράς, θα καθορίσουν, δηλαδή, τις ευκαιρίες για τις επιχειρήσεις τηλεπικοινωνιών και τους παρόχους περιεχομένου, αλλά και τις επιλογές των τελικών χρηστών, ατόμων και οργανισμών.

Τονίζεται, επίσης, ότι μια βασική προϋπόθεση για την ανάπτυξη ανταγωνιστικών ψηφιακών υπηρεσιών είναι η ανάπτυξη σύγχρονων δικτύων υπερυψηλής χωρητικότητας.

Στη χώρα μας, ωστόσο, η όλη συζήτηση για τα δίκτυα νέας γενιάς έχει κωλύσει -επιτρέψτε μου να πω- στα κίνητρα για να αναβαθμιστεί το υφιστάμενο δίκτυο χαλκού με μια τεχνολογία που οι ειδικοί λένε ότι έχει μονοπωλιακά χαρακτηριστικά, γιατί σέρνει τους παρόχους που λειτουργούν μέσω χονδρικής πρόσβασης πίσω από τα εμπορικά μοντέλα μεταπώλησης ενός κυρίαρχου παρόχου, με αποτέλεσμα να μην μπορούν να διαφοροποιήσουν τις λιανικές υπηρεσίες τους, όπως γίνεται σήμερα με το σύστημα του αδεσμοποίητου τοπικού βρόχου.

Αυτή η έλλειψη ανταγωνισμού σε τηλεπικοινωνιακές υποδομές πρόσβασης, θεωρείται η κυριότερη αιτία που δεν αναπτύσσονται σύγχρονα δίκτυα, νέας γενιάς σε μια χώρα. Αν, όμως, θέλουμε να δημιουργήσουμε τις δυνατότητες για ανταγωνιστικές ψηφιακές υπηρεσίες τα επόμενα χρόνια, δεν έχουμε άλλη επιλογή από το να πάμε σε ένα σύγχρονο, εναλλακτικό δίκτυο ανοικτής πρόσβασης.

Το υπό αναμόρφωση ρυθμιστικό πλαίσιο της Ευρωπαϊκής Ένωσης δίνει στη χώρα μας μια τριπλή ευκαιρία: Να διασφαλίσει τον υγιή και ισότιμο ανταγωνισμό στην αγορά ψηφιακών υποδομών και υπηρεσιών, να έρθουν επενδύσεις για τη δημιουργία ενός δεύτερου δικτύου πρόσβασης και να υπάρξουν περισσότερες, καλύτερες και φθηνότερες υπηρεσίες προς τους τελικούς χρήστες.

Έχοντας, λοιπόν, υπ’ όψιν την πρόταση της Ευρωπαϊκής Επιτροπής για την ανάπτυξη ανοιχτών μοντέλων χονδρικής πρόσβασης, αλλά και τη μεγάλη εθνική ανάγκη για νέες επενδύσεις, θα ήθελα να μας πείτε αν και τι πρόκειται να κάνετε για το θέμα αυτό και κυρίως αν σχεδιάζετε κάποια αναθεώρηση του ρυθμιστικού πλαισίου.

Όσον αφορά το θέμα της ευρυζωνικής διαδικτυακής υποδομής στις λεγόμενες «λευκές, αγροτικές και νησιωτικές περιοχές» είναι γνωστό ότι το έργο έπρεπε να έχει ολοκληρωθεί τον περασμένο Δεκέμβριο. Παρ’ όλα αυτά, απέχουμε αρκετά απ’ αυτό. Πληροφορούμαστε ότι υπάρχουν προβλήματα στο κομμάτι του έργου που αφορά περιοχές της Θεσσαλίας της ανατολικής Στερεάς Ελλάδας, της Εύβοιας, των Κυκλάδων και της νότιας Ηπείρου, όπως και στη Θεσπρωτία. Ο λόγος είναι ότι δεν χρησιμοποιήθηκαν παντού οπτικές ίνες, αλλά συνδυασμός οπτικών ινών με μικροκυματικές ζεύξεις ασύρματης πρόσβασης, για τις οποίες απαιτείται η εγκατάσταση διακοσίων ογδόντα πέντε συνολικά κεραιών.

Το πρόβλημα εδώ, όπως γνωρίζει ο κύριος Υπουργός, είναι ότι για την αδειοδότηση των κεραιών αυτών ακολουθείται η ίδια διαδικασία με αυτή για τις κεραίες της κινητής τηλεφωνίας. Είναι, δηλαδή, αρκετά χρονοβόρα. Το αποτέλεσμα είναι ότι τους τελευταίους είκοσι μήνες έχουν αδειοδοτηθεί περίπου είκοσι κεραίες, πολύ λιγότερο από το 10% του συνόλου των αναγκών. Οι εγκρίσεις για την εγκατάσταση των κεραιών έχουν κολλήσει στα τοπικά δασαρχεία και σε άλλες αρμόδιες υπηρεσίες.

Έτσι αυτή τη στιγμή δεν γνωρίζουμε πότε θα λειτουργήσουν τα ευρυζωνικά δίκτυα για τις περιοχές που θα πρέπει να καλυφθούν με μικροκυματικές ζεύξεις. Διαβάζουμε ότι το συγκεκριμένο έργο θα καθυστερήσει τουλάχιστον ένα χρόνο - ίσως και περισσότερο- εάν δεν λυθούν τα προβλήματα της αδειοδότησης των κεραιών.

Θα θέλαμε, κύριε Υπουργέ, μια σαφή απάντηση για το πώς σκοπεύετε να επιταχύνετε τη διαδικασία αδειοδότησης, αλλά και τον χρόνο ολοκλήρωσης του έργου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Βουλευτής Αττικής της Νέας Δημοκρατίας κ. Αθανάσιος Μπούρας.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Αν και το θέμα είναι πάρα πολύ σημαντικό και σοβαρό -είναι το μεγαλύτερο θέμα που σήμερα πρέπει να αντιμετωπίσει η χώρα μας- εντούτοις ο χρόνος είναι αμείλικτος και γι’ αυτό και εγώ θα προσπαθήσω -με την ανοχή σας- να πω κάποια πράγματα.

Κύριε Υπουργέ, κυρίες και κύριοι συνάδελφοι, η ενσωμάτωση των νέων τεχνολογιών με πρώτη την ψηφιακή τεχνολογία, είναι εκ των ων ουκ άνευ για την είσοδο της ελληνικής οικονομίας σε τροχιά ανταγωνιστικότητας.

Δυστυχώς, όμως, όπως έχει ανακοινωθεί από την Ευρωπαϊκή Ένωση, η Ελλάδα παραμένει ουραγός και στους τρεις τομείς της ενιαίας ψηφιακής αγοράς, δηλαδή την ψηφιακή αγορά, το ηλεκτρονικό εμπόριο και την ηλεκτρονική διακυβέρνηση.

Παρακολουθώντας το έργο του Υπουργείου Ψηφιακής Πολιτικής, Τηλεπικοινωνιών και Ενημέρωσης, διαπιστώνουμε, δυστυχώς, μια απίστευτη καθυστέρηση, μία ολιγωρία στις καταιγιστικές τεχνολογικές αλλαγές. Διαφαίνεται μια ασάφεια ως προς τη στόχευση και τις επιδιώξεις της Κυβέρνησης.

Είναι, επίσης, σαφές ότι η μέχρι στιγμής ανακοινωθείσα πολιτική είναι ελλιποβαρής, καθ’ ότι δεν δίνει τη δέουσα προσοχή στο κομμάτι της ανάπτυξης της αγροτικής και βιομηχανικής μεταποιητικής παραγωγής. Δυστυχώς, η σύνδεση μεταξύ ψηφιακής οικονομίας και ψηφιακής βιομηχανίας δεν φαίνεται να είναι επαρκής, όπως απαιτείται.

Επιπλέον, ανησυχίες ανακύπτουν από τη μέχρι στιγμής λειτουργία του Υπουργείου Ψηφιακής Πολιτικής, Τηλεπικοινωνιών και Ενημέρωσης. Είναι εμφανές ότι ο ρόλος του Υπουργείου αυτού θα πρέπει να είναι συντονιστικός.

Τι μηχανισμούς συνεργασίας, όμως, έχετε αναπτύξει, κύριε Υπουργέ, με τα θεματικά, καθ’ ύλην αρμόδια Υπουργεία, όπως το Οικονομίας και Ανάπτυξης, το Παιδείας, το Αγροτικής Ανάπτυξης, το Ναυτιλίας, το Τουρισμού;

Επίσης, σε επίπεδο Ευρωπαϊκής Ένωσης κάθε χώρα αναπτύσσει συγκεκριμένη εξειδίκευση και έχει συγκεκριμένο στίγμα. Κάτι τέτοιο δεν διαφαίνεται με σαφήνεια στη δική μας χώρα.

Όσον αφορά τις υποδομές, η στρατηγική της Ευρωπαϊκής Ένωσης, που εγκρίθηκε τον Σεπτέμβριο του 2016, θέτει ένα όραμα για την Ευρώπη όπου η διαθεσιμότητα και η χρήση δικτύων πολύ υψηλής χωρητικότητας επιτρέπουν την ευρεία χρήση προϊόντων, υπηρεσιών και εφαρμογών στην ψηφιακή ενιαία αγορά.

Επιπλέον, ζητά να είναι διαθέσιμη η σύνδεση 5G σε τουλάχιστον μία σημαντική πόλη σε κάθε κράτος-μέλος έως το 2020 το αργότερο.

Οι έξυπνες πόλεις, κύριε Υπουργέ, είναι οι πόλεις που χρησιμοποιούν την τεχνολογία για την ευημερία του πληθυσμού τους, αντικατοπτρίζοντας τις μελλοντικές κοινωνίες. Έχουν γίνει το μεγάλο στοίχημα των κυβερνήσεων των περισσότερων αναπτυγμένων χωρών, με τους μεγαλύτερους δήμους να έχουν αγκαλιάσει αυτήν την προσπάθεια τα τελευταία χρόνια.

Θα καταφέρει, όμως, η Ελλάδα, να δημιουργήσει έξυπνες πόλεις; Σε αρκετές ελληνικές περιφέρειες έχουν ήδη γίνει κινήσεις για την υιοθέτηση μοντέλων που θα διευκολύνουν τη ζωή των πολιτών. Η Ελλάδα, όμως, υστερεί πολύ.

Οι προτάσεις μας προς αυτήν την κατεύθυνση -γιατί σήμερα δεν ήρθαμε μόνο για να κάνουμε κριτική, εμείς έχουμε και προτάσεις- είναι συγκεκριμένες: Μεταφορά όλων των εφαρμογών και των δεδομένων που αξιοποιούν οι δήμοι και οι περιφέρειες στις υποδομές G-Cloud του Υπουργείου Διοικητικής Ανασυγκρότησης. Παράλληλα, να γίνει καταγραφή όλων των εφαρμογών που αξιοποιούν δήμοι και περιφέρειες σε όλη τη χώρα. Να διασφαλιστούν οι διαδικασίες άμεσης υλοποίησης του «ΣΥΖΕΥΞΙΣ ΙΙ», μέχρι, όμως, να υλοποιηθεί το νέο «ΣΥΖΕΥΞΙΣ», να αποδεσμευτούν οι δήμοι και οι περιφέρειες από την υποχρεωτική χρήση του αργού «ΣΥΖΕΥΞΙΣ Ι». Σχεδιασμός και άμεση υλοποίηση βασικών εφαρμογών λειτουργίας δημοτικών υπηρεσιών σε περιβάλλον Cloud. Επιμόρφωση στελεχών, δημιουργία επιπέδων ψηφιακής επάρκειας.

Δυστυχώς, δεν έχω αρκετό χρόνο να τα αναλύσω. Είπα στην αρχή ότι είναι πολύ σημαντικό το θέμα αυτό.

Σε αυτό το σημείο θέλω να προτείνω, κύριε Υπουργέ, ως έξυπνες πόλεις -και θα το κάνω για μια περιφέρεια στην οποία ζω για πάρα πολλά χρόνια και υπηρετώ από τη θέση του Κοινοβουλευτικού, την Περιφέρεια Αττικής- πόλεις από αυτήν την περιφέρεια, η οποία παράγει το 40% του εθνικού πλούτου, έχει τις πιο βαριές βιομηχανίες, στο Θριάσιο Πεδίο, παραδείγματος χάριν, στα Μέγαρα, στον Ασπρόπυργο. Δείτε το και αν είναι δυνατό σύντομα, διότι το όριο είναι το 2020.

Θέλω να πω, κύριε Πρόεδρε, μιας και από πλευράς Νέας Δημοκρατίας είμαι αρμόδιος στον τομέα Οικονομίας και Ανάπτυξης, ότι, δυστυχώς, υπάρχει πλήρης ραθυμία και πλήρης απαξίωση εφαρμογής της νέας τεχνολογίας σε θέματα ηλεκτρονικού εμπορίου. Μάλιστα, η ενεργοποίηση των έργων πληροφορικής στο πλαίσιο του ΣΕΣ, του ΕΣΠΑ, φαίνεται να καθυστερεί ανεπίτρεπτα.

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό.

**ΑΘΑΝΑΣΙΟΣ ΜΠΟΥΡΑΣ:** Υπάρχουν για τη χώρα μας κάποιες υποχρεώσεις για το ηλεκτρονικό εμπόριο από την εργαλειοθήκη του ΟΟΣΑ, όπως η δημιουργία υποδομών για την ενημέρωση του Έλληνα επιχειρηματία, δημιουργία μητρώου ηλεκτρονικών καταστημάτων, ηλεκτρονικού εμπορίου και ηλεκτρονικώς επιχειρείν, σήμα εμπιστοσύνης ηλεκτρονικών καταστημάτων στα πρότυπα του ΕΛΟΤ, εκπαίδευση του Έλληνα επιχειρηματία στο ηλεκτρονικό εμπόριο.

Δυστυχώς, δεν μπορώ να τα αναπτύξω, αλλά τα πράγματα είναι στο μηδέν. Και εγκαλούμεθα διότι έχουμε καθυστερήσει σημαντικά στην εφαρμογή των υποχρεώσεων από την εργαλειοθήκη του ΟΟΣΑ.

Με βάση όλα τα παραπάνω, κύριε Υπουργέ -και καταλήγω, κύριε Πρόεδρε, σε ένα λεπτό- θα ήθελα να επισημάνω ότι είναι προφανής η έλλειψη συνολικής στρατηγικής από την Κυβέρνηση ΣΥΡΙΖΑ - ΑΝΕΛ για την ψηφιακή ανάπτυξη. Η δημιουργία του σχετικού Υπουργείου θα μπορούσε να συμβάλει στην κατεύθυνση αυτή. Όμως, το μόνο που έχει γίνει μέχρι στιγμής είναι η συνένωση κάποιων υπηρεσιών και γενικών γραμματειών.

Συγκεκριμένα, δυόμισι χρόνια μετά η Κυβέρνηση δεν έχει ολοκληρώσει τη στρατηγική της για την αξιοποίηση των σχετικών κονδυλίων του ΣΕΣ. Επί δύο χρόνια αναθεωρούσε αυτά που παρέλαβε από την προηγούμενη κυβέρνηση, για να καταλήξει στην υιοθέτηση τελικά αυτών που παρέλαβε σε ό,τι αφορά τους βασικούς άξονες με μια μεγάλη διαφορά: Επιχειρεί τροποποιήσεις και παρεμβάσεις που υπακούουν στις δογματικές προκαταλήψεις και επιδίδεται -ως συνήθως- στη σπατάλη κρίσιμου χρόνου για την απορρόφηση κονδυλίων, αλλά και για την υλοποίηση κρίσιμων έργων για τον εκσυγχρονισμό της διοίκησης και την ανάπτυξη της οικονομίας.

Ακόμη και σήμερα να προκηρύξει τα προγράμματα -ακούστε το αυτό, κύριε Υπουργέ και κύριοι συνάδελφοι- οι πρώτες συμβασιοποιήσεις θα γίνουν σε περίπου δυόμισι χρόνια. Επαναλαμβάνω, αν προχωρήσετε σήμερα. Καταλαβαίνετε τι καθυστέρηση και τι ζημιά έχει προκληθεί στη χώρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπούρα, ολοκληρώστε παρακαλώ. Δεν μπορώ να δείξω άλλη ανοχή.

**ΑΘΑΝΑΣΙΟΣ ΜΠΟΥΡΑΣ:** Δυστυχώς, το πρόβλημα της Κυβέρνησης είναι και πρόβλημα της χώρας. Είναι η προσπάθειά της να εγκλωβίσει ακόμη και την ψηφιακή ανάπτυξη στο στενό ιδεολογικό της πλαίσιο. Δεν εμπιστεύεται την αγορά, δεν εμπιστεύεται την αυτοδιοίκηση, δεν πιστεύει στις συμπράξεις ιδιωτικού και δημόσιου τομέα. Μάλιστα, εγκαινιάζατε τελευταία, όταν ήσασταν απέναντι, κύριε Υπουργέ, με κάθε μέσον. Όμως, κόβετε κορδέλες για έργα ΣΔΙΤ, τα οποία βέβαια σχεδίασε, προγραμμάτισε και υλοποίησε η προηγούμενη κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπούρα, σας παρακαλώ να ολοκληρώσετε.

**ΑΘΑΝΑΣΙΟΣ ΜΠΟΥΡΑΣ:** Με όλα αυτά και άλλα ακόμα που παραλείπω -θα τα αναπτύξουμε, ίσως, σε μια άλλη ευκαιρία- θα ήθελα, κύριε Υπουργέ, να ακούσω τις απαντήσεις σας, να δω πού το πάτε και πώς σκοπεύετε να χειριστείτε αυτό το σημαντικό εργαλείο για την ανάπτυξη της χώρας, που έχουμε μείνει εικοστοί έκτοι στις είκοσι οκτώ χώρες της Ευρώπης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον τελευταίο επερωτώντα, τον κ. Γεώργιο Στύλιο, και αμέσως μετά τον λόγο θα πάρει ο Υπουργός, ο κ. Παππάς.

Κύριε Στύλιο, έχετε τον λόγο για πέντε λεπτά με μια μικρή ανοχή.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, το ζήτημα που συζητούμε σήμερα για τον ψηφιακό μετασχηματισμό του τόπου μας, δεν προσφέρεται για άγονες αντιπαραθέσεις. Το μόνο σίγουρο είναι ότι, ανεξαρτήτως του πού θα καταλήξουμε και αν θα μπορέσουμε σήμερα να συμφωνήσουμε σε κάτι, ένα είναι δεδομένο: Ο κόσμος προχωρά και θα συνεχίσει να προχωρά και χωρίς εμάς. Όλες οι υπόλοιπες χώρες θα συνεχίσουν να ενσωματώνουν με γοργό ρυθμό τις νέες τεχνολογίες στην εκπαίδευσή τους, αλλάζοντας τις κοινωνίες και τις οικονομίες τους, χωρίς να μας ρωτήσουν. Είναι ένας δρόμος χωρίς επιστροφή. Δεν έχουμε την πολυτέλεια να καθυστερήσουμε, είμαστε ήδη ουραγοί.

Κυρίες και κύριοι συνάδελφοι, έχουμε τέσσερα πραγματολογικά δεδομένα σε ζητήματα, που αφορούν τον ψηφιακό αναλφαβητισμό και την καινοτομία, που δεν μπορούμε να αγνοήσουμε. Τα αναφέρω:

Πρώτον, η εκπαίδευση και η κατάρτιση δυσκολεύονται να συμβαδίσουν με την ολοένα και αυξανόμενη ζήτηση δεξιοτήτων. Το εκπαιδευτικό σύστημα της χώρας μας, σύμφωνα με μελέτη του Endeavor Greece 2017, που μόλις πρόσφατα δημοσιεύτηκε στον Τύπο, έχει σοβαρές αδυναμίες -σε όλες του τις βαθμίδες- να εξοπλίσει τους νέους με τα απαραίτητα εφόδια για να στελεχώσουν εταιρείες υψηλής τεχνολογίας και καινοτομίας. Διεθνώς αναγνωρίζεται ότι ένα σύγχρονο εκπαιδευτικό σύστημα πρέπει να προσφέρει δεξιότητες προγραμματισμού ήδη από το δημοτικό, αλγοριθμική σκέψη, δεξιότητες επίλυσης προβλημάτων, λογική σκέψη και δημιουργικότητα, μαθηματικό υπόβαθρο. Σήμερα που μιλάμε, υπάρχουν περισσότερες από πεντακόσιες χιλιάδες κενές θέσεις εργασίας στην Ευρώπη -το ξαναλέω, περισσότερες από πεντακόσιες χιλιάδες κενές θέσεις εργασίας στην Ευρώπη- λόγω του ότι οι εργοδότες δεν είναι σε θέση να βρουν τους κατάλληλα εξειδικευμένους ανθρώπους. Η ζήτηση για αυτές τις θέσεις εργασίας αυξάνεται 4% κατά έτος, ξεπερνώντας την προσφορά. Αυτό είναι παράδοξο, τη στιγμή που τα ποσοστά ανεργίας, ιδιαίτερα στους νέους, ιδιαίτερα σε ηλικίες από είκοσι έως είκοσι εννέα ετών, είναι πάρα πολύ υψηλά.

Δεύτερον, ακόμα και υπό αυτές τις αδυναμίες, στο εκπαιδευτικό μας σύστημα οι άριστοι, οι καλύτεροι, η διαρροή εγκεφάλων, το «brain drain», δυσκολεύονται να προσαρμοστούν στην κατάσταση. Δεν χρειάζεται εδώ κάποια ιδιαίτερη ανάλυση και παράθεση στατιστικών στοιχείων και μελετών, διότι είναι σε όλους μας κατανοητό το τι εννοώ για το «brain drain».

Τρίτον, οι επιχειρήσεις με αντικείμενο τις τεχνολογίες αιχμής μειώνονται. Στην ίδια μελέτη παρατηρείται ότι κλάδοι με διεθνή προσανατολισμό και εξωστρέφεια, όπως η τεχνολογία, σημείωσαν μείωση ως προς τον αριθμό των νέων επιχειρήσεων.

Ενώ το 2012 συστάθηκαν γύρω στις χίλιες διακόσιες νέες επιχειρήσεις με αντικείμενο την τεχνολογία, ο αντίστοιχος αριθμός το 2016 έχει μειωθεί περίπου σε οκτακόσιες επιχειρήσεις, καταγράφοντας μια μείωση της τάξεως του 27%. Ακόμη δηλαδή και αυτοί, που μπορούν και ξεπερνούν τα εμπόδια και βρίσκουν το κατάλληλο προσωπικό και είναι ανταγωνιστικοί μειώνονται χρόνο με τον χρόνο.

Τέταρτον, στο ζήτημα της καινοτομίας, τα επιδοτούμενα από εθνικούς και κοινοτικούς πόρους ερευνητικά προγράμματα αντιμετωπίζουν το εξής σοβαρό πρόβλημα. Τα ερευνητικά και αναπτυξιακά προϊόντα των έργων αυτών, μετά το πέρας των χρηματοδοτούμενων έργων, παρά το γεγονός ότι πρόκειται για σημαντικές καινοτομίες, δεν αξιοποιούνται στην πράξη και δεν υποστηρίζονται περαιτέρω, έτσι ώστε να μπορέσουν να αποδώσουν κοινωνικά, περιβαλλοντολογικά και οικονομικά οφέλη.

Έτσι έχουμε τα εξής αρνητικά αποτελέσματα. Επενδύουμε συνεχώς κονδύλια σε παρόμοιες δραστηριότητες, αφού κάθε φορά εφευρίσκουμε εξ αρχής τον τροχό και χρηματοδοτούμε παρόμοιες προτάσεις, χωρίς ουσιαστικό αποτέλεσμα. Δημιουργούμε προσωρινά επιδοτούμενες θέσεις εργασίας για ερευνητές, οι οποίοι περνούν από έργο σε έργο και αλλάζουν κατεύθυνση, ανάλογα με τους περιορισμούς του εκάστοτε χρηματοδοτούμενου έργου και κατά συνέπεια δεν αποδίδουν τα μέγιστα στον τομέα τους. Χάνουμε με αυτόν τον τρόπο κεφάλαια, που έχουν επενδυθεί για την έρευνα και την καινοτομία, καθώς και μόνιμες θέσεις εργασίας -εντός εισαγωγικών- για ερευνητικό προσωπικό κατάλληλα στοχευμένο, κατάλληλα προσανατολισμένο, που θα μπορούσαν να επιστρέφουν και να μας δώσουν μια υπεραξία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Όπως, καταλαβαίνετε έχουμε μια αρνητική πραγματικότητα. Δεν εννοώ ότι το πρόβλημα είναι σημερινό και ότι δημιουργήθηκε τώρα, αλλά απαιτεί συγκεκριμένες δράσεις και πολιτικές, τις οποίες περιμένω να ακούσω από εσάς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Πληθώρα ερωτημάτων.

Ο κύριος Υπουργός έχει τον λόγο για είκοσι λεπτά.

Υπενθυμίζω ότι έχετε και δευτερολογία και τριτολογία, οπότε…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα μείνω στον χρόνο, κύριε Πρόεδρε, ελπίζοντας από τώρα να καλύψω τα περισσότερα των ερωτημάτων, τα οποία διατυπώθηκαν και στο κείμενο της ερώτησης, αλλά και στις ομιλίες των επερωτώντων Βουλευτών, ούτως ώστε να κάνουμε τη σημερινή συζήτηση κατά το δυνατόν παραγωγικότερη.

Νομίζω ότι η κριτική της Νέας Δημοκρατίας σκοπίμως αγνοεί μια πραγματικότητα, την οποία αναγνωρίζουν και διεθνών πλέον οι εταίροι μας. Διότι έγιναν αναφορές στους δείκτες Desi και δεν έγινε, βεβαίως, η αναφορά την οποία έκανε και ο ίδιος ο επίτροπος Άνσιπ, όταν είχε επισκεφθεί τη χώρα μας, ότι η χώρα μας έχει τη μεγαλύτερη αύξηση διείσδυσης νέων τεχνολογιών που είχε τα προηγούμενα χρόνια κατά 18,6% και αυτό την κατατάσσει στην τέταρτη ή πέμπτη θέση στην Ευρωπαϊκή Ένωση, σε σχέση με τον ρυθμό αύξησης των νέων τεχνολογιών. Αυτός ο ρυθμός αύξησης της διείσδυσης των νέων τεχνολογιών βεβαίως θα αυξηθεί, διότι για πρώτη φορά η χώρα κάνει συγκροτημένη πολιτική στον τομέα των τεχνολογιών πληροφορικής και επικοινωνιών.

Θα αναρωτηθεί κανείς, βέβαια, διότι εδώ πέρα παρέλασαν Βουλευτές της Νέας Δημοκρατίας από το Βήμα και εξήγησαν το πόσο σημαντικό είναι να περάσει η χώρα στην επόμενη φάση των νέων τεχνολογιών. Θα αναρωτηθεί κανείς ευλόγως το εξής: Υπάρχουν πολιτικές διαφορές σε σχέση με το πώς η μια ή η άλλη παράταξη βλέπει την ανάπτυξη των νέων τεχνολογιών; Βεβαίως και υπάρχουν και είναι και πολύ βαθιές. Νομίζω ότι ένας προσεχτικός παρατηρητής της σημερινής συζήτησης μπορεί να τις εντοπίσει και θα σας πω παραδείγματα.

Επικαλέστηκε ο κ. Κουμουτσάκος έργα τα οποία εντάχθηκαν 23-1-2015, για να καλυφθεί πλήρως η Ελλάδα με το ψηφιακό τηλεοπτικό σήμα. Δεν παρακούσατε, 23-1-2015. Σας θυμίζει τίποτα αυτή η ημερομηνία; Είναι δύο ημέρες πριν τις εκλογές του Γενάρη του 2015. Δηλαδή την Παρασκευή που είχε συγκέντρωση ο κ. Σαμαράς στο Σύνταγμα ο κ. Μενέλαος Δασκαλάκης δούλευε ο άνθρωπος και ενέταξε προγράμματα –λέει- για να καλυφθεί με τηλεοπτικό σήμα ολόκληρη η επικράτεια. Τι προγράμματα; Προγράμματα τα οποία προέβλεπαν, τι; Να χρησιμοποιήσουμε ευρωπαϊκούς πόρους και πόρους των οργανισμών τοπικής αυτοδιοίκησης για να καλύψουμε το κενό που δεν καλύπτει η «DIGEA». Και είχε και χρονοδιαγράμματα -εξωφρενικά βεβαίως- όπως χρονοδιάγραμμα υλοποίησης φυσικού έργου έξι μηνών, όπου σε έξι μήνες θα εγκρινόταν και από την Ευρωπαϊκή Ένωση, θα πέρναγε από τις κρατικές ενισχύσεις, θα γίνονταν οι χωροταξικές μελέτες, θα γίνονταν οι επιδοτήσεις και θα εγκαθίσταντο και κεραιοσυστήματα.

Αστεία πράγματα! Δεν περίμενα να έρθει με τόση έμφαση αυτό το παράδειγμα εδώ, για να μας κάνει κριτική στη δική μας προτεραιότητα και πολιτική, η οποία λέει ότι με πόρους της Εθνικής Επιτροπής Τηλεπικοινωνιών και Ταχυδρομείων, οι οποίοι προέρχονται από τους τηλεπικοινωνιακούς παρόχους, θα καλύψουμε με δορυφορική λήψη τα κενά, όπου αυτά υπάρχουν.

Προσέξτε ποια είναι η πολιτική και ιδεολογική διαφορά, η διαφορά προτεραιοτήτων και μεροληψίας. Η επιλογή της Νέας Δημοκρατίας ήταν επιλογή μετακύλησης του κόστους μη κάλυψης τηλεοπτικού σήματος στους δημόσιους πόρους, είτε στους πόρους της τοπικής αυτοδιοίκησης είτε στους ευρωπαϊκούς πόρους. Η δική μας επιλογή, βεβαίως, είναι άλλη. Είναι επιλογή αναδιανομής και είναι και επιλογή ισότητας.

Παράδειγμα δεύτερο, αν και υπάρχει, νομίζω, μια σύγχυση -διότι άκουσα και τον κ. Γιόγιακα στην τοποθέτησή του και δεν κατάλαβα ποια είναι η προτεραιότητα της Νέας Δημοκρατίας- σε σχέση με την ανάπτυξη των δικτύων της νέας γενιάς και τη δική μας προτεραιότητα να αξιοποιήσουμε τα ευρωπαϊκά κονδύλια, για να αναπτυχθούν δίκτυα οπτικών ινών.

Άκουσα, επίσης, ότι θα πρέπει, λέει, να πατήσουμε στο σκαλοπάτι της ανάπτυξης της υπάρχουσας τεχνολογίας, της τεχνολογίας του χαλκού, για να πάμε στο επόμενο. Αυτά νομίζω ότι είναι, πέραν της Αριστεράς και της Δεξιάς, λάθος. Δηλαδή, είναι λάθος να επενδύεις σε μια τεχνολογία, η οποία έχει πεπερασμένη δυνατότητα αξιοποίησης δυνατοτήτων, ανάπτυξης εφαρμογών κ.λπ. και να κληθείς εκ νέου να πας στην επόμενη γενιά επενδύσεων, που είναι βεβαίως οι οπτικές ίνες, οι οποίες μπορούν να καλύψουν και τους επικαιροποιημένους στόχους με βάση το ψηφιακό θεματολόγιο της Ευρωπαϊκής Ένωσης και κυρίως να κάνουμε τη ζωή όλων των πολιτών καλύτερη.

Προσέξτε εδώ πέρα την άλλη ιδεολογική και πολιτική διαφορά. Διότι, εάν δεν έρθει η δημόσια παρέμβαση να εγγυηθεί την ανάπτυξη των βέλτιστων και πιο προηγμένων τεχνολογιών εκεί που δεν υπάρχει εμπορικό ενδιαφέρον, οι πολίτες των απομακρυσμένων περιοχών δεν θα έχουν τη δυνατότητα πρόσβασης στις υπηρεσίες που αυτές οι τεχνολογίες μπορούν να δώσουν.

Εγώ μένω σε μια περιοχή του κέντρου της Αθήνας. Είναι πάρα πολύ πιθανόν, επειδή είναι και πυκνοκατοικημένη, ένας ή ενδεχομένως και δυο πάροχοι να αναπτύξουν δίκτυα οπτικών ινών. Προχθές είχα μια συζήτηση αντίστοιχη με έναν επαγγελματία της βιομηχανίας τηλεπικοινωνιών, ο οποίος μένει σε μια περιοχή της πόλης του Μιλάνου, η οποία έχει κατοίκους με καλά εισοδήματα και δυνατότητα να δαπανούν χρήματα. Μου εξηγούσε ότι τρεις τηλεπικοινωνιακοί πάροχοι έχουν αναπτύξει δίκτυα οπτικών ινών, στις αγροτικές περιοχές όμως ουδείς.

Προσέξτε, λοιπόν, ποιο είναι το ψηφιακό χάσμα και πού είναι η διαφορά προτεραιοτήτων και πού είναι και η πραγματική πολιτική διαφωνία για τον τρόπο με τον οποίο αυτές οι τεχνολογίες πρέπει να αναπτύσσονται. Διότι, κυρίες και κύριοι Βουλευτές, εάν αυτό το πράγμα δεν το εντοπίσουμε, θα έχουμε αξιοποιήσει το κύμα της τεχνολογικής επανάστασης που συμβαίνει αυτή τη στιγμή με τέτοιο τρόπο που θα επιτείνει δραματικά τις ανισότητες. Δραματικά! Πρόκειται για μια τεχνολογία, η οποία έχει χιλιάδες εφαρμογές, εφαρμογές που αφορούν όλες τις πτυχές της ζωής του ανθρώπου, τις σχέσεις του με τη δημόσια διοίκηση, τον τρόπο που προσλαμβάνει υπηρεσίες υγείας, τον τρόπο που μπορεί να παράξει, να επενδύσει, να εξηγήσει στον γείτονά του ή σε κάποιον κάτοικο άλλης απομακρυσμένης περιοχής το τι συμβαίνει στον τόπο του και αυτές οι δυνατότητες δεν μπορεί για κάποιους να είναι μειωμένες και για κάποιους άλλους εγγυημένες. Αλίμονο, εάν ως ελληνική Βουλή, ως πολιτικές δυνάμεις, δεν έχουμε βγάλει το συμπέρασμα ότι η ισχυρή και δημόσια παρέμβαση, η προτεραιοποίηση της ισότητας των πολιτών σε σχέση με την πρόσβαση σ’ αυτές τις τεχνολογίες δεν είναι απαραίτητη! Αλίμονο, εάν δεν βγάλουμε αυτό το συμπέρασμα και εάν αφήσουμε αυτά τα χρήματα τα οποία εξασφαλίσαμε από την Ευρωπαϊκή Ένωση, αυτούς τους πόρους να γίνουν όχημα, για να εντείνουμε τις ήδη υπάρχουσες ανισότητες, οι οποίες μεγεθύνθηκαν στον καιρό των μνημονίων.

Για φανταστείτε έναν κάτοικο μιας περιοχής, η οποία δεν έχει τη δυνατότητα να είναι διασυνδεδεμένη στα δίκτυα υψηλών ταχυτήτων, ο οποίος έχει ακριβώς το ίδιο ονομαστικό εισόδημα με έναν κάτοικο μιας περιοχής η οποία είναι διασυνδεδεμένη στα δίκτυα που εξασφαλίζουν υψηλές ταχύτητες.

Τηλεϊατρική, υπηρεσίες από τους δήμους, φθηνότερα δημοτικά τέλη. Θα μπορούσα να μιλώ για πάρα πολλή ώρα, αλλά δεν θα το κάνω, για το ποια είναι η γκάμα των υπηρεσιών, που μπορούν να βελτιώσουν τη ζωή των πολιτών. Αυτή τη βελτίωση πρέπει να την εγγυηθούμε για όλους. Πρέπει να φέρουμε το αύριο σήμερα, για όλους, όχι να μείνουμε στο χθες προς εξυπηρέτηση των λίγων και των ημετέρων. Διότι, δυστυχώς, αυτό συνέβαινε, κυρίες και κύριοι Βουλευτές.

 Αυτό συνέβαινε και με τον τιμαριωτισμό, τον οποίον είχε επιδείξει για χρόνια το ελληνικό δημόσιο, όσον αφορά την ανάπτυξη των έργων τεχνολογίας πληροφορικής και επικοινωνιών, όπου κάθε φορέας έκανε τις δικές του παραγγελίες.

Δεν υπήρχε κανένας σχεδιασμός από το δημόσιο και καμμία δυνατότητα αξιοποίησης του εκτοπίσματος που έχει το δημόσιο, για να διαπραγματευτεί καλύτερους όρους στις συμβάσεις που υπέγραφε με τον ιδιωτικό τομέα, με αποτέλεσμα –το οποίο εντόπισαν, βεβαίως, οι υπηρεσίες της Ευρωπαϊκής Ένωσης– την υποψία ότι οι παραγγελίες συγγράφονταν όχι στους φορείς του δημοσίου, αλλά σε κάποια γραφεία ιδιωτικών εταιριών.

Άρα, εδώ πρέπει να υπάρξει –και υπάρχει αυτή τη στιγμή– μια πλήρης αντιστροφή των προτεραιοτήτων. Το δημόσιο για πρώτη φορά σχεδιάζει, ιεραρχεί και προχωράει στην εκτέλεση έργων με βάση τις δικές του ανάγκες, όχι χωρίς σχεδιασμό, για να φτάνουμε σε φαινόμενα τα οποία προκαλούν πραγματικά θλίψη, όπως ένα νοσοκομείο να έχει τρία διαφορετικά πληροφοριακά συστήματα εντός του, τα οποία δεν επικοινωνούν μεταξύ τους.

Προσέξτε σπάταλη: Υπάρχουν τρία διαφορετικά συστήματα σε μία μονάδα υγείας, σας λέω. Δεν σας λέω ότι μέσα στον κλάδο της υγείας, στο Υπουργείο Υγείας και στους αμέτρητους φορείς του υπήρχε ένας φορέας που είχε ένα σύστημα και ένας άλλος που είχε ένα άλλο σύστημα, τα οποία δεν μπορούσαν μεταξύ τους να επικοινωνήσουν. Όχι, δεν πρόκειται περί αυτού. Πρόκειται για ένα ακραίο παράδειγμα, που ακριβώς δείχνει το πώς λειτουργούσαν τα έργα πληροφορικής και επικοινωνιών στην Ελλάδα.

Συνεπώς, νομίζω ότι ωριμάζει και το πολιτικό σύστημα σιγά σιγά και θα συζητάμε για αυτά τα πράγματα και με βάση τις προτεραιότητες τις πολιτικές που έχει ο καθένας. Διότι με το να εναλλασσόμαστε απλώς στο Βήμα και να λέμε τι καλές που είναι οι νέες τεχνολογίες, πολύ μικρή υπηρεσία προσφέρουμε στον κόσμο, για να κατανοήσει περί τίνος πρόκειται και για να βγάλει και συμπεράσματα η κοινωνία μας από την κατάσταση την οποία βιώσαμε.

Νομίζω, κυρίες και κύριοι Βουλευτές, ότι συζητάμε ένα πάρα πολύ κρίσιμο ζήτημα, διότι άπτεται και του ρόλου που η χώρα μπορεί και πρέπει να παίξει διεθνώς. Η χώρα μπορεί και πρέπει να παίξει διεθνώς, βγαίνοντας από την κρίση, τον ρόλο του κόμβου τηλεπικοινωνιών, μεταφορών και μεγάλων υποδομών. Και για να παίξει αυτόν τον ρόλο χρειάζεται αξιόπιστα δίκτυα. Και αξιόπιστα δίκτυα δεν σημαίνει προσκόλληση σε τεχνολογίες οι οποίες είναι έτοιμες να ξεπεραστούν αυτή τη στιγμή και έχουν δείξει τα όριά τους. Σημαίνει ένα άλμα και επένδυση σε τεχνολογίες οι οποίες θα αντέξουν στον χρόνο και θα πιάσουν τόπο και τα χρήματα τα οποία θα δαπανηθούν.

Επιτρέψτε μου τώρα να περάσω στα εξής συγκεκριμένα: Η Ελλάδα, κυρίες και κύριοι Βουλευτές, είχε το γνωστό πρόβλημα της αιρεσιμότητας. Βεβαίως, έγιναν εκκλήσεις να μην μιλήσουμε για το παρελθόν. Αλλά για να εξηγήσουμε τι κάνουμε τώρα, δεν μπορούμε να μην εξηγήσουμε από πού ξεκινήσαμε. Το πρόβλημα της αιρεσιμότητας αφορούσε το μπλοκάρισμα κονδυλίων 1,2 δισεκατομμυρίου ευρώ, τα οποία είχαν να κάνουν με έργα πληροφορικής και επικοινωνιών.

Για να γίνει η άρση αυτής της αιρεσιμότητας, έπρεπε να συγκροτηθεί φορέας για την άσκηση ψηφιακής πολιτικής –όπως και κάνουμε– και να κατατεθεί και εθνική ψηφιακή στρατηγική. Γιατί άκουσα ότι δεν έχουμε και στρατηγική. Δεν είχαμε στρατηγική. Ψηφιακή στρατηγική αποκτήσαμε τώρα, επισήμως, με τη βούλα, σε συνεννόηση και με τους εταίρους μας.

Αυτά τα βήματα αναγνωρίζουν: τη συγκρότηση της Γενικής Γραμματείας Ψηφιακής Πολιτικής, του Υπουργείου Ψηφιακής Πολιτικής, Τηλεπικοινωνιών και Ενημέρωσης και με βάση αυτά τα βήματα αποτυπώνουμε και την πρόοδο της χώρας. Για πρώτη φορά η χώρα έχει στρατηγική. Δεν περίμενα να ακούσω ότι το Υπουργείο αυτό είναι αχταρμάς.

Η τάση, αγαπητοί Βουλευτές της Νέας Δημοκρατίας, είναι ακριβώς η ενοποίηση των χαρτοφυλακίων τηλεπικοινωνιών, περιεχομένου και πληροφορικής. Αυτή είναι η τάση. Έτσι ενοποιούνται τα χαρτοφυλάκια και σε επίπεδο Ευρωπαϊκής Ένωσης.

Νομίζω, λοιπόν, ότι δεν χρειάζεται να κάνουμε εδώ κριτική, η οποία δεν πατάει στη γη, αλλά να μιλάμε πάρα πολύ επί του συγκεκριμένου. Εμείς είμαστε διατεθειμένοι να μην μιλάμε για το παρελθόν και να μιλάμε για το μέλλον. Όπως σας εξήγησα, θεωρώ ότι υπάρχει πραγματικά ένα πεδίο πάρα πολύ σοβαρών πολιτικών διαφωνιών για το πώς η Ελλάδα θα χειριστεί την αξιοποίηση αυτών των νέων τεχνολογιών, όμως θεωρώ ότι προϋπόθεση είναι να μην προσπαθείτε να μας φορτώσετε τις δικές σας αμαρτίες. Αυτή είναι μία έντιμη πολιτική συνεννόηση, στην οποία σας καλώ να προστρέξετε και να τη συνομολογήσουμε.

Διότι βεβαίως, η χώρα είναι εικοστή έκτη στους είκοσι οκτώ και εκεί θα παραμείνει, εάν υιοθετήσουμε πολλές από τις προτάσεις, οι οποίες ακούστηκαν αυτή τη στιγμή από τη Νέα Δημοκρατία. Εκεί θα παραμείνει, εάν αρχίσουμε ξανά τη μέθοδο παραγγελίας έργων χωρίς σχεδιασμό για εξυπηρέτηση συγκεκριμένων συμφερόντων. Εκεί θα παραμείνει, εάν επενδύσουμε στις τεχνολογίες οι οποίες έχουν δείξει τα όριά τους και δεν πάμε στην επόμενη γενιά τεχνολογιών.

Άρα νομίζω ότι εδώ αναπτύσσεται και ένα πεδίο, στο οποίο μπορεί να υπάρξει και μια ειλικρινής πολιτική συζήτηση και βεβαίως να μπορέσουμε να είμαστε παραγωγικοί και να δώσουμε και στον Έλληνα πολίτη να αντιληφθεί πού συμπίπτουμε, πού διαφωνούμε και να κάνει και τις επιλογές του σε σχέση με το τι προτεραιότητες πρέπει να βάλει η χώρα μας.

Έρχομαι στα συγκεκριμένα και θα είμαι πολύ σύντομος, με την υπόσχεση να προσπαθήσω να εξαντλήσω όλα τα ζητήματα και στη δευτερολογία μου. Σε σχέση με το Εθνικό Ευρυζωνικό Σχέδιο, έχει υποβληθεί επισήμως από την Ελλάδα στην Ευρωπαϊκή Ένωση στα τέλη Ιουνίου 2015 και εγκρίθηκε στα τέλη Σεπτεμβρίου 2015. Έκτοτε, η Γενική Γραμματεία Τηλεπικοινωνιών και Ταχυδρομείων, σε συνεργασία με τους θεσμούς της Ευρωπαϊκής Ένωσης, τους εμπειρογνώμονες της Παγκόσμιας Τράπεζας και άλλους φορείς, προχώρησε στις απαραίτητες προπαρασκευαστικές ενέργειες για την ωρίμανση και την εξειδίκευση των δράσεων που προέβλεπε το εγκεκριμένο σχέδιο.

Στη διαδικασία αυτή απαιτήθηκαν και εκτενείς διαβουλεύσεις με παράγοντες της αγοράς, δεδομένου ότι κατά τη σύνταξη του Εθνικού Ευρυζωνικού Σχεδίου μόνο ένας πάροχος ήταν σε θέση να προσκομίσει επενδυτικά πλάνα για την ανάπτυξη ιδιόκτητου δικτύου.

Στα μέσα του Σεπτεμβρίου 2016 η Ευρωπαϊκή Επιτροπή ανακοίνωσε επικαιροποιημένους στόχους συνδεσιμότητας. Ενώ το ψηφιακό θεματολόγιο για την «Ευρώπη 2020» στοχεύει στην εξασφάλιση σύνδεσης 30 Μbps για όλους τους πολίτες και σε σύνδεση 100 Μbps για το 50% των πολιτών, οι νέοι στόχοι προβλέπουν συμμετρικές ταχύτητες της τάξης του 1 Gbps για δημόσιες υπηρεσίες, βιομηχανίες, εκπαιδευτικά ιδρύματα κ.λπ. και ταχύτητες τουλάχιστον 100 Μbps με δυνατότητα αναβάθμισης 1 Gbps για τις κατοικίες.

Αυτή την αλλαγή έπρεπε να την παρακολουθήσουμε και γι’ αυτό επικαιροποιήσαμε και το Εθνικό Ευρυζωνικό Σχέδιο. Δεν την αντιλαμβάνομαι την κριτική. Τι έπρεπε να πούμε εμείς: Έχουμε ένα Ευρυζωνικό Σχέδιο, μπαίνουν νέοι στόχοι από την Ευρωπαϊκή Ένωση, η χώρα μας είναι ουραγός και εμείς θα μείνουμε στο παλιό;

Δεν θα ενσωματώσουμε την πολιτική βούληση να πάμε στη γενιά των τεχνολογιών οι οποίες εξασφαλίζουν τις μεγαλύτερες ταχύτητες και βεβαίως, όπως είπα και πριν, και την πληθώρα των εφαρμογών που μπορούν να βελτιώσουν τη ζωή των πολιτών;

Δεύτερον, σχετικά με τα χρονοδιαγράμματα για το Rural Extension και το «SuperFast Broadband», λαμβάνοντας υπ’ όψιν τις νέες εξελίξεις, αλλά και την ανάπτυξη ιδιόκτητων υποδομών παρόχων, η Γενική Γραμματεία Τηλεπικοινωνιών προέβη στην υποβολή επικαιροποιημένων δελτίων εξειδίκευσης για τα δύο έργα και συγκεκριμένα για τη δράση «SuperFast Broadband» και τη δράση με τίτλο «Reasonal Broadband Extension».

Με αυτό το έργο πηγαίνει η οπτική ίνα πλέον σε πέντε χιλιάδες επτακόσιους οικισμούς της επαρχίας, το λεγόμενο «Rural 2», που αφορά τις μη αστικές περιοχές και βεβαίως το έργο που αφορά τις συνδέσεις υπερυψηλής ταχύτητας που έχουν να κάνουν με τις περιοχές του αστικού ιστού.

Αυτά τα έργα υποβλήθηκαν στην Ειδική Υπηρεσία Διαχείρισης Επιχειρησιακού Προγράμματος «Ανταγωνιστικότητα-Επιχειρηματικότητα-Καινοτομία», το λεγόμενο ΕΠΑνΕΚ, και τα επικαιροποιημένα δελτία εξειδίκευσης εγκρίθηκαν στις 10 Μαΐου 2017. Στο πλαίσιο αυτού του σχεδιασμού βρισκόμαστε σε στενή συνεργασία με τις αρμόδιες υπηρεσίες της ΕΕ και άλλους εμπλεκόμενους φορείς. Σύμφωνα με τα χρονοδιαγράμματα που έχουν τεθεί, ο στόχος είναι η έναρξη διαδικασιών προκηρύξεων και για τα δύο έργα στις αρχές του επόμενου έτους.

Σχετικά με την ανάληψη δράσεων για τον ψηφιακό μετασχηματισμό της Ελλάδας και τις προωθούμενες κοινωνικές δράσεις του Υπουργείου Ψηφιακής Πολιτικής, Τηλεπικοινωνιών και Ενημέρωσης, είχα την ευκαιρία να αναφερθώ στην επιχορηγούμενη δορυφορική πρόσβαση στις περιοχές όπου δεν πιάνει σήμα, για την οποία δεσμεύθηκα και σε επίκαιρη ερώτηση που συζητήθηκε λίγο πριν ξεκινήσουμε τη συγκεκριμένη επερώτηση και είπα ότι μέχρι το τέλος του έτους θα είμαστε σε θέση να δρομολογήσουμε και τη γενίκευση αυτού του μέτρου. Είναι ένα μέτρο το οποίο δείχνει ακριβώς ότι προτεραιοποιούμε την ισότητα της πρόσβασης των πολιτών και διασφαλίζουμε το δικαίωμά τους στην πρόσβαση στο ελληνικό τηλεοπτικό προϊόν.

Βεβαίως, τώρα θα προσπεράσω λίγο τα επιχειρήματα τα οποία μόνο σε άσχετους μπορεί να απευθύνονται. Νομίζω ότι εν τη ρύμη του λόγου του ο κ. Κουμουτσάκος το έκανε, επειδή αναφέρθηκε στον αριθμό των καναλιών, στον οποίο έκανα και εγώ αναφορά σε μια από τις επισκέψεις στην επαρχία που κάναμε, διότι μιλούσα για τον αριθμό των καναλιών τα οποία προσφέρονται μέσω δορυφορικής σύνδεσης και όχι για τα κανάλια ελεύθερης λήψης, τα κανάλια δηλαδή που παρέχονται μέσω των εγκατεστημένων κεραιών του δικτύου, όχι των δορυφορικών πιάτων και της σύμβασης που έχει καθένας με μια πλατφόρμα δορυφορικής τηλεόρασης. Έχει κυλήσει νερό στο αυλάκι. Μας καταλαβαίνει πάρα πολύς κόσμος πλέον. Είναι καλό από αυτό εδώ το Βήμα να μην εκστομίζουμε τέτοιου τύπου ανακρίβειες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Βρίσκεται ήδη σε λειτουργία η δράση με τίτλο: «Επιχορηγούμενες ευρυζωνικές συνδέσεις στους προπτυχιακούς πρωτοετείς φοιτητές των πανεπιστημίων για τα ΤΕΙ και ΑΕΙ» και οι δικαιούχοι αυτής της δράσης είναι περίπου πενήντα χιλιάδες φοιτητές σε όλη την επικράτεια.

Είναι ζήτημα ημερών να υπογραφεί η υπουργική απόφαση για τη δράση της παροχής δωρεάν ευρυζωνικής σύνδεσης διαδικτύου για τους μόνιμους κάτοικους απομακρυσμένων νησιών της χώρας. Θα είμαστε σε θέση πάρα πολύ γρήγορα και σε λίγες μέρες να το ανακοινώσουμε, ενώ επεξεργαζόμαστε και τη θεσμοθέτηση επιπρόσθετων μέτρων προσιτότητας και ευκολιών για τα άτομα με αναπηρία.

Θα σταματήσω εδώ, κύριε Πρόεδρε και θα κάνω χρήση και της δευτερολογίας μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα έχετε άλλα δεκαπέντε λεπτά μετά στη δευτερολογία σας, κύριε Υπουργέ.

Ευχαριστούμε πολύ.

Ξεκινάει τώρα ο χρόνος των Κοινοβουλευτικών Εκπροσώπων. Ως είθισται, προηγείται πάντα ο Κοινοβουλευτικός Εκπρόσωπος του κόμματος οι Βουλευτές του οποίου έχουν καταθέσει την επερώτηση.

Τον λόγο έχει, λοιπόν, ο κ. Κεφαλογιάννης Ιωάννης, Κοινοβουλευτικός Εκπρόσωπος της Νέας Δημοκρατίας και Βουλευτής Ρεθύμνης.

Ορίστε, κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Νομίζω, κύριε Υπουργέ, πως θα συμφωνήσετε μαζί μου ότι η μετάβαση και η προσαρμογή στην ψηφιακή εποχή αυτή τη στιγμή δεν είναι για τη χώρα μας θέμα επιλογής. Θα έλεγα ότι είναι κατά κάποιον τρόπο θέμα επιβίωσης. Και η ψηφιακή τεχνολογία αλλάζει ταχύτατα σχεδόν τα πάντα, δηλαδή και το θέμα της οικονομίας και το θέμα της εργασίας και την κατανάλωση και το κράτος, όλες τις πτυχές. Έχει δημιουργήσει νέα επιχειρησιακά μοντέλα, νέα προϊόντα, έχει ανοίξει νέα κανάλια διανομής και βεβαίως έχει καλλιεργήσει νέες ψηφιακές δεξιότητες, έχει αλλάξει τη σχέση του κράτους με τους πολίτες.

Όσα κράτη, επομένως, δεν συμμετέχουν στην ψηφιακή επανάσταση -που όλοι νομίζω συμφωνούμε ότι αυτή τη στιγμή λαμβάνει χώρα- πολύ απλά θα πάψουν να ανήκουν στα ανεπτυγμένα κράτη. Όσες επιχειρήσεις ή πολίτες δεν ακολουθούν αυτή την αλλαγή, δυστυχώς, κινδυνεύουν πολύ απλά να μείνουν εκτός εποχής.

Αυτή την αγωνία, κύριε Υπουργέ, επιθυμούμε να εκφράσουμε ως Αξιωματική Αντιπολίτευση, ως Νέα Δημοκρατία, μέσω της επίκαιρης επερώτησης την οποία σας καταθέσαμε και την οποία, βεβαίως, συζητάμε σήμερα.

Το κάνουμε αυτό διότι διατηρούμε πάρα πολλές και σοβαρές αμφιβολίες για το κατά πόσο η παρούσα Κυβέρνηση, η Συγκυβέρνηση των ΣΥΡΙΖΑ και Ανεξαρτήτων Ελλήνων, έχει πραγματικά αντιληφθεί τι διακυβεύεται σήμερα σε σχέση με τη διεθνή ανταγωνιστικότητα της οικονομίας μας, την παραγωγή καινοτομίας, τις μελλοντικές απαιτήσεις των επαγγελματιών και βεβαίως, ακόμα και με τη συνεχιζόμενη διαρροή των επιστημόνων, που δυστυχώς τείνει να καταλήξει μη αναστρέψιμη, το περίφημο «brain drain».

Αναφέρομαι συνολικά στην Κυβέρνηση –αναφέρθηκαν αναλυτικά στα ζητήματα και οι Βουλευτές της Νέας Δημοκρατίας που μίλησαν προηγουμένως- και όχι μόνο στο Υπουργείο στο οποίο προΐστασθε για έναν πολύ συγκεκριμένο λόγο και σίγουρα όχι τυχαία: Το ζήτημα της ψηφιακής στρατηγικής, όσο και αν έχετε μια αυξημένη ευθύνη, σας ξεπερνά ως Υπουργείο.

Κανονικά, λοιπόν, σήμερα θα έπρεπε να κάθονταν στα υπουργικά έδρανα, για παράδειγμα, η κ. Γεροβασίλη, ο κ. Σπίρτζης, ο κ. Χαρίτσης, ο κ. Γαβρόγλου για να δώσουν μία απάντηση στα ζητήματα που έθεσαν οι αγαπητοί συνάδελφοι. Να μας εξηγήσει, ο κύριος Υπουργός της Παιδείας γιατί, για παράδειγμα, ενώ η αγορά χρειάζεται και δεν βρίσκει μηχανικούς Πληροφορικής, έχουμε μόνον 4% των αποφοίτων στις σχολές αυτές και γιατί πάνω από το 50%, δηλαδή άνω του ημίσεος των σχολών γενικά, δεν έχουν σχέση γενικά με τις ανάγκες της αγοράς.

Δυστυχώς η εξήγηση είναι απλή. Θα αναφερθώ, για παράδειγμα, στο θέμα της Σοβιετικής Ένωσης, όπου υπήρχαν ουρές για τα προϊόντα και ταυτόχρονα υπήρχαν στα αζήτητα πάρα πολύ μεγάλες ποσότητες αυτών των προϊόντων. Έτσι δυστυχώς και στην Ελλάδα μόνο το 4% των αποφοίτων σπουδάζει στην Πληροφορική. Ταυτόχρονα, το κράτος έχει επιλέξει με αυτόν τον τρόπο να μοιράσει τις θέσεις στην τριτοβάθμια εκπαίδευση. Είναι ένα θέμα το οποίο, όπως είπα, σας ξεπερνά ως Υπουργείο, αλλά κάποια στιγμή πρέπει να τεθεί σε έναν ευρύτερο διάλογο και σε μία ευρύτερη συζήτηση.

Στην Ελλάδα του 21ου αιώνα, κυρίες και κύριοι συνάδελφοι, η γραφειοκρατία ξέρει πολλές φορές τις ανάγκες των ανθρώπων, πολύ καλά ίσως καλύτερα και από τους ίδιους. Όταν, όμως, για παράδειγμα, μοιράζεις τις θέσεις στην ανώτατη εκπαίδευση με τον τρόπο που γίνεται, δηλαδή με το δελτίο, τότε δυστυχώς οι άνθρωποι θα πάρουν τη μερίδα που τους αναλογεί, τη μερίδα η οποία θα τους πέσει.

Αναρωτιέμαι εάν ως Υπουργείο σάς έχουν απασχολήσει ερωτήματα όσον αφορά τον σχεδιασμό της ψηφιακής στρατηγικής που εκπονήσατε, αν έχει, δηλαδή, περάσει, έστω και φευγαλέα, από το μυαλό σας ότι η απελευθέρωση της ανώτατης παιδείας και της επαγγελματικής εκπαίδευσης από τον ασφυκτικό εναγκαλισμό του κράτους θα έπρεπε ίσως να είναι πρώτη και η πιο σημαντική μεταρρύθμιση για την αντιμετώπιση της κρίσης, αλλά και για τη μετάβαση της Ελλάδας στη νέα ψηφιακή εποχή.

Αν ναι, δεν θα έπρεπε, κύριε Υπουργέ, να έχετε έρθει σε μία στοιχειώδη συνεννόηση με τον συνάδελφό σας, τον Υπουργό Παιδείας, και να καταλήξετε σε κάποιο συγκεκριμένο σχέδιο όταν γνωρίζετε ότι τα επόμενα χρόνια το 90%, περίπου, των θέσεων εργασίας θα απαιτούν ψηφιακές δεξιότητες;

Ο δεύτερος λόγος για τον οποίο σας ελέγχουμε σήμερα κοινοβουλευτικά, είναι προφανώς γιατί περιμένουμε από εσάς να πραγματοποιήσετε κάποια βήματα και βεβαίως όχι κάποιο ψηφιακό άλμα. Θα ήμασταν και εμείς αφελείς, αλλά νομίζω και η Κυβέρνηση, αν νομίζαμε ότι θα μπορούσατε να το πραγματοποιήσετε αυτό μέσα σε μια, δυο μέρες. Το ψηφιακό άλμα θα μπορέσει να έλθει μόνον εφόσον υλοποιηθούν τα θεμελιώδη προαπαιτούμενα που λείπουν σήμερα. Η υλοποίηση ενός πλέγματος προαπαιτουμένων και αυτονόητων ενεργειών που επιβάλλεται να ξεκινήσουν άμεσα, είναι αυτό που σας ζητάμε, κύριε Υπουργέ. Το να μετατρέψουμε ένα αναλογικό –εντός ή εκτός εισαγωγικών- κράτος που ζητάει συνεχώς από τους πολίτες τις ίδιες πληροφορίες –περισσότερο ίσως και από μία φορά- σε ένα ψηφιακό κράτος, που συγκεντρώνει μόνο του αυτές τις πληροφορίες, για εμάς δεν συνιστά ψηφιακό άλμα.

Η απορρόφηση κοινοτικών κονδυλίων, η μείωση της φορολογίας των τηλεπικοινωνιακών υπηρεσιών που είναι από τις ακριβότερες στην Ευρώπη, η καθιέρωση της ψηφιακής υπογραφής, η απλούστευση του ρυθμιστικού πλαισίου για την αδειοδότηση των ευρυζωνικών δικτύων, η άσκηση νέας πολιτικής ανοιχτών δεδομένων που διευκολύνει το επιχειρείν, όλα αυτά για εμάς δεν συνιστούν ψηφιακό άλμα, αλλά προϋποθέσεις για τον ψηφιακό μετασχηματισμό της Ελλάδας.

Προϋπόθεση, επίσης, είναι η αλλαγή νοοτροπίας για τη μετάβαση από ένα κράτος – επιχειρηματία, αποκλειστικό πάροχο των δημοσίων υπηρεσιών σε ένα κράτος το οποίο διαχειρίζεται τις δημόσιες υπηρεσίες, μέρος των οποίων αναθέτει βεβαίως και στον ιδιωτικό τομέα για τη διεξαγωγή τους.

Δυστυχώς εδώ, κυρίες και κύριοι συνάδελφοι, είμαστε πάρα πολύ πίσω. Θα σταθώ μόνο σε ένα παράδειγμα εμβληματικό της νοοτροπίας αυτής της Κυβέρνησης, του τρόπου με τον οποίο χειρίστηκε την υπόθεση της μετάβασης από το αναλογικό στο επίγειο ψηφιακό σήμα εκπομπής των τηλεοπτικών προγραμμάτων.

Δυστυχώς, κτίστηκαν πολιτικές καριέρες, βουλευτικές καριέρες στον ΣΥΡΙΖΑ πάνω στον αντικαναλαρχισμό και τη μυθολογία ότι έκλεισε η «ΕΡΤ» για να μην χάσει η «DIGEA» το μονοπώλιο των υπηρεσιών δικτύου. Κανένας βέβαια από τη συγκυβέρνηση δεν εξήγησε ποτέ, ούτε τότε ούτε τώρα, με τίνος τα χρήματα θα συντηρούνταν το ιδιόκτητο δίκτυο πομπών της ΕΡΤ και πώς θα έφερνε πίσω τα χρήματα αυτής της επένδυσης, τη στιγμή που ξέρουμε πολύ καλά ότι η Ευρωπαϊκή Επιτροπή δεν επιτρέπει την ανάπτυξη εμπορικών δραστηριοτήτων, για παράδειγμα μέσω της μεταφοράς προγραμμάτων τρίτων.

Πόσοι από τους συναδέλφους της Συμπολίτευσης διάβασαν μια μικρή φράση που υπάρχει στο άρθρο 2 του ν.4324/2015, στην οποία τεχνηέντως παραλείπετε να αναφερθείτε όλοι από την Κυβέρνηση, που λέει «η ΕΡΤ μπορεί να είναι πάροχος περιεχομένου και πάροχος δικτύου για τη μετάδοση προγραμμάτων, προς τρίτους εφόσον αυτή εμπίπτει στο σκοπό της υπηρεσίας δημοσίου συμφέροντος».

Ποιος από την Κυβέρνηση θα εξηγήσει στους Έλληνες πολίτες γιατί είναι αξιακά κακό ή νεοφιλελεύθερο, όπως το χαρακτηρίζετε, να υλοποιείται μία δημόσια υπηρεσία, όπως η μεταφορά του επίγειου ψηφιακού σήματος της «ΕΡΤ» μέσω ενός ιδιωτικού φορέα, όταν αυτό που πληρώνει αυτή τη στιγμή η «ΕΡΤ» είναι το ενοίκιο στο δίκτυο της «DIGEA» –αυτό μπορούμε να το συζητήσουμε- αλλά ταυτόχρονα εξοικονομεί για παράδειγμα κόστος συντήρησης, μισθοδοσίας, ανταλλακτικών, μετακινήσεων, καθώς και το κόστος επένδυσης και τη δημιουργία των πομπών.

Ποιος θα εξηγήσει, κύριε Υπουργέ, γιατί κατέπεσε για πέμπτη φορά στο Ελεγκτικό Συνέδριο ο διαγωνισμός για την απόκτηση ιδιόκτητου ψηφιακού δικτύου; Θα μας επιβεβαιώσετε, κύριε Υπουργέ, τη σκοπιμότητα, όπως ακούγεται, ενός μικρότερου διαγωνισμού, περίπου στο 1 εκατομμύριο, για την προμήθεια λιγότερων ψηφιακών πομπών; Φυσικά περιμένουμε από εσάς τις απαντήσεις για το συγκεκριμένο ζήτημα.

Γιατί είναι καλός ο αντικαναλαρχισμός που βγαίνει από κάποιους Βουλευτές του ΣΥΡΙΖΑ και των Ανεξάρτητων Ελλήνων για να χτίζονται, όπως σας είπα προηγουμένως, πολιτικές καριέρες και πολλές φορές να κερδίζονται και οι εκλογές, αλλά η πραγματικότητα όχι μόνο επιβάλει άλλες προσεγγίσεις, αλλά δυστυχώς πολλές φορές εκδικείται κιόλας.

Η πραγματικότητα είναι ότι η ψηφιακή επανάσταση σε όλες τις εκφάνσεις της –αν ποτέ βεβαίως έρθει στην Ελλάδα- δεν θα έρθει από το κράτος, αλλά θα έρθει από την κοινωνία, τις επιχειρήσεις και βεβαίως τους ίδιους τους πολίτες. Το αν έχετε σχέδιο, αν επιθυμείτε βέβαια να το στηρίξετε, όχι μόνο δεν είναι καθόλου δεδομένο, αλλά σήμερα είναι το ζητούμενο και μάλιστα περισσότερο παρά ποτέ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Σύμφωνα με τον Κανονισμό και την κοινοβουλευτική τάξη, τώρα τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Κάτσης, Βουλευτής Θεσπρωτίας.

**ΜΑΡΙΟΣ ΚΑΤΣΗΣ:** Κύριε Πρόεδρε, μπορώ να μιλήσω μετά τον συνάδελφο της Δημοκρατικής Συμπαράταξης;

**ΠΡΟΕΔΡΕΥΩΝ (Νικήτας Κακλαμάνης):** Αυτό γίνεται στα σχέδια νόμου. Στις επερωτήσεις είναι σαφής ο Κανονισμός. Αν δεν έχουν αντίρρηση οι άλλοι συνάδελφοι, τότε μπορείτε να μείνετε τελευταίος.

**ΑΝΔΡΕΑΣ ΛΟΒΕΡΔΟΣ:** Δεν έχω αντίρρηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κάτση, μπορείτε να μιλήσετε τελευταίος.

Επομένως, τον λόγο έχει τώρα ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης, Βουλευτής Β΄ Αθηνών.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρία και κύριοι συνάδελφοι, σαν σήμερα πέρασε στην ιστορία ο Ανδρέας Παπανδρέου, εκείνος ο ηγέτης που δεν χάρισε απλώς ελπίδες στους Έλληνες και στις Ελληνίδες, αλλά έκανε πράξη την ελπίδα και το δικαίωμα των ανθρώπων για μια καλύτερη ζωή. Χάρις στον Ανδρέα Παπανδρέου μπόρεσαν οι πολλοί να αποκτήσουν πρόσβαση σε ό,τι μέχρι τότε είχαν πρόσβαση μόνο οι λίγοι.

Κύριε Υπουργέ, προ ολίγων ημερών είχα μιλήσει για την Ελλάδα, η Κυβέρνηση της οποίας δήθεν διαπραγματεύεται, αλλά σε όλα τα εσωτερικά της θέματα, τα μεγάλα θέματα αποτελεί ένα παράδειγμα ακυβέρνητης πολιτείας. Και η υπόθεση των απορριμμάτων σήμερα -και των συμβασιούχων για την οποία κάναμε τόσο λόγο με τον συνάδελφό σας στη διαδικασία του κοινοβουλευτικού ελέγχου- είναι πάρα πολύ χαρακτηριστική.

Κυρία και κύριοι Βουλευτές, στην Αίθουσα αυτή στις 30 Μαρτίου, εν όψει μιας δίκης στο Συμβούλιο της Επικρατείας, του οποίου το τμήμα αναστολών είχε μιλήσει πάρα πολύ προβληματικά για ρυθμίσεις του Υπουργείου Υγείας τότε, για θέματα υπηρεσιών στο χώρο της υγείας, είχα ρωτήσει την κ. Γεροβασίλη το εξής: «Υπάρχει γενικότερο πρόβλημα. Πώς θα το αντιμετωπίσετε;» και είχαμε δώσει έμφαση στη συζήτηση στο θέμα της καθαριότητας.

Και είχαμε προσφερθεί και για τα νομικά τα οποία τυχαίνει να ξέρουμε να βοηθήσουμε, αν η Βουλή ήθελε κάτι τέτοιο να γίνει με πρωτοβουλία φυσικά της Κυβέρνησης που είναι πλειοψηφία. Και είχε πει ότι θα ζητήσει τη γνώμη μας. Φυσικά και δεν τη ζήτησε. Φυσικά και δεν ζήτησε τη γνώμη κανενός κόμματος για ένα πρόβλημα που πραγματικά χρονίζει, αλλά που έχει επικαιροποιηθεί από το κλείσιμο ματιού των ΣΥΡΙΖΑ και ΑΝΕΛ στους συμβασιούχους στον χώρο της καθαριότητας ότι θα τους μονιμοποιήσει.

Δείτε τα Πρακτικά εκείνης της επίκαιρης ερώτησης. Η κ. Γεροβασίλη είχε πει ότι υπάρχει ανάγκη να δοθεί μόνιμη λύση. Και όλα τα φιλοκυβερνητικά έντυπα, εφημερίδες και σάιτς, αμέσως μόλις τελείωσε την ομιλία της, έγραφαν ότι θα μονιμοποιηθούν οι συμβασιούχοι. Αυτό έγραφαν. Στις 30 Μαρτίου έγιναν αυτά.

Και ήρθε το Ελεγκτικό Συνέδριο να σας πει ότι δεν έχετε απεριόριστες δυνατότητες ανανεώσεων και ότι δεν μπορείτε να μονιμοποιήσετε τους συμβασιούχους. Και τώρα, τρεις μήνες μετά, τι θα γίνει; Η Ελλάδα στο έλεος των γεγονότων ως ακυβέρνητη πολιτεία; Τώρα τι λέτε; Τώρα τι θα πείτε;

Εμείς με ανακοίνωσή μας σήμερα λέμε πού υπάρχουν οι λύσεις. Και υπάρχουν και οι διεισδυτικότερες εξειδικευτικές της ανακοίνωσής μας σκέψεις. Αλλά τώρα είστε στο «και πέντε». Τώρα πρέπει να δώσετε λύση. Για να δούμε εσείς που υποσχόσασταν αυτά τα οποία δεν γίνονται και κλείνατε το μάτι σε διαμόρφωση εκλογικής πελατείας, τι θα πείτε;

Είναι τα πράγματα στο θέμα αυτό τόσο σαφή και συγκεκριμένα και τόσο πολύ στο «και πέντε» είστε –στο «και δέκα»- που άλλη κοροϊδία στους συμβασιούχους δεν μπορείτε να κάνετε. Εδώ και τώρα με την Ελλάδα σε αυτή την κατάσταση με τα απορρίμματα, πρέπει να δώσετε λύση.

Δεύτερον, κύριε Υπουργέ, πριν από λίγες μέρες περάσατε στη Βουλή με ευθύνη της Κυβέρνησης και δική σας προσωπικά, ρύθμιση που αφορά τα μέσα μαζικής ενημέρωσης. Προσαρμοστήκατε μετά από μήνες στην απόφαση του Συμβουλίου της Επικρατείας και περιορίσατε με ρύθμισή σας τη δυνατότητα της ελληνικής πολιτείας να έχει όρους ελευθερίας στην αδειοδότηση των μέσων μαζικής ενημέρωσης.

Μπορείτε σας παρακαλώ να μου καταθέσετε τη γνώμη που σας έδωσε το Εθνικό Συμβούλιο Ραδιοτηλεόρασης; Κύριε Υπουργέ;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Παρακαλώ;

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει, όταν θα έρθει η ώρα του.

**ΑΝΔΡΕΑΣ ΛΟΒΕΡΔΟΣ:** Δεν το άκουσε.

Μπορείτε να μας καταθέσετε σήμερα εδώ τώρα, μέχρι το τέλος της διαδικασίας, τη γνώμη του ΕΣΡ για τη διάταξη την οποία περάσατε;

Έχετε από την τελευταία νομολογία του Συμβουλίου της Επικρατείας αντιληφθεί πλέον κι εσείς –ο τελευταίος- ότι για κάποια πράγματα τα οποία νομοθετείτε οφείλετε κατά το Σύνταγμα να έχετε τη γνώμη του Εθνικού Συμβουλίου Ραδιοτηλεόρασης. Μπορείτε να μας την καταθέσετε παρακαλώ;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα σας την καταθέσω.

**ΑΝΔΡΕΑΣ ΛΟΒΕΡΔΟΣ:** Την έχετε ζητήσει; Την έχετε; Την έχουν οι συνεργάτες σας;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Την έχουμε παραλάβει εμπιστευτική…

**ΑΝΔΡΕΑΣ ΛΟΒΕΡΔΟΣ:** Όχι, δεν έχετε παραλάβει καμμιά εμπιστευτική. Έπρεπε να συνοδεύει τον φάκελο της τροπολογίας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, υποβάλλατε ένα αίτημα και όταν έρθει η ώρα του Υπουργού, θα σας απαντήσει. Μην κάνετε διάλογο.

**ΑΝΔΡΕΑΣ ΛΟΒΕΡΔΟΣ:** Εγώ δεν ήμουν Κοινοβουλευτικός Εκπρόσωπος εκείνη τη μέρα. Έπρεπε να συνοδεύει τον φάκελο της τροπολογίας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δεν την είχαμε παραλάβει, κύριε Λοβέρδο. Εκ των υστέρων.

**ΑΝΔΡΕΑΣ ΛΟΒΕΡΔΟΣ:** Αν δεν την είχατε ζητήσει -εγώ δεν το ξέρω- και αυτός ο νόμος σας πάσχει. Και δημιουργείται νέα καθυστέρηση στην αδειοδότηση των καναλιών με προσωπική σας ευθύνη.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εμείς δημιουργούμε καθυστέρηση; Μα, τι άλλο θα ακούσουμε;

**ΑΝΔΡΕΑΣ ΛΟΒΕΡΔΟΣ:** Βεβαίως εσείς δημιουργείτε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε δεκαπέντε λεπτά. Θα απαντήσετε. Μην κάνουμε διακοπές.

**ΑΝΔΡΕΑΣ ΛΟΒΕΡΔΟΣ:** Και όχι μόνο αυτό. Στη Διάσκεψη των Προέδρων προ ολίγων εβδομάδων σας ζητήσαμε να λύσετε και το θέμα που έχει να κάνει με τις εισφορές τους. Ο τρόπος που το έχετε λύσει δεν προχωράει στην πράξη. Δημιουργείτε όρους ασφυξίας στο όργανο που αφορούν σημαντικά του μέλη. Ούτε αυτό το έχετε λύσει.

Είναι φανερό πια, μετά και από αυτό, αν δεν υπάρχει, κυρία και κύριοι Βουλευτές, γνωμοδότηση του ΕΣΡ για την τροπολογία που ψήφισε η πλειοψηφία, είναι και αυτή αντισυνταγματική. Και είστε εδώ να μας την καταθέσετε σήμερα. Στα συνοδευτικά της τροπολογίας δεν την είχατε, κύριε Υπουργέ.

Και κλείνοντας, έχουμε όλοι την ευκαιρία να κάνουμε κοινές παραδοχές, δραματικά καθυστερημένα, όμως, κύριε Υπουργέ. Έχετε κάνει ως Κυβέρνηση τα δέοντα για να υπάρξουν οι τυπικές και πρακτικές προϋποθέσεις της ψηφιακής οικονομίας; Είπατε, είπατε, είπατε.

Είμαστε σε θέση να ξεφύγουμε από την προτελευταία θέση ανάμεσα στα κράτη-μέλη της Ευρωπαϊκής Ένωσης στα θέματα αυτά; Πρέπει στην Αίθουσα να επαναλαμβάνουμε τα αυτονόητα; Εγώ δεν θα το κάνω. Οι αξίες και οι αρχές ως προς το συγκεκριμένο θέμα είναι καταφανείς, είναι πασιφανείς, είναι προφανείς. Τις ανέδειξε η επίκαιρη επερώτηση των συναδέλφων της Νέας Δημοκρατίας. Και τις δέχεστε.

Επί του συγκεκριμένου, όμως: Μήπως έχετε την εικόνα, κύριε Υπουργέ, ότι ο χρόνος της Κυβέρνησης και της διοίκησης είναι άλλος, κυλάει αλλιώς από τον χρόνο των πολιτών και των διοικουμένων; Μια επιχείρηση σε έξι μήνες καθυστέρησης για να γίνει μια ενέργεια καταστρέφεται. Μια οικονομία που έχει ανάγκη αναπτυξιακής τόνωσης, όταν η κυβέρνηση αργεί, έχει παραπάνω προβλήματα. Πιστεύετε ότι τα δυόμισι χρόνια, που είστε στην Κυβέρνηση, είναι ελάχιστα; Τα δυόμισι χρόνια είναι χρόνος πολύς. Τι είναι αυτό που έχετε να επιδείξετε εκτός από την αριστερή δήθεν προσέγγιση στα θέματα της ψηφιακής οικονομίας και της τεχνολογίας; Τι σημαίνει ότι έχετε μια άλλη γνώμη; Να το κατανοήσω, με όρους πρακτικούς και επαρκείς, όμως. Με θεωρίες, όχι πια! Θεωρητικολογήσατε δυόμισι χρόνια. Τώρα, επί του συγκεκριμένου, πώς ξεκολλάμε από τις τελευταίες θέσεις, ανάμεσα στα κράτη-μέλη της Ευρωπαϊκής Ένωσης;

Και κλείνω: Είναι συμβατό με το αναπτυξιακό μέρος της όλης συζήτησης οι Βουλευτές σας να συμμετέχουν στα κινήματα για τις κεραίες; Είναι ή δεν είναι η ίδια λογική με τα όσα κάνετε για το Ελληνικό με τους Βουλευτές σας απέναντι; Έχετε συνειδητοποιήσει αυτό που σας λένε από παντού, ότι τώρα που τέλειωσε η δήθεν διαπραγμάτευση, θα κριθείτε για την παιδεία; Ο κ. Γαβρόγλου θα κριθεί γι’ αυτά που λέει για το άσυλο, γι’ αυτά που λέει για το πανεπιστήμιο. Εσείς θα κριθείτε για την ψηφιακή οικονομία. Οι άλλοι Υπουργοί θα κριθούν για την οικονομία, για όλα τα θέματα της Ελλάδας. Σήμερα κρίνεστε από τους Έλληνες πολίτες για τα απορρίμματα.

Έχετε καταλάβει ότι εδώ δεν είστε για να λέτε τι είναι τάχα μου Αριστερά, αλλά για να πράττετε. Έχετε καταλάβει ότι από τη θεωρία πρέπει κάποια στιγμή να περάσετε στην πράξη; Και πόσα χρόνια θέλετε, αν δεν το έχετε καταλάβει, για να το καταλάβετε;

Ελπίζω ότι στη δευτερολογία σας θα δούμε κάτι πιο συγκεκριμένο, θα ακούσουμε κάτι πιο συγκεκριμένο γι’ αυτά που έχετε να κάνετε αύριο και όχι του χρόνου ή μετά από δέκα χρόνια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, όπως ακούσαμε από τον κ. Λοβέρδο, πριν από είκοσι ένα χρόνια σαν σήμερα, απεβίωσε ο Ανδρέας Παπανδρέου. Ανεξαρτήτως της άποψης που μπορεί να έχει ο καθένας από εμάς και κυρίως ο λαός, ήταν ένας πολιτικός ηγέτης που σφράγισε με το πέρασμά του ένα κομμάτι της σύγχρονης ελληνικής πολιτικής ιστορίας. Εκ μέρους, λοιπόν, του Προεδρείου και της Βουλής θέλω να πω ότι τιμούμε και εμείς τη μνήμη του Ανδρέα Παπανδρέου.

Προχωρούμε τώρα στον Κοινοβουλευτικό Εκπρόσωπο της Χρυσής Αυγής, Βουλευτή Α΄ Θεσσαλονίκης, κ. Αντώνιο Γρέγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Ταυτόχρονα συζητιέται στην αρμόδια Επιτροπή Μορφωτικών Υποθέσεων και ένα νομοσχέδιο που αφορά τον αθλητισμό, ένα νομοσχέδιο με πάρα πολύ μεγάλες κοινωνικές προεκτάσεις. Και φυσικά, ήρθε και αυτό με τη μορφή του επείγοντος.

Όσον αφορά τα σημερινά: Η εποχή που διανύουμε είναι σίγουρα μια εποχή νέων τεχνολογικών προκλήσεων. Στα πλαίσια αυτών των προκλήσεων, πρωτεύοντα ρόλο διαδραματίζει η εφαρμογή των νέων πολιτικών ψηφιακών εφαρμογών και η ευρεία χρήση της διαδικτυακής πλατφόρμας. Είναι γνωστό ότι η Ευρωπαϊκή Ένωση τα τελευταία χρόνια καταβάλλει κάποιες προσπάθειες για την ενίσχυση των αρμόδιων αρχών, οι οποίες έχουν ως σκοπό και αποστολή τον εκσυγχρονισμό και την παροχή πληρέστερων ευρυζωνικών υπηρεσιών ακόμη και στις πλέον απομακρυσμένες περιοχές των κρατών-μελών. Με την έκδοση οδηγιών και σχετικών κανονισμών, ο υπερεθνικός οργανισμός της Ευρωπαϊκής Ένωσης αποσκοπεί στη δικαιοδοτική ενοποίηση και τη θεμελίωση ενός κοινού θεσμικού και νομικού πλαισίου, σχετικά με τη χρήση και την υλοποίηση των εφαρμογών του διαδικτύου. Πέραν τούτου, καθίσταται σαφές ότι οι διαδικτυακές υπηρεσίες έχουν μπει ολοκληρωτικά στην καθημερινότητα των πολιτών παγκοσμίως και αποτελούν αναπόσπαστο μέρος της κρατικής και κοινωνικής λειτουργίας. Ως εκ τούτου, η ψηφιακή πολιτική είναι ένα από τα σημαντικότερα θέματα που απασχολούν και θα απασχολήσουν στο μέλλον τις εκάστοτε κυβερνήσεις και το πολιτικό σύστημα εν γένει.

Ο ψηφιακός μετασχηματισμός αποτελεί μια έννοια που διατρέχει όλους τους οικονομικούς και κοινωνικούς κλάδους. Μια σύντομη αναφορά στις διατραπεζικές συναλλαγές που γίνονται μέσω του διαδικτύου και φυσικά, στην ευρύτατη και καθημερινή χρήση των μέσων κοινωνικής δικτύωσης αποδεικνύει την κοινωνική και οικονομική σημασία της επιλογής για την υλοποίηση ορθής ψηφιακής πολιτικής.

Ως εκπρόσωποι των Ελλήνων εθνικιστών στο Ελληνικό Κοινοβούλιο, κρίνουμε σκόπιμο να τονίσουμε ότι ο ψηφιακός μετασχηματισμός της χώρας πρέπει να συντελεστεί μέσα από ένα συντεταγμένο εθνικό σχέδιο δράσης, ώστε αφ’ ενός μεν να προκύψουν οι δέουσες συνθήκες πρόσβασης στους Έλληνες πολίτες και αφ’ ετέρου, να ψηφιοποιηθούν οι δημόσιες υπηρεσίες, με γνώμονα την επίτευξη οικονομικής ανάπτυξης και τη βελτιστοποίηση του επιπέδου παροχής υπηρεσιών, ειδικά τώρα που ελέω της τεχνικής οικονομικής κρίσης, την οποία επέβαλαν στον ελληνικό λαό οι γνωστοί άγνωστοι επιτήδειοι τοκογλύφοι, είναι επιτακτικό οι ελληνικές κυβερνήσεις να βρουν τις κατάλληλες λύσεις για να βοηθήσουν τους πολίτες να προσαρμοστούν στις νέες συνθήκες.

Έως και σήμερα που κληθήκαμε να τοποθετηθούμε σχετικά με τον ψηφιακό μετασχηματισμό στη χώρα μας, πολλά προβλήματα υπάρχουν και πολλά έργα δεν έχουν ολοκληρωθεί. Λόγου χάριν, το έργο ανάπτυξης ευρυζωνικών υποδομών στις αγροτικές περιοχές και στις επονομαζόμενες και «λευκές περιοχές» δεν έχει τελειοποιηθεί, με αποτέλεσμα οι κάτοικοι των περιοχών αυτών να μην έχουν κανονική πρόσβαση στις διαδικτυακές υπηρεσίες. Ένα τέτοιο χαρακτηριστικό παράδειγμα είναι αυτό της ανατολικής Μάνης, που έχει μάλιστα και μεγάλη τουριστική ανάπτυξη.

Προκύπτει συνεπώς η ανάγκη της συνολικής κάλυψης της ελληνικής επικράτειας με την παροχή του διαδικτύου. Για να γίνει, όμως, αυτό, είναι σαφές ότι πρέπει να υπάρχει πολιτική βούληση για την ανάπτυξη και ολοκλήρωση των έργων υποδομών. Σχετικά με το θέμα αυτό, οι πληροφορίες και οι διαβεβαιώσεις των αρμόδιων φορέων συγκλίνουν προς τη θέση ότι οι στόχοι που έχουν τεθεί από το Ψηφιακό Θεματολόγιο 2020, αλλά και το Εθνικό Σχέδιο Ευρυζωνικής Πρόσβασης Επόμενης Γενιάς 2014-2020 θα αναληφθούν από τη Γενική Γραμματεία Τηλεπικοινωνιών και Ταχυδρομείων, η οποία και προγραμματίζει την εκπόνηση νέων έργων για την 100% κάλυψη της ελληνικής επικράτειας έως και το 2020, όπερ σημαίνει ότι τα έργα υποδομής για την τοποθέτηση οπτικών ινών πρέπει να συνεχιστούν και να ολοκληρωθούν το συντομότερο.

Πρέπει να αναρωτηθούμε, όμως, εδώ τι συμφερόντων εταιρείες αναλαμβάνουν την υλοποίηση αυτών των έργων. Είναι γνωστό σε όλους ότι το μεγαλύτερο κομμάτι από την πίτα το παίρνουν τα ξένα οικονομικά συμφέροντα που συμμετέχουν στον ΟΤΕ και ειδικότερα η εταιρεία γερμανικών συμφερόντων «Deutsche Telekom», η οποία φέρεται να έχει εξαγοράσει το μεγαλύτερο μέρος του μετοχικού πακέτου του ΟΤΕ. Συνεπώς, ο Οργανισμός που είναι επιφορτισμένος με την ολοκλήρωση των υποδομών ευρυζωνικότητας είναι αλλοδαπών οικονομικών συμφερόντων.

Η Χρυσή Αυγή έχει διαφορετικές θέσεις σχετικά με τους οργανισμούς που παρέχουν έργα κοινωνικής ωφέλειας και είναι σαφές ότι αυτοί οι oργανισμοί πρέπει να είναι εξ ολοκλήρου δημόσιοι και εθνικοί.

Σύμφωνα με τη διακήρυξη του έργου υλοποίησης τεχνικών υποδομών ευρυζωνικής κάλυψης σε αγροτικές περιοχές προκύπτει ότι ο ανάδοχος του έργου είχε το δικαίωμα να δηλώσει συγκεκριμένο ποσοστό πληθυσμιακής κάλυψης χωρίς να οφείλει να καλύψει το σύνολο των οικισμών.

Προφανώς είμαστε αντίθετοι στο να περιέχονται τέτοιου είδους συμβατικοί όροι στις συμβάσεις υλοποίησης των σχετικών έργων δυνάμει των οποίων δεσμεύονται οι τεχνικές εταιρείες και προτείνουμε ότι τέτοιου είδους αποφάσεις πρέπει να λαμβάνονται αποκλειστικά από κυβερνητικά όργανα. Τα κυβερνητικά όργανα πρέπει να έχουν την πλήρη ευθύνη σχετικά με την άριστη εκτέλεση του έργου και την αποπεράτωσή του.

Σε τελική ανάλυση, εμείς προτείνουμε τη σαφή και ουσιαστική ισχυροποίηση των δυνατοτήτων των κυβερνητικών οργάνων με μία τουλάχιστον βασική προϋπόθεση, ότι τα κριτήρια λειτουργίας τους και η λήψη αποφάσεων θα έχουν ως αποκλειστικό γνώμονα τις εθνικές ανάγκες. Αυτό θα επιτυγχάνεται με αμιγώς εγχώρια νομοθετική πρωτοβουλία και όχι με επιβολή και υιοθέτηση σχετικών νομοθετημάτων από τα ευρωπαϊκά fora.

Σημαντικό στοίχημα που πρέπει να βάλουν οι υπεύθυνοι και να το κερδίσουν προς όφελος των πολιτών πάντα είναι σαφώς η διασύνδεση όλων των δημοσίων φορέων, ώστε να χτυπηθεί δραστικά το φαινόμενο της γραφειοκρατίας, που αναμφισβήτητα ταλανίζει το ελληνικό δημόσιο και αποτελεί το φόβητρο του Έλληνα πολίτη, όταν προσέρχεται στις κάθε λογής δημόσιες υπηρεσίες, αλλά ακόμα και σε ξένους.

Στο σημείο αυτό θέλω να κάνω μνεία στις εξαγγελίες του Σαμαρά προ τριετίας, όταν και υποσχόταν στους πολίτες την παροχή δωρεάν ιντερνέτ σε όλη τη χώρα. Τότε είχε σχολιαστεί ποικιλοτρόπως και είχε γίνει αντικείμενο σάτιρας η εν λόγω δήλωση, η οποία προφανώς είχε ψηφοθηρικό σκοπό και ήταν ένα μέσο εντυπωσιασμού και προσέλκυσης της νεολαίας.

Σήμερα, μετά από τρία χρόνια, η δωρεάν παροχή ίντερνετ δεν υφίσταται. Δεν υπάρχει δωρεάν παροχή ίντερνετ ούτε στα μουσεία ούτε σε άλλα σημεία πολιτιστικού, τουριστικού και επαγγελματικού ενδιαφέροντος, όπως είναι, για παράδειγμα, τα μουσεία, οι αρχαιολογικοί χώροι, οι δημόσιες υπηρεσίες, τα κτήρια των δικαστηρίων και άλλα. Συνεπώς, για ποιο ψηφιακό μετασχηματισμό μιλούμε, όταν εν έτει 2017 υπάρχουν ακόμα διαπιστωμένα προβλήματα και σοβαρότατες ελλείψεις;

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Ας σκύψουμε όλοι το κεφάλι, λοιπόν και ας εργαστούμε ώστε να φθάσει η χώρα στο επιθυμητό επίπεδο ψηφιακών δυνατοτήτων, με σαφή προσανατολισμό στην προστασία των εθνικών συμφερόντων και, φυσικά, στην εξυπηρέτηση των Ελλήνων πολιτών.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κυρία Πρόεδρε.

Έλεγα ότι τουλάχιστον σήμερα δεν προσφέρεται το θέμα για σκληρούς αντιπολιτευτικούς τόνους. Άκουσα με περιέργεια τον κ. Λοβέρδο σχεδόν να αδιαφορεί για το θέμα, για το οποίο πιστεύω ότι είναι πάρα πολύ σημαντικό και πολύ σοβαρό.

Κατ’ αρχάς, εγώ θέλω να χαιρετίσω και τις έξι ερωτήσεις που θέτει στην επερώτησή της η Νέα Δημοκρατία. Χαίρομαι γιατί αυτή λέγεται «ουσιαστική κοινοβουλευτική δουλειά». Αν έχει δίκιο ή όχι, μπορούμε να το δούμε. Όμως, πραγματικά πρόκειται για ένα υγιές πεδίο αντιπαράθεσης, όπου αν έχουμε κάνει κάτι λάθος, πρέπει να το διορθώσουμε, ενώ αν δεν το έχουμε κάνει, τότε πρέπει να πούμε τι έχουμε κάνει.

Θέλω να ξεκινήσω θυμίζοντας –διότι οι υψηλοί τόνοι δεν μου αρέσουν- ότι για πρώτη φορά υπάρχει ένα δορυφόρος που εκτοξεύτηκε πριν από μία εβδομάδα και αυτό αποτελεί μία τρανταχτή απόδειξη ότι για χρόνια είχε εγκαταλειφθεί η χώρα σε ό,τι έχει να κάνει με την ψηφιοποίηση, την πληροφορική, την ηλεκτρονική διακυβέρνηση. Αυτό έγινε μόλις πριν από μία εβδομάδα.

Να θυμίσω, επίσης –και κυρίως γιατί οι τόνοι τουλάχιστον από τη Νέα Δημοκρατία ήταν σε άλλο επίπεδο- ότι για να ενταχθείς στο κοινωνικό επίδομα αλληλεγγύης, δεν πας να πιάσεις τον Βουλευτή της γειτονιάς σου, αλλά μπαίνεις σε μία Ηλεκτρονική Πύλη και σου λέει αν το δικαιούσαι ή όχι.

Θα θυμίσω, επίσης, ότι στον εξωδικαστικό συμβιβασμό, η Ηλεκτρονική Πύλη ανοίγει τον Αύγουστο και εκεί κάπου τετρακόσιες χιλιάδες επιχειρηματίες θα δουν αν και πώς μπορούν να ρυθμίσουν τα δάνειά τους, τα χρέη τους, κλπ.

Μου έκανε δε φοβερή εντύπωση που ένα μικρό νησάκι έχει ενεργειακή αυτάρκεια. Θυμάμαι όταν αυτά γίνονταν στη Δανία, πριν από τριάντα χρόνια, και μου κάνει εντύπωση που η Τήλος δείχνει τον δρόμο. Είναι μεγάλη ιστορία. Στηρίζεται από το WWF και από το Πανεπιστήμιο του Πειραιά. Για μένα, είναι ένα γεγονός που κάτι δείχνει.

Για μένα, το θέμα δεν είναι απλώς ενδιαφέρον, αλλά είναι κορυφαίο. Πιο κορυφαίο δεν γίνεται. Θα ήθελα να κάνω μία μικρή παρένθεση και να πω ότι η βιομηχανική επανάσταση που έγινε στις αρχές του προηγούμενου αιώνα ήταν πραγματικά γροθιά στο στομάχι για τους τότε κρατούντες. Δεν είχαν πάρει χαμπάρι τι γινόταν και πολλοί έμπαιναν στα εργοστάσια νύχτα, νομίζοντας ότι θα χάσουν τη δουλειά τους, κατέστρεφαν τις μηχανές και κάτι τέτοια.

Όσον αφορά την πληροφορική, την ψηφιακή επανάσταση, την ηλεκτρονική διακυβέρνηση, που μας αφορά σήμερα, κάποιοι δεν είχαν υποψιαστεί τότε τι ακριβώς γίνεται. Δεν μπορούσαν να φανταστούν ότι με μία συσκευή θα μπορούσες να κάνεις τη δουλειά από το σπίτι σου, να δουλεύεις από το σπίτι σου ή να κάνεις δεκάδες πράγματα.

Θέλω ιστορικά να θυμίσω ότι όταν ο Βιντ Σερφ ένωνε τους οκτώ ογκώδεις υπολογιστές σε μια στρατιωτική βάση του Μέριλαντ, δεν καταλάβαινε κανείς τι γινόταν.

Δύο Έλληνες, όμως, ο Νικ Νεγρεπόντε, ο οποίος ζει ακόμα και είναι πάνω από εβδομήντα πέντε χρονών -έρχεται στην Πάτμο, όπου πάω και εγώ, και βλεπόμαστε καμμιά φορά-, και ο αείμνηστος Μιχάλης Δερτούζος, που είναι από το ίδιο νησί με τον Νικήτα Κακλαμάνη, ήταν οι άνθρωποι που καθιέρωσαν τον δημόσιο χαρακτήρα του διαδικτύου και έκαναν αυτή την επανάσταση προσιτή σε όλον τον πλανήτη. Ήρθε αργότερα ο Τιμ Μπέρνερς Λι, ένας Ευρωπαίος που πήγε στο ΜΙΤ, και έκανε το web, ένα βήμα απίστευτο. Τότε κανείς δεν καταλάβαινε τι έκαναν αυτοί οι άνθρωποι.

Θέλω, λοιπόν, να πω -γιατί είδα τον κ. Λοβέρδο να είναι πολύ οξύς- ότι αυτά δεν έγιναν πριν από έναν χρόνο ούτε πριν από δυόμισι χρόνια, που κυβερνάει ο ΣΥΡΙΖΑ. Ξεκινήσαν κάπου πριν από πενήντα πέντε χρόνια. Άντε στα πρώτα δεκαπέντε δεν πήραμε χαμπάρι, άντε στα πρώτα είκοσι δεν πήραμε χαμπάρι, μετά τι ακριβώς κάναμε; Έρχεται, μάλιστα, ο ίδιος ο Επίτροπος, ο Γιοχάνες Χαν, με συγκεκριμένη επιστολή εκείνη την εποχή και λέει: «Ρε παιδιά, τι κάνετε εσείς εδώ στην Ελλάδα με την ηλεκτρονική διακυβέρνηση;». Χάνουμε 1.200.000.000 ευρώ. Δεν έχουμε κανένα σχέδιο. Δεν έχουμε τίποτα. Δεν υπάρχουμε πουθενά.

Δεν ξέρω πόσο δηλαδή μπορεί να είσαι επιθετικός, όταν δεν έχεις κάνει απολύτως τίποτα. Δεν αναφέρομαι τώρα στη Νέα Δημοκρατία. Είναι μία απάντηση στον Ανδρέα Λοβέρδο. Τον άκουσα. Από το 2007 μέχρι το 2013 δεν μπορούσαμε να απορροφήσουμε κανένα κονδύλι ΕΣΠΑ. Χάσαμε 1.200.000.000 ευρώ από αυτή την ιστορία.

Εγώ πάντως δεν το βλέπω αυτό το πράγμα σαν αντιπαράθεση. Πιστεύω ότι είναι μια ωραία επερώτηση και ότι πρέπει να τη δούμε με σεβασμό. Άκουσα με μεγάλη προσοχή τον Υπουργό -που για εμένα είναι Υπουργείο αιχμής- και θέλω να πω τα εξής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πόσον χρόνο έχω, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελειώσατε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν έχω ένα λεπτό, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας το δίνω.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θέλω να θυμίσω ότι το εθνικό σύστημα ταυτοτήτων, αυτό που απογείωσε την Εσθονία, έχει ψηφιστεί στην ελληνική Βουλή. Το λέω για όσους δεν το θυμούνται.

Είναι στο πρόγραμμα να ψηφιστεί το e-justice -αυτό που βασανίζει δεκαετίες ολόκληρες και θα μπορούσε να έχει λυθεί-, που οι δικαστικές αποφάσεις θα μπορούσαν να παίρνονται το αργότερο σε δεκαπέντε με είκοσι ημέρες. Είναι κάτι που είναι προγραμματισμένο και θα γίνει.

Επίσης, οι δημόσιες συμβάσεις πρέπει να μπούνε και αυτές. Το έχει προαναγγείλει ο αρμόδιος Υπουργός και νομίζω ότι θα γίνει σύντομα.

Θέλω ακόμα να θυμίσω ότι αυτή η Κυβέρνηση έκανε τις «Υπηρεσίες Μιας Στάσης», που ψηφίσαμε πριν από τέσσερις μήνες. Η Όλγα η Γεροβασίλη είχε έρθει εδώ. Για να φτιάξουμε μια επιχείρηση, χρειαζόμασταν πάνω από έξι μήνες και άπειρες υπογραφές. Αυτό δεν ισχύει πια.

Δεν έχω την απαίτηση να έχουμε την online διακυβέρνηση που έχουν στην Αμερική, όπου τα πάντα λειτουργούν με διαφάνεια.

Θέλω να πω έναν καλό λόγο. Το ΠΑΣΟΚ έφτιαξε την ηλεκτρονική συνταγογράφηση, την οποία εγώ ζήταγα είκοσι δύο χρόνια. Ξέρετε ποιοι αντιδρούσαν τότε; Η Αξιωματική Αντιπολίτευση αντιδρούσε. Να μη σας θυμίσω τι γινόταν τότε στο Υπουργείο από τους δικούς σας ανθρώπους. Ο μόνος που στήριζε την ηλεκτρονική διακυβέρνηση -που όντως την έφερε το ΠΑΣΟΚ- ήταν η Νέα Δημοκρατία.

Επίσης, θέλω να πω και για τα ηλεκτρονικά τιμολόγια. Πρέπει να τελειώσουμε με τη διαφθορά.

Επίσης, θέλω να θυμίσω ότι δεν εμπόδισε κανείς τα κόμματα που κυβέρνησαν σαράντα χρόνια για τις ηλεκτρονικές πληρωμές. Μόνο η Τράπεζα της Ελλάδος έδωσε ενάμισι δισεκατομμύριο καινούργια κέρδη από το γεγονός ότι έχουμε αρχίσει πλέον και εμείς και πληρώνουμε με πλαστικό χρήμα.

Χωρίς να θέλω να πάρω άλλον χρόνο, αυτό που θέλω να πω είναι πως πίστευα και πιστεύω ότι η γραφειοκρατία, η διαφθορά και το πελατειακό κράτος τελειώνουν με την ηλεκτρονική διακυβέρνηση, την ψηφιακή εποχή και με όλη αυτή την τεχνολογία.

Θέλω να δώσω ένα παράδειγμα και κλείνω. Η Εσθονία δεν ήταν καν κράτος. Ήταν μια επαρχία των Σοβιετικών Δημοκρατιών. Σήμερα έχει κάνει ένα μεγάλο βήμα στην παγκόσμια κατάταξη των χωρών που έχουν προσαρμοστεί στην ψηφιοποίηση και είναι δέκατη τρίτη χώρα. Το ποσοστό ανεργίας της είναι γύρω στο 6,7%, που είναι ένα σχετικά πολύ καλό ποσοστό.

Έχει δείξει, λοιπόν, τον δρόμο για το πώς ακριβώς πρέπει να προχωρήσουμε, αν θέλουμε πραγματική ανάπτυξη στη χώρα, αν θέλουμε να ξεφύγουμε από τον βρόχο αυτόν και να τελειώσει οριστικά και να μπει η χώρα σε μια καινούργια πορεία. Έχω την αίσθηση ότι η συγκεκριμένη Κυβέρνηση το παλεύει με νύχια και με δόντια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε.

Κύριε Μαυρωτά, έχετε τον λόγο για έξι λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ πολύ, κυρία Πρόεδρε.

Σε έξι λεπτά δεν θα προλάβω, βέβαια, να αναφερθώ στα πιο συγκεκριμένα σημεία της ερώτησης, οπότε επιτρέψτε μου να αναφερθώ στα πιο γενικά της ψηφιακής πορείας της χώρας μας.

Είμαστε ήδη στην εποχή της ψηφιακής επανάστασης, σε μια περίοδο που ο ψηφιακός μετασχηματισμός επεκτείνεται και αλλάζει τα μοντέλα διοίκησης χωρών, επιχειρήσεων, αλλά και τη ζωή των πολιτών. Χώρες που έχουν έγκαιρα αντιληφθεί, έχουν προετοιμαστεί και προσαρμοστεί και κυρίως έχουν προχωρήσει και καινοτομήσει σε διάφορους τομείς του ψηφιακού γίγνεσθαι -ακούσαμε προηγουμένως τον κ. Παπαχριστόπουλο να αναφέρεται στην Εσθονία, που είναι ένα πολύ καλό παράδειγμα-, αποκτούν κι ένα τεράστιο συγκριτικό πλεονέκτημα, το οποίο ωστόσο για να διατηρηθεί θέλει συνεχή προσπάθεια.

Η Ελλάδα, δυστυχώς, και σε αυτό βρίσκεται στις τελευταίες θέσεις των κατατάξεων. Είναι τρίτη από το τέλος μεταξύ των είκοσι οκτώ χωρών της Ευρωπαϊκής Ένωσης, σύμφωνα με τον επικαιροποιημένο δείκτη για το 2017 της Ευρωπαϊκής Επιτροπής για την Ψηφιακή Οικονομία και Κοινωνία.

Προφανώς, η διαμόρφωση αυτής της επίδοσης δεν είναι αποτέλεσμα μόνο της παρούσας διακυβέρνησης του ΣΥΡΙΖΑ, αλλά αποκαλύπτει τις δομικές αδράνειες, τις αποσπασματικές κινήσεις και τις καθυστερημένες πρωτοβουλίες όλων των προηγούμενων κυβερνήσεων.

Ωστόσο, εδώ επιτρέψτε μου να σημειώσω κάτι που συνηθίζει ο ΣΥΡΙΖΑ να λέει, επιρρίπτοντας ευθύνες -και δικαίως σε έναν βαθμό- στους προηγούμενους. Ειδικά στον χώρο της ψηφιακής σύγκλισης το επιχείρημα ότι οι άλλοι κυβερνούσαν σαράντα χρόνια, ενώ εμείς μόνο δυόμισι, δεν μπορεί να ισχύει ευθέως, αναλογικά και γραμμικά. Ό,τι λοιπόν μπορεί να μην έγινε για πολλά χρόνια και για διάφορους λόγους δεν σημαίνει ότι δεν μπορεί να γίνει τώρα, σε λιγότερο χρονικό διάστημα, εκμεταλλευόμενοι τις εξελίξεις και τις δυνατότητες στον ψηφιακό κόσμο. Αρκεί να υπάρχει το πλαίσιο.

Εδώ είναι που το κράτος πρέπει να εκπονεί και προπαντός να υλοποιεί βιώσιμα στρατηγικά σχέδια για τον ψηφιακό μετασχηματισμό των δομών του, των λειτουργιών του και βέβαια του περιβάλλοντος στο οποίο δραστηριοποιούνται όλοι οι παίκτες και οι συμμέτοχοι.

Πλέον έχουμε και αρμόδιο Υπουργείο για την ψηφιακή πολιτική. Το θέμα είναι να μας εξηγήσει τι ακριβώς πράττει στην κατεύθυνση, πρώτον, της κατασκευής εφαρμόσιμων δημόσιων πολιτικών, δεύτερον, στην ανάπτυξη υποδομών και, τρίτον, στην επιτάχυνση των διαδικασιών του ψηφιακού μετασχηματισμού της χώρας.

Η ανάπτυξη κατάλληλου ψηφιακού περιβάλλοντος θα οδηγήσει σε εκμετάλλευση τεχνολογιών αιχμής, όπως είναι το Internet of Things και βέβαια στη διάδοση των smart grids στον τομέα της ενέργειας και στην εμπέδωση της χρησιμότητας της αποκεντρωμένης παραγωγής.

Στη χώρα μας η ανάπτυξη ψηφιακών υποδομών, ειδικά στις τηλεπικοινωνίες, μπορεί να συμβάλει δραστικά στην αποκέντρωση, καθότι αμβλύνονται τα μειονεκτήματα των απομακρυσμένων περιοχών και κατ’ επέκταση μπορεί να δοθεί μια ένεση τόνωσης για την περιφερειακή ανάπτυξη.

Η ψηφιακή εποχή σίγουρα θέλει υποδομές, θέλει όμως και ανθρώπινο δυναμικό. Ανθρώπινο δυναμικό, ανθρώπινο κεφάλαιο η χώρα μας έχει. Έχει άριστους, καλά καταρτισμένους επιστήμονες και τεχνικούς σε όλο το φάσμα των ψηφιακών τεχνολογιών, συστημάτων και εφαρμογών. Οι νέοι μας, όμως, φεύγουν στο εξωτερικό και αυτή η διαρροή εγκεφάλων, αυτή η διαρροή διανοητικού κεφαλαίου αναδεικνύει στον μέγιστο βαθμό την ανάγκη επιτάχυνσης διαμόρφωσης του κατάλληλου πλαισίου συνθηκών, ώστε να ευδοκιμήσουν επιχειρήσεις οι οποίες θα στηριχθούν σε αυτούς τους νέους επιστήμονες.

Θα πρέπει να κάνουμε επιτέλους κάτι και να κρατήσουμε τα νέα παιδιά εδώ, παρά να είμαστε απλοί παρατηρητές και να θρηνούμε για το brain drain. Για παράδειγμα, η αξιοποίηση των όλο και πλουσιότερων ανοικτών και δημόσιων δεδομένων μπορεί να δημιουργήσει ένα ολόκληρο νέο πεδίο για νέους επιστήμονες, οι οποίοι να ασχολούνται με αντίστοιχες εφαρμογές διαχείρισης και παρουσίασής τους.

Τα πολλαπλασιαστικά οφέλη όλων αυτών θα δώσουν έναυσμα και στην καινοτομία και στη δημιουργία μικρών δυναμικών startups. Να, λοιπόν, που και εδώ η παιδεία και όλες οι βαθμίδες εκπαίδευσης παίζουν καίριο ρόλο. Να ξεκινήσουμε από τα πρώτα χρόνια των παιδιών στο σχολείο, να δώσουμε ξανά ώθηση στο ψηφιακό σχολείο, που, εκτός από την πρώτη επαφή των μαθητών με τις νέες τεχνολογίες, συνεισφέρει και αμβλύνει τις εκπαιδευτικές ανισότητες.

Ελπίζω, επιτέλους, να επιταχύνει σε αυτόν τον τομέα η Κυβέρνηση, με συνεργασία των Υπουργείων Ψηφιακής Πολιτικής και Παιδείας. Αρκεί βέβαια να μην πιστεύετε κι εσείς ότι τα τεχνολογικά μέσα αποστειρώνουν τη διδακτική σχέση, την εξαϋλώνουν, τείνοντας τελικά να την καταργήσουν, όπως έλεγε ο πρώτος Υπουργός Παιδείας της διακυβέρνησής σας, ο κ. Μπαλτάς, αλλά κι άλλοι σύντροφοί σας, όταν αναφέρονται σε θέματα τεχνολογίας στην Επιτροπή Μορφωτικών Υποθέσεων.

Η δημιουργία και κουλτούρα εκπαίδευσης για τους πολίτες από το δημοτικό μέχρι την τριτοβάθμια εκπαίδευση, μέσα από νέες τεχνολογίες ή τη διά βίου μάθηση, είναι στόχος που θα έπρεπε να έχει απασχολήσει την πολιτεία εδώ και πολλά χρόνια.

Επειδή μου αρέσει να μιλάω και να αναφέρομαι σε παραδείγματα, ας δούμε πώς τα κατάφεραν χώρες που θεωρητικά δεν είχαν το ψηφιακό προβάδισμα σε σχέση με εμάς, χώρες οι οποίες έχουν σημειώσει σημαντική πρόοδο τα τελευταία χρόνια, όπως Τσεχία, Σλοβενία, Λετονία, Σλοβακία ή Εσθονία, το καλό παράδειγμα. Μάλιστα, η Σλοβενία και η Σλοβακία σημείωσαν το μεγαλύτερο άλμα προόδου στον δείκτη «DESI» για το 2017, με αύξηση άνω των επτά εκατοστιαίων μονάδων κατά το τελευταίο έτος. Άραγε, αυτοί γιατί τα καταφέρνουν;

Σύμφωνα με μελέτες, η βελτίωση της ψηφιακής ωριμότητας της Ελλάδας μέχρι το 2021 θα μπορούσε να οδηγήσει σε ενίσχυση του ελληνικού ΑΕΠ από 2,6% έως 4%, ισοδυναμώντας με αύξηση του ελληνικού ΑΕΠ έως το 2021 κατά 4,9 δισεκατομμύρια έως 7,6 δισεκατομμύρια ευρώ. Αυτή η πρόσθετη ανάπτυξη της οικονομίας μπορεί να ανασχέσει, όπως προαναφέραμε, το λεγόμενο brain drain και να δημιουργήσει, όπως λέει η πρόσφατη μελέτη του ΣΕΒ, κατ’ ελάχιστον πενήντα χιλιάδες νέες θέσεις εργασίας.

Η χώρα μας, λοιπόν, πρέπει να συγκλίνει με τις υπόλοιπες ευρωπαϊκές χώρες και η ψηφιακή σύγκλιση είναι μια από τις πιο απαραίτητες προϋποθέσεις.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για την ακρίβεια του χρόνου.

Τον λόγο έχει ο κ. Μάριος Κάτσης από τον ΣΥΡΙΖΑ.

**ΜΑΡΙΟΣ ΚΑΤΣΗΣ:** Ευχαριστώ, κυρία Πρόεδρε.

Θα μου επιτρέψετε να μιλήσω λίγο για ένα θέμα, στο οποίο αναφέρθηκε ο κ. Λοβέρδος και η Δημοκρατική Συμπαράταξη, το οποίο ήταν εκτός ημερήσιας διάταξης και αφορά τους συμβασιούχους. Θα ήθελα να πω και στον κ. Λοβέρδο και στη Δημοκρατική Συμπαράταξη, αλλά και γενικά στις κυβερνήσεις που κυβέρνησαν τα προηγούμενα χρόνια, ότι στο Ελεγκτικό Συνέδριο για το θέμα των συμβασιούχων δεν προσέφυγε η Κυβέρνηση. Προσέφυγε η Κεντρική Ένωση Δήμων Ελλάδος, εκτός κι αν ο Πατούλης είναι ΣΥΡΙΖΑ και δεν το ξέρω. Αυτό είναι το πρώτο.

Δεύτερον, η Κυβέρνηση είναι με το πλευρό των εργαζομένων και θα αξιοποιήσει αυτή την απόφαση του Ελεγκτικού Συνεδρίου και θα τροποποιήσει όλες τις απαραίτητες διατάξεις, προκειμένου να μην υπάρξει ούτε μια μέρα που θα είναι απλήρωτοι οι συμβασιούχοι, αλλά και να λήξει οριστικά αυτό το καθεστώς ομηρίας που κρατούσαν και συντηρούσαν οι προηγούμενες κυβερνήσεις, προκειμένου να διατηρούν πολιτικά οφέλη σε κάθε εθνική εκλογή.

Επίσης, νομοθετικό σώμα -και απευθύνομαι ξανά στη Δημοκρατική Συμπαράταξη-, δεν είναι το Εθνικό Συμβούλιο Ραδιοτηλεόρασης. Νομοθετικό σώμα είναι η Βουλή, το Κοινοβούλιο.

Άρα, λοιπόν, η τροποποίηση που έγινε στο περασμένο νομοσχέδιο από τον Υπουργό Ψηφιακής Πολιτικής, σχετικά με την ποιότητα του σήματος των καναλιών που θα εκπέμπεται, είναι πρωτοβουλία της Κυβέρνησης. Και αυτή πρέπει να είναι. Δεν καταλαβαίνω, δηλαδή, γιατί θα πρέπει το Κοινοβούλιο και η εκτελεστική εξουσία να νομοθετεί υπό την αίρεση του Εθνικού Συμβουλίου Ραδιοτηλεόρασης. Δεν το καταλαβαίνω αυτό το πράγμα.

Όπως, επίσης, δεν καταλαβαίνω πώς μπορούμε να συγχέουμε πράγματα και καταστάσεις. Δηλαδή, εμείς να μη νομοθετήσουμε τη δυνατότητα οι σταθμοί που θα αδειοδοτηθούν και θα εκπέμπονται στην ελεύθερη λήψη και εκπομπή να είναι υψηλής ευκρίνειας, δηλαδή high definition; Προς τα εκεί πάει η τεχνολογία. Μετά θα υπάρξει και νέα τεχνολογία, η οποία θα υποκαταστήσει τη high definition και θα υπάρξει extra high definition και ούτω καθεξής. Τι θα κάνουμε εμείς; Θα πισωγυρίζουμε;

Ας μπω στο κύριο θέμα της συζήτησης. Θα ήθελα να ξεκινήσω με αβρότητα, εκφράζοντας ειλικρινείς ευχαριστίες στην Αξιωματική Αντιπολίτευση, που με την πρωτοβουλία της για τη σημερινή επίκαιρη επερώτηση δίνει τη δυνατότητα στην Κυβέρνηση να ξεδιπλώσει τη βεντάλια της ψηφιακής πολιτικής και να δώσει τη δυνατότητα στους πολίτες να κρίνουν την τεράστια ποιοτική διαφορά, συγκριτικά με τις προηγούμενες κυβερνήσεις στον τομέα αυτόν.

Αναλύοντας την επερώτηση της Νέας Δημοκρατίας, για την οποία πραγματοποιείται και η σημερινή συζήτηση, βλέπω ότι επικαλύπτει την έρευνα της «DESI» για το 2017, η οποία κατατάσσει τη χώρα μας εικοστή έκτη ανάμεσα στους είκοσι οκτώ ως προς τις επιδόσεις στην ψηφιακή τεχνολογία.

Αυτό που βέβαια δεν αναφέρει η Αξιωματική Αντιπολίτευση στην επερώτηση είναι ότι, σύμφωνα με την εν λόγω έρευνα, βελτιώσαμε σημαντικά τους δείκτες διείσδυσης στην ψηφιακή τεχνολογία κατά 8,6%, σε σχέση με την περασμένη χρονιά.

Ένα δεύτερο στοιχείο, που σκοπίμως δεν αναφέρετε, είναι ότι και το 2014 και το 2015 πάλι εικοστοί έκτοι ήμασταν στους είκοσι οκτώ. Εκτός και αν το μετράτε ανάποδα, ότι ήμασταν δεύτεροι, αλλά από το τέλος. Όμως, μία η άλλη είναι. Άρα δεν υφίσταται η ισχυριζόμενη από μέρους σας δήθεν επιδείνωση της κατάστασης.

Οι διαχρονικές όμως κακές επιδόσεις της χώρας -και δεν το κρύβουμε αυτό- στον συγκεκριμένο τομέα υφίστανται. Αυτές ακριβώς οι επιδόσεις σε συνδυασμό με τον μακρύ δρόμο που έπρεπε να διανύσει η ελληνική Κυβέρνηση, ώστε να καλύψει την ουσιαστική απραξία χρόνων, ήταν η αιτία που ώθησε για πρώτη φορά την κυβέρνηση στην ιστορία του τόπου να συστήσει το Υπουργείο Ψηφιακής πολιτικής.

Η δημιουργία αυτή ήταν επιβεβλημένη, καθώς η Εθνική Στρατηγική για την Ψηφιακή Πολιτική δεν μπορούσε να προχωρήσει διαφορετικά. Η βαρύτητα, λοιπόν, που δείχνει η Κυβέρνηση στον συγκεκριμένο τομέα είναι δεδομένη και αδιαμφισβήτητη. Όπως δεδομένη και αδιαμφισβήτητη είναι και ανυπαρξία κεντρικού σχεδιασμού από τις προηγούμενες κυβερνήσεις.

Πού μας οδήγησε αυτή η ανυπαρξία; Μας οδήγησε στον πολυκερματισμό των ψηφιακών συστημάτων που ήταν απαραίτητα για την λειτουργία του δημόσιου τομέα. Μας οδήγησε σε έναν πολυκερματισμό, που εξυπηρετούσε μόνο τις εταιρείες που προμήθευαν τα συστήματα αυτά, αφού δούλευαν με τεράστιο περιθώριο κέρδους και ουδόλως εξυπηρετούσαν τον σκοπό για τον οποίον αυτά προμηθεύονταν. Παρά το υψηλότατο τίμημα για τα δημόσια ταμεία, η τακτική αυτή διατηρούσε εξαιρετικά χαμηλά την αποδοτικότητά τους, εξαιτίας της πληθώρας διαφορετικών εφαρμογών, η οποία δημιουργούσε ασυμβατότητες. Αιτία φυσικά ξανά ήταν η έλλειψη Εθνικής Ψηφιακής Στρατηγικής.

Σας προτρέπω δε στο σημείο αυτό, κύριε Υπουργέ, να ψάξετε εκτενώς τις εργολαβίες της περιόδου 2007-2013, που αφορούσαν στην προμήθεια συστημάτων ψηφιακής πολιτικής, και σας διαβεβαιώ από το Βήμα αυτό ότι θα βρείτε μέσα πράματα και θάματα. Θα πρέπει να μάθουν επιτέλους και οι πολίτες πόσο κόστισαν στον ελληνικό λαό και ποια η προσφορά τους στο δημόσιο συμφέρον. Θα έχει πραγματικά πολύ μεγάλο ενδιαφέρον.

Η Αξιωματική Αντιπολίτευση κάνει ότι γεννήθηκε χθες, αποποιούμενη την κυβερνητική της ανεπάρκεια, τα αποτελέσματα της οποίας τρέχουμε να καλύψουμε εμείς σήμερα. Παρ’ όλα αυτά, χαίρομαι που πραγματοποιείται σήμερα η συζήτηση για έναν τόσο σοβαρό κλάδο, που επηρεάζει μια σειρά από δείκτες της εθνικής οικονομίας.

Πάμε, όμως, παρακάτω. Όσον αφορά στα ευζωνικά δίκτυα και την άρση της ψηφιακής απομόνωσης, θέλω να πω ότι για μας δεν είναι ένα απλά τεχνολογικό ζήτημα ψηφιακής σύγκλισης και ικανοποίησης κάποιων δεικτών, αλλά είναι ένα βαθιά δημοκρατικό ζήτημα.

Με την παρέμβαση της πολιτείας και την υλοποίηση του «Rural Broadband», τα δίκτυα υψηλής ταχύτητας φτάνουν πλέον σε περιοχές όπου από μόνη της η ιδιωτική πρωτοβουλία δεν θα επένδυε ποτέ, γιατί δεν παρουσίαζαν εμπορικό ενδιαφέρον.

Αυτό που μας ενδιαφέρει συνοψίζεται σε αυτό που είπε και ο Υπουργός στην ομιλία του πολύ εύστοχα «θέλουμε το αύριο σήμερα και για όλους». Όχι πολίτες δύο ταχυτήτων, όχι αποκλεισμούς. Δίκαιη ανάπτυξη με μέριμνα σε όσους έχουν ανάγκη στη βάση της ισοπολιτείας και της μείωσης των κοινωνικών ανισοτήτων. Πρόσβαση όλων των πολιτών στις νέες τεχνολογίες, στις εφαρμογές και στις ευρυζωνικές ταχύτητες υψίρρυθμων δικτύων.

Παράλληλα, το νομοσχέδιο για τα υψίρρυθμα δίκτυα ηλεκτρονικών επικοινωνιών, που φέραμε και ψηφίστηκε με ευρεία συναίνεση στη Βουλή, στόχευε στη μείωση του κόστους εγκατάστασης ευρυζωνικών δικτύων και σε αποκατάσταση των νομικών κενών για την περαίωση εργασιών στις επικοινωνίες, όπως ο συντονισμός των φορέων και άλλα, και αποτέλεσε ένα ισχυρό σήμα προς την επιχειρηματική κοινότητα για επενδύσεις στη χώρα στον τομέα αυτόν.

Όπως πολύ καλά θα γνωρίζετε, μεγάλα επενδυτικά projects, τα οποία αφορούν την ανάπτυξη και την αναβάθμιση δικτύων νέας γενιάς έχουν ανακοινωθεί από ισχυρούς παίκτες της αγοράς τηλεπικοινωνιών και ετοιμάζονται να τρέξουν τα επόμενα χρόνια, ενώ δημιουργούνται και θέσεις εργασίας υψηλής ειδίκευσης.

Ευτυχώς για την Ελλάδα έχουμε πληθώρα νέων επιστημόνων στον κλάδο αυτό και ψάχνουν μια ευκαιρία για να ξεδιπλώσουν τις δυνατότητες και το ταλέντο τους. Projects δισεκατομμυρίων φέρνουν πολύ υψηλές ταχύτητες σύνδεσης και ανοίγουν νέους δρόμους για το αύριο της ελληνικής οικονομίας και κοινωνίας. Ενδεικτικά, ο ΟΤΕ ανακοίνωσε 1 δισεκατομμύριο την επόμενη τετραετία, 500 εκατομμύρια η «VODAFONE», 500 εκατομμύρια η «WIND» και επένδυση 500 εκατομμυρίων η «FORTHNET» σε συνεργασία με τη ZTE, μετά το πρόσφατο ταξίδι και του Υπουργού στην Κίνα.

Τα ποσά, όπως αντιλαμβάνεστε, είναι πολύ μεγάλα και τα οφέλη για την οικονομία είναι πολλαπλασιαστικά.

Κυρίες και κύριοι συνάδελφοι, υπάρχει και το κοινωνικό κομμάτι της ανάπτυξης των ψηφιακών τεχνολογιών, στο οποίο θέλω να σταθώ γιατί αποτελεί προτεραιότητα για εμάς. Το Υπουργείο προωθεί δράσεις, οι οποίες απαιτούν την προσοχή μας. Μια τέτοια δράση είναι η δωρεάν δορυφορική πρόσβαση για τους κατοίκους των απομακρυσμένων περιοχών της χώρας μας στους ελληνικούς ψηφιακούς τηλεοπτικούς σταθμούς ελεύθερης λήψης.

Το ότι υπάρχουν συμπολίτες μας -και μάλιστα πολλοί- που ανοίγουν τις τηλεοράσεις τους και βλέπουν «μαύρο», οφείλεται σε εσάς, κύριοι της Νέας Δημοκρατίας. Σε εσάς οφείλεται και στην τερατώδη σύμβαση που υπογράψατε με τη «DIGEA», η οποία δεσμεύει το ελληνικό δημόσιο, σχετικά με τη γεωγραφική αλλά και την πληθυσμιακή κάλυψη. Δηλαδή σε ένα χωριό που έχει δέκα κατοίκους και δεν εμπίπτει να αλλάξει τόσο δραματικά το ποσοστό της κάλυψης η σύμβαση να είναι νόμιμη.

Χαίρομαι, όμως, γιατί και στον κοινοβουλευτικό έλεγχο νωρίτερα, σε επίκαιρη ερώτηση είδαμε τον Υπουργό να απαντά. Όπως πολύ εύστοχα κάνει το τελευταίο διάστημα το Υπουργείο με το να επιδοτεί τον εξοπλισμό για δωρεάν πρόσβαση των κατοίκων στην ψηφιακή τηλεόραση, σε εθνικά ευαίσθητες αλλά και απομακρυσμένες και ξεχασμένες περιοχές, να το επεκτείνει σταδιακά και στο μέτρο του δυνατού για όλες τις λευκές περιοχές που υπάρχουν σε όλη τη χώρα και όπου υπάρχουν αυτά τα προβλήματα, όπως και στον νομό μου στη Θεσπρωτία στα χωριά Μόρφι, στους Σπαθαραίους, αλλά και στα χωριά της Μουργκάνας που ανέφερε νωρίτερα και ο συνάδελφος της Νέας Δημοκρατίας που είμαστε από τον ίδιο νομό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κάτση, ολοκληρώστε παρακαλώ.

**ΜΑΡΙΟΣ ΚΑΤΣΗΣ:** Τελειώνω, κυρία Πρόεδρε.

Για μας δεν υπάρχουν πολίτες δύο κατηγοριών. Στηρίζουμε και παλεύουμε μαζί με αυτή την Κυβέρνηση, ώστε οι εποχές των πατρικίων και των πληβείων να τελειώσουν. Το ψηφιακό παρόν και μέλλον της χώρας μας είναι ένα θέμα που δεν σηκώνει μικροπολιτικές σκοπιμότητες. Γνωρίζουμε καλά ότι, αν η χώρα μείνει πίσω στις ψηφιακές τεχνολογίες, δεν θα μπορέσει να διεκδικήσει μια καλή θέση στον ευρωπαϊκό και παγκόσμιο καταμερισμό του μέλλοντος, όπως αυτός διαμορφώνεται με ταχύτατους ρυθμούς.

Γνωρίζουμε, επίσης, ότι μπροστά μας έχουμε ένα πεδίο σχεδόν ανέγγιχτο από όλες τις προηγούμενες κυβερνήσεις. Η υστέρηση αυτή τη στιγμή της χώρας να φτάσει στο επίπεδο των εταίρων της, με σκληρή δουλειά και προσπάθεια, με μέθοδο, με επιμονή, με στρατηγική, θα ψαλιδίσει τις διαφορές και θα ανοίξει νέες δυνατότητες με απεριόριστα κέρδη για την ελληνική κοινωνία.

Πάνω απ’ όλα, όμως, επειδή όλοι γνωρίζουμε ότι η χώρα μας διαθέτει ανθρώπινο δυναμικό, σε ένα τέτοιο ανθρώπινο δυναμικό που να μπορεί να στηρίξει την ανάπτυξη ψηφιακών τεχνολογιών και εφαρμογών, να καινοτομήσει αλλά και να πρωτοστατήσει ακόμα, οφείλουμε να εξασφαλίσουμε τα απαραίτητα εργαλεία, ένα ασφαλές περιβάλλον, ώστε απρόσκοπτα να εργαστεί, εκμεταλλευόμενο τα συγκριτικά του πλεονεκτήματα, στην υψηλή εξειδίκευση και την έρευνα. Γι’ αυτούς ακριβώς τους λόγους η ψηφιακή πολιτική έχει σημαίνοντα ρόλο στην προσέγγισή μας, τόσο για την παραγωγική ανασυγκρότηση της χώρας και τη δημόσια διοίκηση όσο και για την καθημερινότητα του πολίτη.

Κλείνοντας θέλω να πω, κύριε Υπουργέ, ότι είμαι βέβαιος πως το αύριο θα το κατακτήσουμε σήμερα και για όλους τους πολίτες, με όραμα, άρση των αποκλεισμών και καταπολέμηση των στρεβλώσεων που επέφερε ο κρατικοδίαιτος παρασιτισμός και οι πολιτικοί του εκφραστές όλα αυτά τα χρόνια.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είχαμε διπλασιασμό του χρόνου ομιλίας σας, κύριε Κάτση. Μη μείνουμε μόνο με τον Υπουργό μετά!

Κυρία και κύριοι συνάδελφοι, η Βουλευτής κ. Άννα - Μισέλ Ασημακοπούλου ζητεί άδεια για μετάβαση στο εξωτερικό και συγκεκριμένα στη Γαλλία, για το χρονικό διάστημα από 25 Ιουνίου έως 29 Ιουνίου 2017.

Επίσης, ο Βουλευτής κ. Γεώργιος Κουμουτσάκος ζητεί άδεια απουσίας στο εξωτερικό για προσωπικούς λόγους, στις 26 Ιουνίου και 27 Ιουνίου 2017.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τις ζητηθείσες άδειες.

Θα δώσω τώρα τον λόγο στην κ. Ασημακοπούλου, η οποία έχει πέντε λεπτά για τη δευτερολογία της και μετά θα πάρει τον λόγο για τρία λεπτά ο κ. Στύλιος.

Ορίστε, κυρία Ασημακοπούλου, έχετε τον λόγο.

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ:** Κυρία Πρόεδρε, φαντάζομαι ότι λόγω της σημασίας του θέματος θα τύχω και μιας σχετικής ανοχής από σας, όπως και ο Κοινοβουλευτικός Εκπρόσωπος της Πλειοψηφίας.

Ο Υπουργός έθιξε πολλά θέματα. Θα αντισταθώ στο να φύγω εκτός θέματος και θα μείνω σε αυτά που είναι της επίκαιρης επερώτησης, κύριε Υπουργέ και θα σας απαντήσω και σε σας και στον Κοινοβουλευτικό Εκπρόσωπο.

Θα ξεκινήσω με αυτό που λέτε για το DESI, το οποίο ειλικρινά με θλίβει που το λέτε, γιατί όχι μόνο είναι μια τρανταχτή ανακρίβεια, αλλά εκτός αυτού –πώς να σας το πω;- με προσβάλλει που βάζετε τόσο χαμηλά τον πήχη.

Επικαλείστε 8,57% αύξηση σε έναν συγκεκριμένο δείκτη. Έχω εδώ το σχετικό έγγραφο για τα Πρακτικά και θα το καταθέσω μόλις ολοκληρώσω.

Όντως είμαστε εικοστοί έκτοι στη συνδεσιμότητα. Ήμασταν το 2016 και είμαστε και το 2017. Δεν έχει αλλάξει η θέση μας. Πήγαμε από το νούμερο 0,35 στο νούμερο 0,38. «Ουάου!», που θα έλεγε και ο κ. Βαρουφάκης! Αυτό είναι το 8,35%, το οποίο επικαλείστε! Θέλω με αυτό να σας καταδείξω πόσο πραγματικά γελοίο είναι αυτό το οποίο λέτε και λυπηρό συνάμα, το ότι δέχεστε ο επίτροπος να μας δίνει συγχαρητήρια που μείναμε εικοστοί έκτοι και ανεβήκαμε λίγο πιο πάνω από τον πάτο. Γιατί αυτό συζητάμε.

Στην ενσωμάτωση της ψηφιακής τεχνολογίας ήμασταν εικοστοί πέμπτοι και πέσαμε στο είκοσι τρία. Είμαστε εικοστοί τρίτοι, χάσαμε δύο θέσεις. Όμως, σε σχέση με τα άλλα κράτη ανεβήκαμε 14,5%. Συγχαρητήρια!

Παρακαλώ πάρα πολύ, ιδίως όταν συζητάμε διεθνώς, να μην επιτρέπουμε να μας εξευτελίζουν χώρες, όπως αυτή που εκπροσωπεί ο κύριος επίτροπος, που έχουν κάνει άλματα στη ψηφιακή τεχνολογία και να μας λένε μπράβο γιατί καταφέραμε να ανέβουμε λίγο πάνω από τον πάτο. Και το λέω με πλήρη συναίσθηση και των ευθυνών που υπάρχουν διαχρονικά για τη θέση στην οποία βρισκόμαστε αλλά, όπως είπα πριν στον Υπουργό, κοιτάζουμε μπροστά.

Καταθέτω για τα Πρακτικά το έγγραφο για τον δείκτη DESI.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στο δεύτερο το οποίο είπε ο κύριος Υπουργός. Μίλησε για την ένταξη του κ. Δασκαλάκη από 23-1-2015 για τις υπηρεσίες ψηφιακού τηλεοπτικού σήματος στις περιοχές της Περιφέρειας Βορείου Αιγαίου και σε περιοχές της Περιφέρειας Ανατολικής Μακεδονίας - Θράκης. Μάλιστα, στις 23-1-2015.

Μας μέμφεστε, για να καταλάβω, διότι ο κρατικός μηχανισμός λειτουργούσε παραμονές εκλογών; Να μου πείτε ότι δεν εντάξαμε το έργο, ότι τα αφήσαμε όλα για να τα βρείτε χύμα, αυτό είναι μια κανονική κριτική.

Καταθέτω για τα Πρακτικά τις αποφάσεις ένταξης.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας μέμφεστε, διότι φροντίσαμε το έργο να ενταχθεί και μας λέτε ότι δεν μας ενδιαφέρουν οι ανισότητες; Προφανώς, μας ενδιαφέρουν οι ανισότητες. Ορίστε, και η περιγραφή του έργου βρίσκεται σε αυτά τα οποία κατέθεσα στα Πρακτικά. Το ίδιο πράγμα προσπαθούσαμε να κάνουμε.

Τώρα -δεν κατάλαβα, κύριε Υπουργέ- έρχεστε και υπερασπίζεστε τι; Εγώ έχω εδώ την απένταξη αυτού του έργου στις 8-5-2015 από τον προκάτοχό σας Υπουργό, υπεύθυνο για την γραμματεία, τον κ. Σπίρτζη. Στις 8-5-2015. Αυτό είναι μια ανάκληση απόφασης ένταξης όχι μόνο αυτού του έργου. Εδώ έχει έναν πίνακα, κύριε Υπουργέ. Φαντάζομαι ότι τον έχετε δει. Ξέρετε πόσα έργα απεντάχθηκαν; Απεντάχθηκαν εκατόν είκοσι έργα μεταξύ των οποίων και αυτά τα δύο.

Το καταθέτω για τα Πρακτικά.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι μας λέτε; Μας λέτε ότι χαίρεστε που τα συγκεκριμένα έργα τώρα χρηματοδοτούνται από το αποθεματικό της ΕΕΤΤ; Το αποθεματικό της ΕΕΤΤ προέρχεται και από κρατική χρηματοδότηση και βεβαίως και από τους παρόχους. Αυτά, όμως, τα λεφτά κάπου αλλού θα πήγαιναν. Και αυτά τα οποία απεντάχθηκαν, απεντάχθηκαν λόγω ιδεοληψίας και ατζέντας του προκατόχου σας -το ξέρετε πάρα πολύ καλά-, ο οποίος έκανε μια λυσσαλέα επίθεση στη «DIGEA», που επαναλαμβάνει και στη ρητορική του ο Κοινοβουλευτικός σας Εκπρόσωπος σήμερα, και που κατέληξε από τον εισαγγελέα να μπει στο συρτάρι.

Και ήρθατε εσείς και λέτε: «Ωχ, τώρα τι κάνω για να καλύψω την υπόλοιπη Ελλάδα; Τι κάνω;» Και φτιάξατε ένα έργο το οποίο, όπως είπε και ο συνάδελφος κ. Κουμουτσάκος, πριν έχει πολύ μεγαλύτερο προϋπολογισμό, μικρότερη κάλυψη και τα κοινοτικά χρήματα που είχαμε εμείς εξασφαλίσει, που μας μέμφεστε, προεκλογικά χάθηκαν. Αυτή είναι η πραγματικότητα. Εμείς, όμως, δεν σας λέμε να μην κάνετε το έργο.

Και εν τέλει, για να συνεννοηθούμε, δεν συζητάμε για το αν πρέπει να υπάρχουν ανισότητες στη ψηφιακή πολιτική. Μη μας το λέτε αυτό. Αυτό είναι γελοίο. Συζητάμε για το πώς, όχι για το τι, όχι για τον στόχο. Ο στόχος, βεβαίως, είναι να υπάρχει η μέγιστη δυνατή πληθυσμιακή κάλυψη με το ελάχιστο κόστος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, θα ήθελα την ανοχή σας για δύο λεπτά.

Συζητάμε, πρώτον, για το αν αυτό θα γίνεται με μια ιδεοληψία, η οποία είναι κατά της ιδιωτικής πρωτοβουλίας των ΣΔΙΤ και της επιχειρηματικότητας η οποία βοηθάει προς αυτή την κατεύθυνση και ποιο είναι το επίπεδο ικανότητας στην υλοποίηση αυτού του πράγματος. Γι’ αυτό και ρώτησα για την επιτροπή Καρανίκα.

Επίσης, να ξέρετε ότι όταν μιλάτε για την αιρεσιμότητα και όταν μιλάτε για το δικό μας ιστορικό, καλά κάνετε και αναφέρεστε στο παρελθόν. Δεν είπα «καθόλου». Υπάρχουν τεκμήρια, όμως, από τη δική μας την περίοδο. Τεκμήρια. Τι ακριβώς;

Τα καταθέτω για τα Πρακτικά, το έχω ξανακάνει.

Πάρτε σας παρακαλώ, κύριε Υπουργέ, τους πίνακες, οι οποίοι έχουν και την περιγραφή των έργων «Superfast Broadband» και «Rural Extension» και έχουν και τις προθεσμίες, κάτι το οποίο δεν αμφισβητείται. Αυτές είναι τωρινές. Το 2019 θα πέσουν λεφτά στην αγορά.

Πάρτε, επίσης, τα έργα του ΕΣΠΑ, όπως εμείς τα παραλάβαμε το 2012 και δείτε τι παραδώσαμε το 2015. Το ισοζύγιο είναι συν. Σας προκαλώ και σας έχω ρωτήσει επανειλημμένως και με συγκεκριμένη κοινοβουλευτική ερώτηση: καταθέστε και εσείς στα Πρακτικά, ποια είναι τα καινούργια έργα τα οποία έχετε εντάξει, ποιος είναι ο προϋπολογισμός τους και πότε θα γίνουν.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σας παρακαλώ μη λαϊκίζετε με αναφορές σε ακραία παραδείγματα, όπως αυτό για το σύστημα του νοσοκομείου κ.λπ.. Θίξατε ένα σημαντικό θέμα –για να μη χρησιμοποιήσω ξένο όρο- το θέμα της διαλειτουργικότητας των πληροφοριακών συστημάτων στο δημόσιο. Είναι κορυφαίο θέμα. Μπορείτε αντί να το θίγετε με λαϊκίστικους όρους, για το τι γινόταν στο νοσοκομείο και να λέτε αυτά τα πράγματα τα εύπεπτα, τα λαϊκά, να μας πείτε τι θα κάνετε για τη διαλειτουργικότητα; Να μας πείτε τι θα κάνετε με το θέμα αυτό. Πώς σκοπεύετε εσείς να προχωρήσετε;

Κλείνω, κύριε Υπουργέ, λέγοντας ότι και για την αναθεώρηση του εθνικού σχεδίου και για όλα όσα σχεδιάζετε, εμείς θα εξακολουθήσουμε να έχουμε θετική διάθεση, αλλά τελικά βοηθήστε μας και εμάς, γιατί τελικά μετράνε οι πράξεις και όχι τα λόγια. Res, non verba, κύριε Υπουργέ.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Γεώργιος Στύλιος για τρία λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κυρία Πρόεδρε.

Κύριε Υπουργέ, έκανα λόγο στην πρωτολογία μου ότι τα προβλήματα μας ξεπερνούν και ότι οι εξελίξεις θα μας ξεπεράσουν –εάν δεν το έχουν κάνει ήδη- και δεν εξαρτώνται από εμάς.

Η πραγματική πρόκληση για την καινοτομία είναι να γίνει εφαρμόσιμη και αξιοποιήσιμη εμπορικά. Τα πανεπιστήμιά μας παράγουν συνεχώς άριστες επιστημονικές δημοσιεύσεις, οι οποίες τυγχάνουν μεγάλης αναγνώρισης. Παρ’ όλα αυτά, δεν κατορθώνουν να αξιοποιήσουν εμπορικά την ερευνητική δραστηριότητα και τα ερευνητικά αποτελέσματα των μελών τους, κάτι που θα μπορούσε να τους επιτρέψει να έχουν έσοδα που σταδιακά θα αυξάνονται και θα συνεισφέρουν στον προϋπολογισμό τους.

Η αξιοποίηση της έρευνας είναι μία πολύ διαφορετική διαδικασία από την ίδια την έρευνα, ενώ τα μέλη της πανεπιστημιακής και ερευνητικής μας κοινότητας είναι προετοιμασμένα για τη διδασκαλία και την έρευνα, δεν διαθέτουν ωστόσο την απαραίτητη εμπειρία για την αξιοποίηση των ερευνητικών τους αποτελεσμάτων.

Δεν θέλω να είμαι άδικος μαζί σας. Προφανώς, το πρόβλημα του ψηφιακού αναλφαβητισμού και της καινοτομίας είναι μεγάλο και δεν αφορά μόνο το δικό σας Υπουργείο. Αφορά το Υπουργείο Παιδείας, τα παραγωγικά Υπουργεία, το Υπουργείο Ανάπτυξης, το Υπουργείο Οικονομίας. Εμπλέκονται μια σειρά άλλων φορέων. Αφορά την οικονομική πολιτική, τη δημοσιονομική πολιτική, αφορά το πώς το φορολογικό μας πλαίσιο ενισχύει την επιχειρηματικότητα.

Εμείς, η Νέα Δημοκρατία, ως κόμμα εξουσίας και ως Αξιωματική Αντιπολίτευση, έχουμε καταθέσει στον δημόσιο διάλογο τις προτάσεις και τις θέσεις μας. Ο Πρόεδρός μας μάλιστα πριν λίγες μέρες, ο Κυριάκος Μητσοτάκης, μίλησε στο συνέδριο του ΣΕΒ για τις προτάσεις μας για την ψηφιακή πολιτική. Είμαι σίγουρος ότι τις γνωρίζετε.

Το ζητούμενο σήμερα από τη συζήτηση είναι να ακούσουμε την πολιτική ηγεσία του τόπου, πώς τοποθετείται στο πρόβλημα, τι έχει κάνει, ποιες δράσεις προτίθεται να αναλάβει και ποιο είναι το χρονοδιάγραμμα. Δυστυχώς δεν πήραμε απαντήσεις. Περιέγραψα τα ζητήματα. Αναφέρθηκα στον ψηφιακό αναλφαβητισμό και στην καινοτομία και δεν είπατε ούτε μία λέξη, κύριε Υπουργέ. Περιμένω να ακούσω κάτι στην απάντησή σας.

Κυρία Πρόεδρε, θα ήθελα άλλο ένα λεπτό.

Ρωτώ συγκεκριμένα τα εξής: Ποιες δράσεις έχετε αναλάβει ως Κυβέρνηση για την ενίσχυση των νέων τεχνολογιών σε πρωτοβάθμια και δευτεροβάθμια εκπαίδευση, για την εισαγωγή, για παράδειγμα, του προγραμματισμού στα σχολεία; Ποιες είναι οι κοινές πρωτοβουλίες; Ποια βήματα προτίθεστε να ακολουθήσετε για την εξωστρέφεια των πανεπιστημίων και των ΤΕΙ και τη σύνδεσή μας με την παραγωγή και τις επιχειρήσεις; Το τοπίο που αναδύεται από τις προτάσεις του αρμόδιου Υπουργού Παιδείας για την ανώτατη εκπαίδευση δεν αφήνει πολλά περιθώρια αισιοδοξίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, παρακαλώ.

Ποια είναι η υποστήριξη που προσφέρει η πολιτεία στις νεοφυείς καινοτομικές επιχειρήσεις;

Γνωρίζετε πολύ καλά ότι πιέζονται, τόσο από την έλλειψη τραπεζικής υποστήριξης όσο και τη δυσβάσταχτη φορολογία.

Μάλιστα, θα σας αναφέρω ένα χαρακτηριστικό παράδειγμα, σε εσάς που σήμερα πλειοδοτήσατε στον κομματισμό ότι εσείς είστε οι καλύτεροι, οι τέλειοι και ότι όλα με εσάς γίνονται ιδανικά.

Στο έργο που έκλεισε με την προηγούμενη κυβέρνηση, το ICT4 growth, ενώ έχουν παρέλθει δύο χρόνια -και είστε εσείς δύο χρόνια στην Κυβέρνηση- ενώ έχει κλείσει το έργο, οι ανάδοχοι δεν έχουν πληρωθεί ακόμα. Για πείτε μας εσείς οι τέλειοι, που με εσάς γίνονται όλα εξαιρετικά, γιατί συμβαίνει αυτό;

Ποια είναι η πολιτική σας για την ενθάρρυνση της πρακτικής άσκησης των σπουδαστών σε επιχειρήσεις τεχνολογιών αιχμής; Ποια είναι τα ουσιαστικά κίνητρα επιστροφής που δίνετε σε καταξιωμένους ακαδημαϊκούς ερευνητές για να έρθουν στη χώρα μας; Ποια είναι τα εθνικά κίνητρα που παρέχετε για την εγκατάσταση στον τόπο μας επιχειρήσεων υψηλής τεχνολογίας, όπως χαμηλοί φορολογικοί συντελεστές και λοιπά;

Ποιες είναι οι πρωτοβουλίες σας, οι συνεργασίες σας με τις περιφέρειες και την τοπική αυτοδιοίκηση; Ποιες δράσεις έχετε αναλάβει ή προτίθεστε να αναλάβετε για την ανάπτυξη τοπικών ερευνητικών πόλων, συνδεδεμένων με πανεπιστήμια, ερευνητικά κέντρα, με τη δημιουργία, για παράδειγμα, τεχνολογικών πάρκων και υποδομών;

Βλέπω εδώ τον Κοινοβουλευτικό σας Εκπρόσωπο, τον κ. Κάτση, και θυμάμαι τον Υπουργό Έρευνας και Καινοτομίας της Κυβέρνησης, ο οποίος ήρθε και κατήργησε το Περιφερειακό Ερευνητικό Κέντρο Δυτικής Ελλάδας, όπου εκεί μέσα εντασσόταν και το ΠΑΤΕΠΗ, ερευνητικό κέντρο του Τεχνολογικού Εκπαιδευτικού Ιδρύματος Ηπείρου, που ήταν στοχευμένο στον αγροδιατροφικό τομέα και στην ανάπτυξη, ιδιαίτερης σημασίας για τον πρωτογενή τομέα και την περιοχή της Ηπείρου. Επίσης, υπάρχει και μια σειρά άλλων ζητημάτων.

Θέλω να σας θυμίσω, κύριε Υπουργέ, ότι επί Κυβερνήσεως του κ. Κώστα Καραμανλή και με Υπουργό τον κ. Ρουσόπουλο είχαν κατοχυρωθεί πάνω από εξακόσιες ψηφιακές συχνότητες.

Έχετε ακούσει καθόλου για την ψηφιακή ΑΟΖ στη χώρα μας ή οι γείτονες χώρες προχωρούν σε αυτή την πολιτική και εμείς περιμένουμε για να μας πείτε ότι είστε οι καλύτεροι;

Κλείνοντας, θα ήθελα να κάνω μια μικρή αναφορά. Σε όλον τον κόσμο δημιουργούνται στις νέες τεχνολογίες οικοσυστήματα, συνέργειες πανεπιστημίων, επιχειρήσεων, ερευνητικών κέντρων, αυτόνομων επαγγελματιών, που διαχέουν την πληροφορία, τα αποτελέσματα της έρευνάς τους, αναπτύσσονται με ρυθμούς που δεν φανταζόμαστε.

Αυτοί από εμάς, από αυτό εδώ το κτήριο, θέλουν ελευθερία και ευελιξία. Δεν μπορεί να μπλεκόμαστε στα πόδια τους. Δεν μπορεί να χρειάζεται ένα ΦΕΚ για να έρθει ένας καθηγητής υψηλού κύρους. Ελευθερία, ευελιξία, επένδυση σε υποδομές.

Ευχαριστώ πολύ για την ανοχή, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεφαλογιάννη, θέλετε να μιλήσετε;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα ακούσω τον Υπουργό και έχω το δικαίωμα της δευτερολογίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δηλαδή, θέλετε να κλείσετε.

Κύριε Υπουργέ, πόσο χρόνο θέλετε;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Πέντε, δέκα λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε δέκα λεπτά για τη δευτερολογία σας και έξι λεπτά για την τριτολογία σας.

Ορίστε, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Νομίζω ότι κάποιος που είχε την υπομονή να παρακολουθήσει τη σημερινή συζήτηση έχει βγάλει και πολιτικά συμπεράσματα. Θα περάσω στα συγκεκριμένα ζητήματα.

Πριν ξεκινήσω, όμως, κυρία Ασημακοπούλου, πραγματικά για τους δείκτες DESI νομίζω ότι τα παράπονά σας πρέπει να τα κάνετε στον αρμόδιο Επίτροπο, όχι σε εμάς, διότι όλη αυτή η φιλολογία για το αν εμείς έχουμε κάνει βήματα ή όχι ξεκίνησε από τα συγχαρητήριά του. Δεν μπορώ να προσθέσω κάτι. Νομίζω ότι και ο κόσμος που μας ακούει έχει, πραγματικά, βγάλει τα συμπεράσματά του.

Για το έργο της ανάπτυξης κεραιοσυστημάτων, το οποίο εντάξατε στις 23 Ιανουαρίου, επιμένουμε. Εδώ είναι ένα δείγμα των προτεραιοτήτων σας, διότι μετακυλίετε ένα κόστος, το οποίο πρέπει να αναλάβει η ιδιωτική εταιρεία, στον δημόσιο κορβανά. Τόσο απλά! Εδώ βρίσκεται η μεγάλη πολιτική και ιδεολογική μας διαφορά.

Γυρίστε λίγο στην επαρχία και δείτε πόσες φορές η ιδιωτική εταιρεία που έχει τις κεραίες και τα κεραιοσυστήματα της ψηφιακής τηλεόρασης έχει «παρενοχλήσει» τους δήμους για να αναλάβουν το κόστος ανάπτυξης κεραιών, όταν διαμαρτύρονται οι δημοτικές αρχές ότι δεν έχουν τη δυνατότητα να βλέπουν τηλεόραση οι πολίτες τους. Αυτή είναι η πραγματικότητα.

Μήπως να το ξανασκεφτείτε; Θα το καλωσορίσουμε, πραγματικά. Όμως, δυστυχώς, αυτό το έργο είχε αυτές τις προτεραιότητες.

Είπατε ότι λεφτά στην αγορά θα πέσουν το 2019. Θα είμαστε εδώ και θα διαψευστείτε, όπως έχετε διαψευστεί και με την άλλη, τη μεγάλη υπόθεση της Διαστημικής Υπηρεσίας, την οποία νομίζω ότι θα έχουμε τη δυνατότητα να συζητήσουμε στο επόμενο νομοσχέδιο. Διότι έχουν πλέον παραμεριστεί και τα αστειάκια και οι ακραίες κριτικές και ευελπιστούμε σε μια δημιουργική συζήτηση και στάση από την πλευρά σας.

Για τα συγκεκριμένα έργα θέλω τώρα να κάνω κάποιες αναφορές. Προχωρήσαμε στην ολοκλήρωση των μητροπολιτικών δακτυλίων, τα λεγόμενα δίκτυα ΜΑΝ, διότι, κατά τα προηγούμενα χρόνια από την υλοποίηση αυτού του έργου, τα συγκεκριμένα δίκτυα ήταν ανενεργά και μη λειτουργικά. Καταφέραμε να κάνουμε τα εξήντα οκτώ μητροπολιτικά δίκτυα της χώρας ενεργά και δυναμικά, αφού το Υπουργείο πλέον εποπτεύει τη συντήρησή τους διαρκώς και ολοένα περισσότεροι φορείς του δημοσίου επιθυμούν την ένταξή τους σε αυτά, παράλληλα υποβάλλοντας σχετικές αιτήσεις.

Αναπτύχθηκε το έργο «Rural Broadband» και βεβαίως στο νομοσχέδιο το οποίο έρχεται -διότι πρέπει να παραδεχθώ ότι υπάρχουν και προβλήματα σε σχέση με τις αδειοδοτήσεις- θα έρθει σχετική τροπολογία, η οποία θα διευκολύνει την αδειοδότηση κεραιοσυστημάτων που αφορούν το συγκεκριμένο έργο, ούτως ώστε να μην έχουμε προβλήματα καθυστερήσεων και ένταξης και των δομών συνολικά και αξιοποίησης αυτού του έργου.

Έχουμε προχωρήσει στην ολοκλήρωση του έργου της ανάπτυξης ψηφιακού μητρώου για τις δικτυακές υποδομές της χώρας. Φορέας λειτουργίας του είναι η Γενική Γραμματεία Τηλεπικοινωνιών και Ταχυδρομείων. Το συγκεκριμένο έργο έχει ως αντικείμενο την ανάπτυξη μιας ψηφιακής, διαδικτυακής, διαδραστικής εφαρμογής, μέσα από την οποία έχει καταστεί δυνατή η καταγραφή και η παρακολούθηση της κατάστασης του συνόλου των διαθέσιμων διαδικτυακών υποδομών, σύμφωνα με τα οριζόμενα στον ν.4053, που προέβλεπε, ακριβώς, τη δημιουργία και τη λειτουργία του μητρώου αυτού των διαδικτυακών υποδομών. Το μητρώο αυτό έχει γίνει διαθέσιμο για τους δήμους της χώρας και νομίζω ότι είναι πάρα πολύ συγκεκριμένα βήματα που αφορούν την εφαρμογή της οδηγίας για τη μείωση του κόστους ανάπτυξης των δικτύων υπερυψηλών ταχυτήτων.

Θα το επεκτείνουμε το έργο και η φιλοδοξία μας είναι από κοινού με το Υπουργείο Υποδομών να έχουμε ένα ολοκληρωμένο σύστημα καταγραφής όλων των δικτυακών υποδομών της χώρας, το οποίο νομίζω ότι θα βοηθήσει πάρα πολύ.

Όσον αφορά το 5G, την πέμπτη γενιά συνδέσεων κινητής τηλεφωνίας, είναι μία τεχνολογία η οποία, γνωρίζετε κι εσείς, θα επιφέρει καταιγιστικές αλλαγές σε όλο το φάσμα των ανθρώπινων δραστηριοτήτων και νομίζω ότι πρέπει πάρα πολύ γρήγορα να είμαστε προετοιμασμένοι. Είμαστε μέσα στα χρονοδιαγράμματα και μέσα στο 2017 θα ολοκληρωθεί ο οδικός χάρτης, ακριβώς για να μπορέσει η Ελλάδα να ανταποκριθεί στη στοχοθεσία του ψηφιακού θεματολογίου.

Βεβαίως, για την αρχική εκκίνηση των υπηρεσιών, έχει οριστεί πανευρωπαϊκά η ζώνη των 700 ΜΗz, το λεγόμενο «Ψηφιακό Μέρισμα 2». Η χώρα μας προβαίνει σε όλες εκείνες τις ενέργειες που θα επιτρέψουν τη χρήση αυτής της ζώνης για την παροχή ευρυζωνικών ηλεκτρονικών υπηρεσιών. Αυτό σημαίνει ότι σημαντικό μέρος του φάσματος, που είχε κατοχυρωθεί για την ψηφιακή τηλεόραση, πρέπει να αλλάξει χρήση και να προορίζεται για τις ευρυζωνικές ηλεκτρονικές υπηρεσίες.

Θυμίζω ότι αυτό είναι ένα θέμα το οποίο είχαμε την ευκαιρία να το συζητήσουμε και όταν εκδηλώνονταν η συζήτηση και η έντονη αντιπαράθεση γύρω από την αδειοδότηση και τον περιορισμό του φάσματος. Είναι ένα κομμάτι του φάσματος, δηλαδή, το οποίο πρέπει αποδοθεί στην κινητή τηλεφωνία και, βεβαίως, αυτό περιορίζει και τις δυνατότητες αξιοποίησης από την τηλεόραση.

Προς επίτευξη, βεβαίως, των παραπάνω, από το φθινόπωρο του 2016 η χώρα μετέχει ενεργά στην ομάδα διεθνών διαπραγματεύσεων για την περιοχή της Νοτιοανατολικής Ευρώπης, το λεγόμενο SEDDIF, με χώρες όπως η Αυστρία, η Βοσνία-Ερζεγοβίνη, η Βουλγαρία, η Κροατία, η Ουγγαρία, το Μαυροβούνιο, η Σερβία, η Πρώην Γιουγκοσλαβική Δημοκρατία της Μακεδονίας, η Σλοβενία, η Τουρκία. Συμμετέχουμε, όμως, και στην ομάδα Transandriatic, για την Αδριατική και το Ιόνιο, με την Ιταλία, την Αλβανία, το Σαν Μαρίνο, το Μαυροβούνιο και την Κροατία. Επιπροσθέτως, πραγματοποιούνται διμερείς και πολυμερείς επαφές για τον ίδιο σκοπό με όλες τις χώρες οι οποίες συμμετέχουν στα αντίστοιχα fora.

Σκοπός των προαναφερθέντων διαπραγματεύσεων είναι η εξάλειψη των παρεμβολών που προκαλούνται από τις όμορες χώρες. Θέλω να σας διαβεβαιώσω ότι η χώρα την περιουσία της και τον ζωτικό της χώρο θα τον αυξήσει.

Όταν ολοκληρωθούν αυτές οι διαπραγματεύσεις θα είμαστε σε θέση να επικαιροποιήσουμε και τον χάρτη συχνοτήτων και να έχουμε καθαρές λύσεις σε σχέση με την αδειοδότηση, τόσο της τηλεόρασης όσο και του ραδιοφώνου, αλλά και πολύ λειτουργικές σχέσεις με τις γείτονες χώρες.

Όπως σας είπα πριν, το Εθνικό Σχέδιο Δράσης, ο οδικός χάρτης για την τεχνολογία πέμπτης γενιάς κινητής τηλεφωνίας, θα ολοκληρωθεί μέχρι το τέλος του χρόνου και θα είμαστε μέσα στα χρονοδιαγράμματα.

Έκανα τις αναφορές για τη διαδικασία συμμετοχής της Ελλάδας με πάρα πολύ ισχυρή προετοιμασία και άξια ομάδα στις διαδικασίες των διαπραγματεύσεων.

Όσο αφορά τα κεραιοσυστήματα, αυτό είναι μια πάρα πολύ πληγωμένη ιστορία. Δυστυχώς στην Ελλάδα και αυτά τα κεραιοσυστήματα πολλές φορές αδειοδοτήθηκαν εκ των υστέρων, όπως έγινε και με τις κεραίες της «DIGEA». Δηλαδή, πήγαιναν οι ιδιώτες, σήκωναν τις κεραίες και εκ των υστέρων ερχόταν η πολιτεία να αποδώσει καθεστώς νόμιμης λειτουργίας. Εδώ νομίζω ότι από κοινού πρέπει να συνομολογήσουμε τον τρόπο με τον οποίο θα πάμε στα κεραιοσυστήματα της επόμενης γενιάς.

Νομίζω ότι έχουμε μια ευκαιρία ακριβώς η μετάβαση στην επόμενη τεχνολογία να συνδυαστεί και με μία ρύθμιση. Θα είναι θετικό να υπάρχει καθαρό τοπίο συνολικά σε όλα αυτά τα επίπεδα.

Νομίζω ότι έχει γίνει πλέον καθαρό από τη συζήτησή μας ότι αυτή τη στιγμή έχει συγκροτηθεί μία Εθνική Ψηφιακή Στρατηγική. Θα ήθελα, πραγματικά, αντί να ακούγονται κριτικές γενικευμένες του τύπου ότι δεν έχουμε στρατηγική, να ακουστεί κάτι συγκεκριμένο, για παράδειγμα ότι στην Εθνική Ψηφιακή Στρατηγική σε αυτό το εδάφιο δεν έπρεπε αυτό να το γράφετε έτσι, αλλά έπρεπε να το γράφετε αλλιώς. Αυτό –νομίζω- θα ήταν πάρα πολύ λειτουργικό και για τη συζήτησή μας και συνολικά για τη συνεννόηση που θα πρέπει να υπάρχει στο επίπεδο του Κοινοβουλίου.

Η ύπαρξη αυτού του κειμένου -το οποίο έχει εγκριθεί από τις αρμόδιες υπηρεσίες της Ε.Ε. και το προχωράμε σε συνεργασία με τους εταίρους μας- γεννά συγκεκριμένες προτεραιότητες και αντίστοιχα έργα και είναι αυτό που φέρνει τα αποτελέσματα και κάνει τους εταίρους μας να αναγνωρίζουν την πρόοδο, η οποία έχει συντελεστεί.

Τέλος, την εβδομάδα που μας έρχεται θα λάβει χώρα η εκτόξευση του δορυφόρου «HELLAS SAT 3». Αυτό είναι ένα πολύ σημαντικό βήμα για την προάσπιση των δικαιωμάτων της χώρας στο διάστημα και την ανάταξη της δορυφορικής πολιτικής μέσω της ταυτόχρονης ίδρυσης του Ελληνικού Διαστημικού Οργανισμού, της Ελληνικής Διαστημικής Υπηρεσίας.

Νομίζω ότι οι πρωτοβουλίες μας αυτές είναι μια απόδειξη ότι στον τομέα της ψηφιακής και δορυφορικής πολιτικής έχουμε πράγματι μία συμπαγή στρατηγική, την οποία υπηρετούμε με σύστημα και η οποία αποδίδει αποτελέσματα. Είμαστε βέβαιοι –και τα αποτελέσματα θα ανακοινωθούν πάρα πολύ σύντομα- ότι και η θέση της χώρας σε σχέση με τις τηλεπικοινωνιακές της δυνατότητες θα βελτιωθεί.

Ευελπιστώ και σε άλλες ευκαιρίες κοινοβουλευτικού ελέγχου, ούτως ώστε, πραγματικά, να μπορέσουμε να συζητήσουμε επί της ουσίας, να βοηθήσουμε τους πολίτες να καταλάβουν πού συμφωνούμε και πού διαφωνούμε και να συμβάλουμε ούτως ώστε και σαν κοινωνία όλοι μας να προτεραιοποιήσουμε την αξιοποίηση αυτών των τεχνολογιών με τρόπο που δεν επαναλαμβάνει τα λάθη του παρελθόντος. Τα λάθη του παρελθόντος, κυρίες και κύριοι Βουλευτές της Νέας Δημοκρατίας, αφορούν τις τεράστιες ανισότητες που γέννησαν οι εφαρμοζόμενες πολιτικές. Το πεδίο των νέων τεχνολογιών μπορεί να γίνει το πεδίο που αυτές τις ανισότητες θα τις αμβλύνει.

Σας καλώ να συμβάλετε σε αυτή την προσπάθεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υπουργό.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης.

Θέλετε να δευτερολογήσετε, κύριε Κεφαλογιάννη;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δι’ ολίγων, κυρία Πρόεδρε. Δεν θα χρειαστώ παραπάνω από δύο-τρία λεπτά.

Κύριε Υπουργέ, θα ξεκινήσω με μία συμφωνία μαζί σας. Σίγουρα όσοι μας παρακολούθησαν σήμερα και όσοι παρακολούθησαν λεπτομερώς τη σημερινή συζήτηση έβγαλαν τα συμπεράσματά τους για τις τοποθετήσεις των κομμάτων και της Κυβερνήσεως και της Αντιπολίτευσης.

Θα ξεκινήσω με το τελευταίο που αναφέρατε, όσον αφορά την ψηφιακή πολιτική. Βεβαίως, εμείς είμαστε εδώ για να κάνουμε συγκεκριμένες προτάσεις και παρατηρήσεις.

Έχω, όμως, την αίσθηση ότι το κείμενο και η στρατηγική την οποία αυτή τη στιγμή επικαλείστε είναι γενικόλογη. Δεν υπάρχει συγκεκριμένη στοχοθέτηση, δεν υπάρχουν συγκεκριμένα χρονοδιαγράμματα. Αν θα μπορούσε η Κυβέρνηση να παρουσιάσει κάτι πιο συγκεκριμένο, εμείς, πραγματικά, με χαρά θα συμβάλουμε σε αυτή τη στρατηγική.

Σας είπα και προηγουμένως στην πρωτολογία μου ότι θεωρούμε ότι η ψηφιακή επανάσταση, πραγματικά, θα μπορεί να αποτελέσει ένα εργαλείο μέσω του οποίου η χώρα θα μπορέσει να ξεφύγει και από την οικονομική κρίση και, βεβαίως, θα μπορεί να υπάρχει μία διάχυση σε όλους τους τομείς της πολιτικής.

Για παράδειγμα, είπα και στην πρωτολογία μου ότι δεν γίνεται, όταν όλες οι προβλέψεις για το μέλλον είναι ότι το 90% των θέσεων θα χρειάζονται ψηφιακές δεξιότητες, αυτή τη στιγμή το πανεπιστημιακό μας σύστημα να αναφέρεται μόνο στο 4% περίπου όσον αφορά τις συγκεκριμένες θέσεις. Στην ουσία, δηλαδή, οι απόφοιτοι του μέλλοντος θα είναι ψηφιακά αναλφάβητοι, όταν υπάρχουν αυτές οι ανάγκες και νομίζω ότι κανείς δεν διαφωνεί επί αυτού.

Θα κλείσω με ένα ζήτημα στο οποίο αναφερθήκατε, αλλά και στην τοποθέτηση του κ. Λοβέρδου που εκφεύγει λίγο της συγκεκριμένης συζήτησης και συγκεκριμένα στη γνωμοδότηση του ΕΣΡ.

Εμείς ως Αξιωματική Αντιπολίτευση -γιατί δεν αναφερθήκατε στη δευτερολογία σας- εφόσον υπάρχει αυτή η γνωμοδότηση, σας λέμε επισήμως ότι θέλουμε να λάβουμε γνώση. Εάν είναι θέμα εμπιστευτικότητας νομίζω ότι δεν υπάρχει καμμία διαφωνία ότι μπορούμε να τηρήσουμε αυτή την εμπιστευτικότητα σε κάθε περίπτωση, αλλά σας λέμε με κάθε επίσημο τρόπο ότι θα θέλαμε να λάβουμε γνώση αυτής της γνωμοδότησης.

Ευχαριστώ πολύ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κυρία Πρόεδρε, θα ήθελα τον λόγο μόνο για δύο λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Κεφαλογιάννη, η Εθνική Ψηφιακή Στρατηγική είναι κείμενο ψηφιακής στρατηγικής και άρα, βεβαίως, και είναι ένα κείμενο γενικών κατευθύνσεων. Στο κείμενο γενικών κατευθύνσεων, λοιπόν, αυτό που υπογράμμισα στην τοποθέτησή μου -και το επαναλαμβάνω- είναι ότι δεν ακούσαμε κάποια συγκεκριμένη κριτική.

Νομίζω, πραγματικά, ότι η συζήτηση, εκ των υστέρων κρίνοντας, ήταν εξαιρετικά χρήσιμη και για τα κόμματα αλλά και για τους πολίτες που είχαν την υπομονή να κάτσουν να μας ακούσουν.

Στο θέμα των ψηφιακών δεξιοτήτων, μία από τις πρώτες δράσεις, που το Υπουργείο μας έκανε, ήταν να υπογράψει μνημόνιο συνεργασίας με το Ανοικτό Πανεπιστήμιο, το οποίο έχει και την ευελιξία και τη δυνατότητα να οργανώσει μαθήματα ανάπτυξης ψηφιακών δεξιοτήτων του πληθυσμού. Αυτό είναι βέβαια ένα πολύπλοκο ζήτημα και δεν θα εξαντληθεί σε αυτή τη δράση. Αφορά και την εκπαίδευση των δημοσίων λειτουργών και όλους.

Όσο για το Εθνικό Συμβούλιο Ραδιοτηλεόρασης, βεβαίως και θα παραλάβετε άμεσα την αλληλογραφία. Αυτή τη στιγμή ξεκαθαρίζω ότι η Βουλή είναι αρμόδια για να νομοθετεί και δεν νομοθετούν οι ανεξάρτητες αρχές. Οι ανεξάρτητες αρχές εφαρμόζουν την κείμενη νομοθεσία, ούτε βεβαίως έχουν την αρμοδιότητα –διότι ορισμένοι βλέπω ότι «φλερτάρουν» με αυτό το ενδεχόμενο- να αποφαίνονται επί της συνταγματικότητας ή μη διατάξεων.

Η διαδικασία συζήτησης στο Συμβούλιο της Επικρατείας ολοκληρώθηκε και θέλω να ελπίζω -και να πιστεύω- ότι δεν είναι προφάσεις εν άλλαις διαπλεκόμεναις αμαρτίαις αυτές οι καθυστερήσεις. Το πιστεύω ειλικρινώς και ελπίζω και ο διάλογός μας, ο οποίος θα εξελιχθεί τις επόμενες ημέρες, να μας κάνει όλους σοφότερους, εμάς και τους πολίτες.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, ολοκληρώθηκε η συζήτηση της υπ’ αριθμ. 28/20/19-5-2017 επίκαιρης επερώτησης.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και ένας συνοδός εκπαιδευτικός από το 3ο Δημοτικό Κισσάμου Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 27 Απριλίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς τα Πρακτικά της Πέμπτης 27 Απριλίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 13.30΄ λύεται η συνεδρίαση για την προσεχή Δευτέρα 26 Ιουνίου 2017 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμ. 23/8-5-2017 επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**